
Idet  jeg,  ved  Forlæggerens  velvillige  Imødekommenhed, 
udsender  denne  3die,  rettede  og  forøgede,  Udgave  af  min  lille 
Bog,  er  det  i  det  Haab,  at  den  kan  forøge  den  allerede  ikke 
ringe  Interesse  for  mit  kjære  lille  Fødeland.  Og  jeg  bringer 
min  Tak  til  mine  Venner,  Provst  H ammer shairnb ,  Pastor  Chr. 
Richardt  og  Marinemaler  Chr.  Blache  for  den  Hjælp,  som  de 
paa  forskjellig  Maade  have  ydet  mig. 

Til  Hs.  Majestæt  Kong  Christian  den  Niende  ved 
hans  Nærværelse  i  Thorshavn. 


Nu  skygger  Skoven  frisk  og  grøn 
Paa  Danmarks  milde,  lyse  Sletter, 

Og  Droslen  synger  Aftenbøn 
1  maaneklare  Sommernætter. 

Her  er  vort  Land  saa  bart  og  goldt, 
Her  brummer  Havet  huult  og  koldt, 
Her  hilser  Fjeldet  stivt  og  stolt 
Men,  Konge!  her  er  Du  velkommen! 

Thi  hist  bag  Fjeldets  haarde  Barm 
Sig  gjemme  bløde,  grønne  Dale. 

Der  skinner  Sommerdagen  varm 
Med  Blomstersmiil  og  Smaafugls  Tale; 
Der  fløiter  Hjeilen,  Natten  lang, 

Sin  bløde,  længselsfulde  Sang, 

Der  lyder  Nøkkens  Harpeklang 
Paa  Elvens  sølverklare  Bølger. 

Og,  Konge!  her  i  Havets  Favn, 

I  Læ  af  Fjeld  og  stolte  Tinder, 

Et  lille  Folk,  med  gammelt  Navn, 

End  værner  tro  sin  Fortids  Minder, 

Med  gammel  Tro  i  Sorg  og  Lyst., 

Med  gammelt  Mod  i  Stormens  Dyst, 

Med  gammel  Troskab  i  sit  Bryst 

Mod  Danmarks  Drot  og  Danmarks  Krone 

Velkommen,  Konge!  og  Guds  Fred! 
Velkommen  blandt  os,  Drotten  kjære! 
Tak,  at  Du  drog  den  lange  Led, 

At  Færings  Gjæst  Du  vilde  være! 

Dit  lille  Folk  paa  Klippebund 
Dig  bygger  tro  i  denne  Stund 
Et  Mindeslot  i  Hjertets  Grund, 

Som  vakler  ei,  naar  Stormen  tuder. 


Til  Færøerne, 


Der  er  et  Land  i  det  vilde  Hav, 
Omsuust  af  hvirvlende  Vinde, 

En  mosgroet  Bauta  paa  Kæmpe-Grav, 
Med  Runer  til  Fædres  Minde. 


Der  staaer  ei  Abild  med  Frugt  i  Høst, 

Der  bølger  ei  rige  Vange, 

Ei  Fugleskarer  ved  Skovens  Bryst 
Istemme  de  glade  Sange. 

Der  grønnes  ei  Bøg  ved  Sø  og  Sund, 

Ei  Eg  over  Fædres  Grave, 

Kun  Urter  voxe  paa  Klippens  Bund, 

Og  Piil  og  Birk  ere  lave. 

Men  Fjeldet  hæver  sig  stolt  i  Sky, 

Med  Himmelens  Hvælving  over, 

Og  Bølgen  blaaner  saa  mild  og  bly 
I  Vigen,  hvor  Stormen  sover. 

Der  er  ei  Blomster  i  broget  Pragt 
Og  ingen  smilende  Lunde; 

Men  Vaaren  bær  dog  sin  grønne  Dragt 
Ved  Fjord  og  bølgende  Sunde. 

Smukt  Bøen  grønnes  med  Græs  og  Byg, 
Hvor  Fjeldet  mod  Vigen  skraaner, 

Og  Titling  synger  paa  Tuen  tryg 
Om  Somren,  naar  Himlen  blaaner. 

Sødt  S  mær  en1)  dufter  blandt  Korn  og  Græs 
Saa  deiligt  i  Middagsstunden, 

Og  Søljen2)  leer  paa  det  grønne  Næs 
Som  skjønneste  Blomst  i  Lunden. 


)  Smære  er  Hviclkløver. 

)  Sølje  ( soleij a )  er  Kabbeleie. 

Og  høit  paa  Fjeldet,  hvor  Lyngen  groer, 
Blandt  Gruus  og  vældige  Stene, 

En  Stilhed  raader,  som  Ingen  troer, 

Der  ingentid  var  alene. 

De  røde  Klokker  i  Vinden  gaae, 

Som  vilde  de  kj ærligt  ringe 
En  Helligdag  i  hver  Hjerte-Vraa 
Og  Fest  i  Fjeldene  bringe. 

Hvor  Lyngen  breder  sin  friske  Lugt, 

Den  sorte  Rævling  sig  skyder; 

Men  gjemmer  saa  bly  sin  søde  Frugt, 

Som  gjerne  dog  Hver  den  byder. 

Den  klare  Fjeldblomst  ved  Tjærnets1)  Bred, 
Sit  Liv  mellem  Gruset  frister.  — 

Hist  Hjeilen  angst  og  med  rappe  Fjed 
Sig  sagte  fra  Reden  lister. 

Der  hviler  man  sødt  ved  Middagstid, 

Mens  Solen  fra  Himlen  smiler, 

Og  Sommervinden  saa  varm  og  blid 
Med  Hast  gjennem  Lyngen  iler. 

Saa  smiler  vor  Sommer  varm  i  Nord 
Blandt  Nordhavs  brusende  Bølger, 

Skjøndt  Flavet  tidt  med  sit  Taage-Flor 
Fjeld-Dalenes  Skjønhed  dølger. 


])  Tjærn  (tjorn)  er  et  Fjeldvand. 

Dog  —  Sommerglæden  i  liøie  Nord 
Kan  Vinter-Mindet  ei  glemme! 

Tungt  Ravnen  hæver  paa  Fjeld  og  Fjord 
Sin  dybe,  varslende  Stemme! 


Men  vandrer  Vintren  sin  tunge  Gang 
Henover  de  tause  Fjelde, 

Da  lyder  i  Nord  en  Alvors  Sang 
Om  mægtige  Aanders  Vælde. 

Da  hæver  Havet  sin  hule  Røst, 

Og  strækker  de  stærke  Arme 

Med  Trusel  mod  Fjeldets  nøgne  Bryst 

I  rasende  Jette-Harme. 

Og  Stormen  hviner  om  Fjeldets  Tind 
Og  buldrer  i  dybe  Dale  — 

Saa  farer  den  frem  i  Hvirvelvind, 

Som  vilde  den  Vreden  svale. 


Der  ligger  en  Dug  saa  blød  og  hvid 
Paa  Mark  og  smilende  Enge, 

Og  Blomsten  sover  en  Søvn  saa  blid, 
Mens  Stormene  ere  strenge. 

Dog  —  altid  raser  ei  Storm  i  Nord 
1  Vinterens  mørke  Dage; 

Tidt  over  det  blanke  Sund  og  Fjord 
Den  nænner  ei  Aande  drage. 

Da  smiler  saa  stille  Fjeld  og  Dal 
I  Sneens  skinnende  Klæde, 

Og  glimrende  Stjerner  uden  Tal 
Paa  Himmelhvælvingen  træde. 

Da  har  hver  Skabning  sin  Afsked  bragt; 
Men  Nordlys  knittrende  flammer 
Og  holder  en  stille  Dødning-Vagt 
I  Blomsternes  Sovekammer. 

Men  er  end  Blomsten  paa  Marken  død, 
Og  hersker  Vinter  derude, 

Der  raader  dog  Liv  i  Dalens  Skjød 
Bag  Bondens  oplyste  Rude. 

Der  Brædehuset  staaer  fast  og  trygt 
I  Læ  af  kneisende  Fjelde, 

Og  Grunden  af  store  Steen  er  bygt 
Til  Værn  mod  Stormenes  Vælde. 

Paa  Piøgstu-Gulvet,  om  Arnens  Ild, 

Der  staae  de  skurede  Sæder, 

Fra  Loftet  Lampen  saa  klar  og  mild 
Sit  Skin  over  Stuen  spreder. 

Her  sidde,  paa  Fædres  gamle  Viis, 
De  stolte  Fjeldenes  Bønder, 

Og  Sagnet  lyder  til  Fortids  Friis 
Fra  Fædre  til  gjæve  Sønner. 


Hvad  Tiden  glemmer  for  Giands  og  Pragt, 
Og  Daarer  hovmodig  vrage, 

Det  holder  dog  Fjeldets  Søn  i  Agt 
Som  Arv  fra  Fædrenes  Dage.1) 

Og  Kvadet  lyder  fra  Mund  til  Mund 
Om  Sigurd  og  Virgar  stærke, 

Om  Hellig-Olav  og  Sigemund, 

Hvis  Daad  vel  er  værd  at  mærke. 

Saa  lever  den  Gamle  op  igjen, 

Rask  ruller  ham  Hjerteblodet, 

Og  Sønnen  glemte  ei  Kvadet  end, 

Men  arved  med  Sangen  Modet. 

Gud  signe  vort  ringe  Klippeland 
I  Snee  og  ved  Sommertide! 

Ei  Færing  glemmer  Din  skjønne  Strand, 
Hvor  lang  end  Dagen  mon  lide! 


J)  „Hvad  tiden  forglommer  af  forntida  tro. 

Bevaras  i  enfald  af  manner,  som  bo 
På  berg  och  i  skog  och  i  dalom. “ 


(Dalvisa.) 

Reise  til  Færøerne, 


Mel.  af  Vikingabalken  i  Frithjofs  Saga. 

Hiv  nu  Ankeret  ind,  og  hal  Bramseil  i  Top;  hver  en  Ende  skal 

klares  ombord. 

Flaget  vaier  fra  Raa,  Vinden  lufter  af  Syd;  vi  vil  styre  tilbage 

mod  Nord! 

Fra  den  skovklædte  Kyst,  fra  den  vrimlende  Stad,  hvor  i  Taage 

nu  Taarnene  staae, 

Vil  vi  ile  til  Nordhavets  tjeldbygte  Land,  vil  vi  vugge  paa  Bølgen 

den  blaae. 

Maagen  svæver  i  Sky,  viser  Seileren  Vei  bort  til  Nord,  til  det 

elskede  Hj  em! 

Fra  det  smilende  Land,  fra  den  blommede  Strand,  iler  Længslen 

til  Fjeldene  frem! 

Saa  farvel  da,  o  Mark,  hvor  det  bugnende  Ax  breder  Rigdom 

paa  Gefions  0; 

Saa  farvel  da,  o  Skov,  hvor  den  grønnende  Bøg  seer  sin  Krone 

1  speilglatte  Sø! 

Hil  dig,  Dannemarks  Land,  med  den  drømmende  Skov,  med  den 

blide,  den  kornrige  Jord! 

Du  er  skjønnere  vist;  men  jeg  elsker  dog  mest  Havets  kneisende 

Fjelde  i  Nord. 

See,  nu  glide  vi  bort  paa  den  himmelblaae  Vei,  over  Fædrenes 

gyngende  Grav. 

—  Paa  Trekroner  staaer  Vagten  med  søvndrukkent  Blik,  gnider 

Øiet  og  raaber:  Løs  af! 

Hvilken  bølgende  Pragt,  hvilken  Vrimmel  af  Seil!  Skibe  fare 

mod  Øst  og  mod  Vest; 

Rap  Dig,  „Havfrue",  iil,  her  er  lystelig  Leg;  vi  vil  see,  hvem 

der  skynder  sig  bedst. 

Med  et  viftende  Pust,  med  et  gyldent  Farvel  stiger  Solen  af 

Østsøens  Skjød; 

Guld  er  Skovenes  Top;  Ilveens  kneisende  Kyst  rødmer  prægtigt 

i  Morgenens  Glød. 

For  de  svulmende  Seil,  paa  den  let  kruste  Sø  svæver  Skibet  som 

Fuglen  i  Luft; 

Skaanes  kornklædte  Mark,  Sjællands  blomstrende  Skov  hilse  venligt 

med  Sommerens  Duft. 

Som  et  Minde  om  Magt,  som  en  Kæmpe  fra  Gid,  kneiser  Kronborg, 

hvor  Bølgerne  gaae! 

Holger  so  ver  ei  meer,  han  er  ung  nu  igjen,  skjøndt  hans  Borg 

den  er  gammel  og  graa. 

Og  med  stormhærdet  Bryst,  ved  den  rullende  Sø,  Kulien  røgter 

sin  ældgamle  Vagt, 

Sender  hviskende  Bølger  til  Dannemarks  0,  mindes  ærlig  den 

trofaste  Pagt. 

Kun  et  flygtende  Ord,  kun  et  hastigt  Goddag  bærer  Vinden 

i  Flugt  over  Sø  — 

Kulien  svandt  under  Hav,  og  den  graanende  Sky  skjuler  Skoven 

paa  Gefions  0. 

See,  det  mørknes  alt  meer,  og  den  bælgmørke  Nat  hviler  tungt 

over  Himmel  og  Flav; 

Kun  fra  „Niddingen"  hist  glimter  Fyret  endnu,  Lyset  dandser 

paa  bundløse  Grav. 

Det  er  bedst,  man  gaaer  ned;  her  er  rusket  og  koldt.  Vinden 

piber  i  Takkel  og  Tov, 

Nu  er  Kattegat  vredt,  og  med  skummende  Top  pladsker  Søen 

mod  Skonnertens  Bov. 

Men  i  Køien  er  luunt,  og  man  vugger  saa  blidt;  Bølgen  synger 

sin  dyssende  Sang: 

Alt  er  tyst  under  Dæk;  Urets  dikkende  Slag  maaler  langsomt, 

hvor  Natten  er  lang. 

Nu  gik  Hundevagt  ud,  og  med  dryppende  Skind  taer  Kapteinen 

sin  Kaffe  ombord; 

„Hvad  er  Vinden?"  „Nordvest?"  „Naaer  viSkagen  idag?"  Men  han 

svared  med  brummende  Ord: 

„Bonden  traver  i  Dræk  bag  den  vraltende  Stud,  regner  ud,  naar 

han  æder  sin  Grød; 

„Sømand  gjør  ei  Bestik;  den  almægtige  Gud  fører  Skuden  til  Liv 

eller  Død ! 

„Naar  hun  kuler  imod,  faaer  vi  krydse  os  op  —  Veiret  skifter 

tilsidst  vel  sin  Gang; 

„En  Kop  Kaffe,  min  Ven?  —  Det  Kabysse-Bestik  gjør  dog  Veien 

kun  dobbelt  saa  lang!“  — 

Det  var  Svaret,  jeg  fik,  og  han  vendte  sig  om,  satte  Kurs  op  paa 

Dækket  igjen  — 

Og  jeg  vendte  mig  om,  og  den  pladskende  Sø  vugged  Sjælen 

i  Drømmene  hen.  — 

Med  en  Kuling  af  Nord,  mellem  Taage  og  Regn,  Skagerakket  vi 

krydsede  ud, 

Søen  rullede  jævnt,  selv  den  lystigste  Gut  blev  dog  kjed  ad  den 

regnvaade  Slud.  — 

Der  er  Norge!  Hurra!  Nordens  stolteste  Land,  med  de  vældige 

Fjelde  mod  Sky; 

Ved  det  fraadende  Hav,  mellem  Marker  og  Eng  smile  Byer  i 

Klippernes  Ly. 

Længst  derhenne  mod  Vest,  hvor  med  Bulder  og  Larm  Bølgen 

ruller  fra  Nordsøens  Grund, 

„  Næsset  “  hæver  sig  stolt  —  det  er  Norriges  Vagt,  som  skal  værne 

for  Fjeld  og  for  Lund. 

O  Du  deilige  Land,  med  den  granklædte  Aas,  med  de  yndige 

Dale  ved  Sund; 

Vinden  suser  i  Skov,  over  Fædrenes  Been,  kvæder  Draper  i 

Midnattens  Stund ! 

Men  farvel!  —  Vi  maae  bort  fra  den  skjærklædteKyst,  bort  fra  Nord¬ 
mandens  fjeldbygte  Strand, 

Til  Din  Datter,  o  Norge,  derhenne  mod  Vest,  til  mit  Fjeld,  til 

mit  elskede  Land! 


See,  Din  Hilsen  nu  gaaer  med  den  ilende  Vind  fra  Dit  Næs  til 

den  fjeldbygte  0; 

Thi  Du  har  jo  ei  glemt,  at  en  Nordmande-Æt  bygger  hist  bag 

den  gyngen de  Sø. 

Nordmand  kjender  sit  Blod  i  den  veirslagne  Kind;  ja,  Du  kjender 

Dit  Maal  i  vor  Mund ! 

Skjæbnen  skilte  os  ad;  men  er  Hjertet  kun  Et,  kommer  eengang 

vel  Eenhedens  Stund. 

Nu  er  Vinden  os  god,  og  med  bugnende  Seil  vugger  Skuden 

ved  Nordsøens  Barm; 

Søen  ruller  saa  jævnt,  Solen  skinner  saa  klar,  hvert  et  Tov,  hver 

en  Planke  er  varm! 

I  uendelig  Pragt,  uden  Grændse  og  Maal,  hvælver  Himlen  sig 

skyfri  og  blaa! 

Hvor  vidunderlig  skjønt.  er  det  udstrakte  Hav  —  o,  hvor  yndigt 

at  gynge  derpaa! 

O  hvor  deiligt  at  strække  paa  Dækket  sin  Krop  i  de  spillende 

Solstraalers  Glød! 

Selv  det  solklare  Napolis  drømmende  Søn  kan  ei  ønske  en 

Hvile  meer  sød ! 

Hanen  galer  i  Buur,  Anden  vralter  paa  Dæk,  Faaret  hviler  i 

Stor-Baaden  blødt; 

Fra  Kabys-Dør  i  Læ  stiger  Røgen  i  Sky,  dufter  Byggrød  og 

Lapskovs  saa  sødt. 

Matthis  rider  paa  Roer,  vender  Skraaen  i  Mund,  længes  svært 

efter  Tolv-Slagets  Bud, 

Nu  er  Kokken  jo  klar;  see,  han  vadsker  hvert  Fad,  skyller  Vandet 

ad  Spygattet  ud! 

„Reiser,  alle  Mand,  ud!  Skaffe,  skaf  i  Guds  Navn!“  Flvor  den 

Tone  er  liflig  og  klar! 

Fuglens  Kvidder  i  Lund,  Bækkens  Nynnen  i  Eng  gav  ei  Længslen 

et  blidere  Svar. 

Høit.  paa  Mersseilets  Raa  sidde  Fugle  i  Flok;  Vingen  hænger  saa 

mødig  og  træt: 

Hundred  Mile,  vel  meer,  over  veiløse  Dyb  iled  Skaren  saa 

munter  og  let. 

Fra  det  yppige  Land,  hvor  den  brændende  Sol  farver  Engenes 

Sommerdragt  bruun, 

Længes  Ærlen  mod  Nord  —  der  '  er  Luften  saa  sval,  der  er 

Reden  bag  Stenen  saa  hum. 

Men  naar  Stormenes  Magt  raser  vildt  over  Hav,  slynger  Skummet 

mod  Skyerne  op, 

Ak,  da  ræddes  Smaafugl  og  med  vaklende  Flugt  søger  Frelse 

paa  Masternes  Top. 

—  Saa  er  Livet  ombord,  medens  hurtigt  og  let  Skibet  hævder 

sit  „Havfrue" -Navn. 

Dage  flyve  forbi,  og  med  hastige  Fjed  iler  Tanken  til  steensatte 

Havn. 


Land  forude,  i  Vest!  Det  er  Itetland,  hurra!  Øer  dykke  som 

Maager  af  Hav: 

Sorte  Bjerge  mod  Sø,  grønne  Lier  og  Dal  —  smukke  Bygder, 

hvor  Kysten  er  lav. 

Lambnes1)  hæver  sig  mørkt,  med  sin  grønnende  Top  —  bærer 

trofast  sit  nordiske  Præg: 

Teisten2)  piber  i  Ur,  og  som  Havskum  saa  reen  seiler  Riten3) 

langs  Fjeldmurens  Væg. 

I  en  endeløs  Kreds,  som  et  uhyre  Speil,  ligger  Nordhavet  roligt 

og  glat, 

Seilet  dasker  mod  R.aa,  i  den  taarnhøie  Sø  væltes  „Havfruen" 

kraftløs  og  mat. 

See  de  Fiskere  hist,  som  paa  gyngende  Hav  ile  hjem  fra  den 

natlige  Færd! 

Rask,  ved  hurtige  Tag  af  den  senede  Arm,  er  os  Baaden  i  Læ, 

ganske  nær. 


’)  Lambanes  er  Nord-Spidsen  af  Unst. 

a)  Teisti  er  en  kjøn  Søfugl,  giindsende  sort,  med  grønt  Skjær,  et  stort, 
hvidt  Speil  paa  Vingen  og  liøirøde  Fødder. 

3)  ltite  eller  Røtter,  en  Maage;  see  Stykket  „ Bjergfugle !“ 

Her  er  Fiske  i  Flok,  hvilket  sprællencle  Liv!  Baaden  fyldtes  al 

Nat-Færdens  Dræt! 

O,  men  Fiskeren  selv?  —  Han  er  stille  og  tavs,  hviler  Armen 

paa  Aaren  saa  træt! 


Hetlands-Fisker  er  kjæk,  trodser  Bølger  og  Storm;  Modet  brænder 

i  Øie,  paa  Kind; 

Men  hans  Brød  er  saa  tørt;  Armods  hullede  Dragt  skytter  daarligt 

mod  Veiret  hans  Skind. 

Hist  paa  Marken  ved  Strand,  hvor  de  lystige  Lam  hoppe  glade 

i  Kløver  og  Græs, 

Staaer  det  steensatte  Huns,  som  et  Flavmaage-Bo  hæftet  fast  paa 

det  grønnende  Næs. 

Ak,  men  Stuen,  saa  luun,  er  kun  leiet  paa  Aar;  „Landlord"  eier 

hver  Steen  i  dens  Grund, 

Hans  er  Græsset  paa  Mark,  hans  er  Blomsten  paa  Fjeld,  „Landlord" 

eier  hvert  Sandskorn  ved  Sund. 

Ak  ja,  derfor  er  Hetlænder-Bonden  saa  tavs,  derfor  blegner  selv 

Fiskeren  sund, 

Derfor  døde  hans  ældgamle  nordiske  Maal ,  derfor  smiler  ei 

Fjeldpigens  Mund. 

I  den  henrundne  Tid  bygged  Nordmand  sit  Bo,  vandred  Kæmper 

blandt  Fjeldene  her; 

Da  var  Bonden  ei  Træl;  men  den  fribaarne  Arm  værned  Landet 

mod  Vikinge-Sværd. 

Da  kvad  Skjalden  om  Kvæld  ved  den  blussende  Ild,  stemmed 

Harpen  med  underfuld  Klang, 
Og  det  fjeldfriske  Maal  rulied  kraftigt  og  stærkt,  som  en  Gjen- 

lyd  af  Fossernes  Sang. 

Ak,  men  Skilsmissen  kom,  som  en  Ragnaroks-Dom,  virket  lønligt 

i  Natten  af  Skuld; 

Britter  hersked  paa  Nordmandens  arvede  Jord,  kjøbte  Landet  og 

Folket  for  Guld! 

Men  paa  Fjeldenes  Top,  over  Heder  og  Myr,  svæve  Fortidens 

Skygger  i  Dands; 

Høit  paa  Lambnæssets  Spids  Hetlands  Fylgie  skjøn  sidder  rolig 

i  Natsolens  Giands! 

—  Saa  far  vel  nu,  far  vel,  o  Du  herlige  Land,  Norges  frifødte 

Datter  i  Syd! 

Vist  Du  skuer  Din  Moder  en  Morgen  igjen,  og  Din  Sorg  skal 

forvandles  til  Fryd. 

—  See,  nu  blæser  det  op,  Seilet.  fyldes  paa  ny,  Søen  reiser  sig 

mere  og  meer; 

Skyer  drive  for  Øst;  kun  i  afbrudte  Blink  Solens  Straale  nu  ned 

til  os  leer. 

Der  er  Drunnhvit’1)  i  Læ  —  saa  er  Stormen  os  vis  —  o  hvor 

svæve  de  yndigt  og  let! 

Og  i  Kjølvandet  efter  en  Stormfugle -Flok  æder  graadig  paa 

Vandmænd  sig  mæt. 

b  Drunnhviti  er  den  lille  Stormfugl,  Sanct  Peders  Fugl,  som  kan  gaae  paa 
Bølgerne,  med  udspændte  Vinger;  den  er  mat  sort  og  hvid  over  Lænden; 
deraf  dens  færøiske  Navn. 

„Rebe,  rebe!  Tilveirs!  hal  os  Bramseilet  ned;  Alt  maa  surres 

forsvarligen  fast! 

„Hun  gjør  ni  Miles  Fart;  blier  hun  saaledes  ved,  kan  vi  naae 

til  vor  Havn  i  en  Hast.“ 

Havet  brummer  saa  vildt,  og  som  Bjerge  og  Dal  Bølgen  vælter 

sig  grønlig  og  blaa; 

Himlens  Hvælving  er  graa,  og  den  hvinende  Storm  pidsker  Skum 

op  i  Master  og  Baa.  — 

Saadan  stormed  det  rask,  vel  et  Etmaal  og  meer,  medens  piil- 

snart  vi  ilede  frem  — 

Men  med  smilende  Blik  skinned  Solen  paa  Fjeld,  da  vi  naaed 

det  elskede  Hjem! 


Paa  Hammeren. 


Kom  tilfjelds!  det  er  saa  stille, 
Veiret  er  saa  klart  og  smukt; 
Stormen  so  ver  —  varme,  milde 
Vinde  kruse  blanke  Bugt. 

Solens  gyldne  Straaler  blinke 
Bævende  paa  Fjeldets  Top, 

Og  fra  Dalens  Skygger  vinke 
Hver,  som  vaagner,  til  sig  op. 

jU 

Gjennem  Bøen  maae  vi  ile  — 

O!  hvor  den  er  frisk  og  grøn! 

Og  fra  hver  en  Tue  smile 
Gjøgeblomst  og  Tusindskjøn. 
Græsset  tæt  og  frodig  dækker 
Med  sit  Blad  den  nøgne  Steen  — 
Koen,  træt  og  søvnig,  strækker 
Vaagnende  de  tunge  Been. 

Hist  ved  Veien,  som  vi  følge, 

Skjær  en  lille  Bugt  sig  ind. 

Vaagen  der  sin  trætte  Bølge 
Skjuler  for  den  kolde  Vind; 

Der,  hvor  Elven  sært  fortrolig 
Hvisker  til  det  salte  Vand, 

Ligger  Præstegaarden  rolig 
Ved  den  smukke,  brede  Sand. 

See,  nu  skal  vi  over  Aaen  — 

Det  er  ei  saa  lige  gjort; 

Men  om  man  blier  vaad  om  Taaen, 
Gjør  da  heller  ikke  stort. 

Som  et  Kid  Du  let  maa  springe 
Lystelig  fra  Steen  til  Steen  — 

Lad  ei  Elvens  Mumlen  bringe 
Vaklen  i  de  sikkre  Been ! 

Saa!  nu  slap  vi  heldig  fra  det! 

Er  vi  samlet  alle  Mand? 

Aa!  man  skal  dog  altid  ha’e  det 
Bedre  paa  det  tørre  Land! 

Hvor  er  Peter?  Himmel-Løier ! 
See !  paa  Stenens  skarpe  Top 
Sidder  han  og  sindig  smøger 
Sine  pæne  Buxer  op! 

Vil  Du  over  Aaen  vade?  — 
Bedre  er  den  tørre  Vei  — ; 

Men  det  kan  jo  ikke  skade, 

Naar  Du  spilder  Tiden  ei. 

Op  paa  Fjeldet  maae  vi  ile, 
Medens  Veiret  end  er  klart; 

Husk,  i  Nord  kan  Solens  Smile 
Blive  sure  i  en  Fart! 

Saa!  nu  gaae  vi  gjennem  Lien, 
Mellem  Gruus  og  Myrejord.  — 
Drei  tilvenstre,  der,  hvor  Stien 
Løber  langs  den  smukke  Fjord! 
Jorden  er  lidt  blød  og  smattet 
Af  de  mange  Kildevæld.  — 

Glid  ei!  thi  hvis  her  Du  dratted, 
Aldrig  det  bekom  Dig  vel. 

Seer  Du  hist  den  høie  Hammer, 
Som  sit  nøgne  Klippebryst 
Viser  med  de  nøgne  Skrammer, 
Vidner  om  saa  mangen  Dyst. 

Der  den  stod,  og  Secler  runde 
Ud  af  Tidens  dybe  Væld, 

Medens  Storm  af  tusind  Munde 
Hvined  over  Hav  og  Fjeld. 


Bækkens  klare  Bølge  rinder, 

Som  en  Taare  paa  dens  Kind. 
Sære  Suk  om  svundne  Minder 
Hvisker  i  den  hule  Vind: 

Det  er  Huldemandens  Klage 
Over  Tidens  kloge  Larm. 

Ak!  forladt  han  veg  tilbage, 
Skjulte  sig  ved  Klippens  Barm! 

Gjennem  Gruus  med  Nod  og  Møie 
Kom  vi  op  paa  Hamrens  Ryg; 
Her  blandt  Stene,  kæmpehøie, 
Hviler  man  saa  glad  og  tryg. 

Over  Fjeldets  dybe  Huler 
Voxe  mange  Blomster  smaa  — 
Huldepigens  Smiil,  som  skjuler 
Sukket,  som  hun  drage  maa. 

Frem  med  Posen!  vi  vil  nyde 
Frokost  her  paa  dette  Sted; 
Landets  Kost  vi  kun  kan  byde, 
Kjød  og  Bygbrød  har  vi  med. 

Hvis  Du  tørster,  Kildevældet 
Pibler  fra  den  haarde  Steen; 

Det  er  Bondens  Drik  paa  Fjeldet, 
Kold  som  lis,  som  Ild  saa  reen! 

Drik  af  Klippens  klare  Vande, 

Spiis  af  Bondens  Kost  i  Nord, 

Og  Dit  Hjerte  vist  skal  sande, 

At  der  Kraft  i  Brødet  boer. 

Kilden  i  sin  klare  Bølge 
Speiler  Fjeldets  Øiekast.  — 
Drik!  og  Fjeldet  skal  Dig  følge, 
Prentet  i  Dit  Hjerte  fast! 

See  de  friske,  klare  Blommer 
I  den  fattig  grønne  Jord!  — 
Budskab  om  den  blide  Sommer 
I  det  høie,  golde  Nord. 

Lyngen  med  de  røde  Klokker, 
Rævli ng  med  den  søde  Frugt 
I  sin  Skygge  venligt  flokker 
Blomster  smaa  med  deilig  Lugt 

See  den  gule  Fugl  derhenne 
Med  det  blanke,  sorte  Bryst  — 
Hvor  de  rappe  Fødder  rende 
Gjennem  Lyngen  let  og  tyst! 
Stakkels  Hjeile!  vær  ei  bange 
For  Dit  Bo  i  Lyngens  Skjød; 
Ingen  skal  Din  Unge  fange, 
Ingen  volde  Reden  Nød! 

Paa  den  grønne  Tue  hviler 
Spoven  med  de  lange  Been, 
Reiser  sig  og  hastig  iler, 
Fløitende,  fra  Steen  til  Steen. 
Maagen  paa  de  brede  Vinger 
Over  Fjeldet  hæver  sig; 

Hilsen  blid  fra  Havet  bringer 
Med  sit  muntre  Sommer-Skrig. 

Munter  Titling  lystig  synger, 

Svinger  sig  fra  Stenens  Top 
Over  Lyng  og  Blaabær-Klynger 
Mod  den  klare  Himmel  op. 

Men  med  Sangfugls  lette  Triller 
Blandes  Ravnens  tunge  Sang. 

Fjernt  i  Havet  Havmand  spiller 
Orgelet  med  brusten  Klang. 

See  Dig  om,  og  ei  Du  glemme 
Stolte  Syn  fra  Hamrens  Ryg; 

Føl  Din  Frihed,  føl  Dig  hjemme, 

Vær  blandt  Nordens  Kæmper  tryg! 
See!  De  vandre  over  Heden: 

Thor  og  Odin,  Asa-Frey, 

Sværdet  rusted  fast  i  Skeden; 

Tusind  Aar  de  kæmped  ei! 

Stille  staaer  han,  Thor,  og  drømmer, 
Stivnet  er  den  stærke  Læg, 

Mjød  som  stride  Elve  strømmer 
Over  Gubbens  Sølverskjæg; 

Odins  As  staaer  ved  hans  Side 
Og  de  andre  Guders  Flok, 

Mørke  alle,  tause,  blide; 

Thi  af  Kampen  fik  de  nok! 

Skalings  høie  Fjeld  derhenne, 

Ligner  det  ei  Asa-Thor? 

Kan  i  Tinders  Flok  Du  kjende 
Nordens  hele  Gude-Chor? 

See!  og  fra  de  klare  Toppe 
Falde  store  Skygger  ned  — 
Langs  med  Aasens  Væg  deroppe 
Døde  Guder  gaae  i  Fred! 


See!  den  hvide  Taage  hviler 
Over  Dal  og  Fjord  og  Sund! 

Her  paa  høie  Hammer  smiler 
Morgenstund  med  Guld  i  Mund; 
Nordens  Luft  saa  liflig  strømmer, 
Gjennemvarmer  Been  og  Blod; 

O!  paa  Hamren  klart  Du  drømmer 
Hvad  i  Dalen  taaget  stod. 


Den  22de  Juni  1844. 


Å  Iting  er  saa  taust  og  stille 
I  den  skjønne  Morgenstund, 
Legende  mod  Stranden  trille 
Bølger  fra  det  blanke  Sund. 

Solens  Straaler  lystig  dandse, 
Spillende  paa  Bølgens  Top, 

Og  med  gyldent  Livbaand  krandse 
Fjeldets  mørke  Kæmpekrop. 

Maagen  sidder  end  og  sover 
I  sit  Hjem  paa  Hamrens  Ryg; 
Anden  paa  de  klare  Vover 
Boltrer  sig  saa  glad  og  tryg; 
Ravnens  Vingeslag  Du  hører 
I  den  stille  Dæmrings  Stund; 
Ternen  næppe  Vingen  rører, 

Mens  den  svæver  over  Sund. 

See,  nu  hylles  Fjeldets  Pande 
I  den  tykke  Taagesky, 

Og  for  Himlens  tætte  Vande 
Solens  blanke  Straaler  flye; 

Over  Skrænten  tumle  hvide 
Skyer  ned  i  Dalens  Bund, 

Og  de  klamme  Masser  glide 
Over  Mark  og  By  og  Sund. 

Byen  mørk  og  eensom  hviler 
I  den  klamme,  hvide  Dragt, 

Kun  fra  Grønsværtaget  smiler 
-Somren  i  sin  friske  Pragt, 

Ingen  Giands  paa  Elven  glimter, 
Ingen  Straale  venligt  leer,  ' 

Knapt  det  sorte  Huus  Du  skimter, 
Knapt  Din  egen  Haand  Du  seer. 

Men  i  Thorshavns  snævre  Stræder 
Færdes  der  en  broget  Rad: 

Der  er  Haab  om  sjeldne  Glæder 
Her  i  Færøes  Hovedstad. 

Danmarks  ædle  Kronprinds  gjæster 
Nordens  mørke  Klippeland; 

Fjeldet  trofast  Blikket  fæster 
Paa  den  skjønne,  danske  Mand. 

Alle  „  Store “  —  saadan  nævne 
Her  vi  Landets  Embedsmænd  — 
Fra  de  fjerne  Bygder  stævne 
Til  det  glade  Møde  hen. 

Amtmand,  Foged,  Sorenskriver, 
Provst  og  Læge,  hver  en  Præst: 
Ingen  villig  hjemme  bliver 
Fra  den  sjeldne  Sommerfest. 

Bonden  i  de  fjerne  Dale 
Ruller  ned  fra  Nøst  sin  Baad: 

Med  sin  Fyrste  vil  han  tale, 

Høre  paa  hans  gode  Raad; 

Og  til  Høitid  han  sig  klæder, 
Knapper  Trøien  om  sit  Liv, 

Frem  af  Bnxelommen  træder 
Pibestok1)  og  Tollekniv. 

Ind  mod  Thingenæsset  svinger 
Baadeflok  fra  Syd  og  Nord, 
Vaagø-Mænd  og  Norderinger, 
Tolvmandfar  fra  Hvalbøfjord2). 


>)  Et  smukt  udskaaret  Futteral  til  Kridtpiben. 
2)  En  Bygd  paa  Syderø. 


Mænd  i  brune  Kofter  træde 
Lette  paa  den  glatte  Strand, 

Kys  og  „ godan  dag “ x)  med  Glæde 
Vexles  mellem  Mand  og  Mand. 

Og  de  ile  op  i  Staden; 

Hver  med  Snakken  Mund  i  Mund, 
Alle  færdes  om  paa  Gaden 
Fra  den  aarie  Morgenstund. 

Alles  Blik  mod  Fjorden  vender: 
„Mon  Fregatten  komme  vil?“ 

Saadan  spørger  man,  og  render 
Pustende  ad  Skandsen  til. 

Men  det  tykke  Taagedække 
Skjuler  Alting  fjern  og  nær; 

Ei  det  bedste  Syn  kan  række 
Selv  fra  Hrein* 2)  til  Skinner-Skær3). 
Ak!  forgjæves  Alle  kigge, 
Længsels-Vaanden  er  saa  stor  — 
Thetis4),  Gefion5),  Flora6)  ligge 
Kanskee  midt  i  Nolsø-Fjord. 

„  Prinsur  kemur!“  Hvermand  raaber 
Klippen  svarer  Ord  for  Ord  — 

Ak,  man  seer  jo,  hvad  man  haaber, 
Hvad  man  ønsker,  helst  man  troer! 


b  God  Dag! 

2)  En  Deel  af  Thorshavn. 

3)  Nogle  Skjær,  der  ligge  tæt  nedenfor  Husene. 

4)  5)  Fregatter,  6)  Corvet. 

Det  slog  til!  —  Af  Taagehavet 
Mast  og  Ræer  træde  ud; 

Skroget  er  endnu  begravet, 
Indsvøbt  i  den  vaade  Hud. 

Hør,  nu  hilser  Gefjon  Dise, 

Ung  og  skjøn,  den  gamle  Thor, 
Sjællands  Skove  Hæder  vise 
Mod  det  høie  Fjeld  i  Nord! 

Dybt  og  stærkt  Kanonen  dundrer 

/ 

Taagen  flygter  ræd  og  ør; 

Nøgent  Fjeldet  staaer  og  undrer, 
Blottet  for  sit  Nonneslør. 

Skandsen  fyrer  efter  Evne 
Med  sin  hele  Rest  af  Krud; 

Huult  i  Klippens  dybe  Revne 
Gjenlyd  svarer  Skud  paa  Skud; 
Fjeld  og  Mark  i  Glæde  bringe 
Hilsens  Jubel  over  Sø, 

Sært  de  dybe  Toner  klinge, 
Drømmende,  fra  0  til  0. 

Rank  og  yndig  Gefjon  svaier, 
Lader  Ankret  falde  ned, 
Dannebrog  fra  Toppen  vaier: 
Ærens  Flag  i  Krig  og  Fred! 

Her  hun  mellem  Klipper  goide 
Vugges  blidt  i  Bølgens  Skjød, 

Ak,  fra  Egern  fjordens  Volde 
Nidding  voldte  hendes  Død! 

Gigen  fires,  let  som  Hinden 
Iler  Baaclen  til  sin  Havn, 

Legende  i  Sommervinden 
Bølger  boble  for  dens  Stavn; 

Og  paa  Hædersbænken  agter 
Danmarks  Kronprinds  sidder  glad, 

Og  med  venligt  Sind  betragter 
Nordens  fjeldomkrandste  Stad. 

Fra  hver  Steen,  fra  Tag  og  Høie, 
Rundt  om  Øster-Vaagens  Strand, 
Hilser  man  med  Mund  og  Øie, 

Hvo  sin  Hilsen  bringe  kan. 

Skjønt  en  simpel  Sang  der  klinger  — 
Velmeent  Sang  jo  lyder  bedst  — 

Og  en  Port  af  Søljer  bringer 
Velkomst  til  den  høie  Gjæst! 


Færingens  Sang  ved  Kong  Fredrik  den  Syvendes  Død. 


Mel.  Paaskeklokken  kimed  mildt.  (Færøisk  Melodi.) 

Vinterstormen  tuder  huult  over  Skaling  Fjeld, 
Nordhavsbølgen  sukker  saa  underligt  i  Kveld.  — 
Vogt  Dit  Huus,  Bondemand!  agt  paa  Storm  og  Sø! 
Søen  skummer  sønderind  om  Skjær  og  0! 

—  Stormen  bragte  Sørgebud  fra  den  fjerne  Strand ; 
Bedeklokken  kimer  hen  over  Danmarks  Land.  — 
Baaden  klar,  Bondemand!  Aaren  vel  i  Lag! 

Aldrig  glemte  Færing  end  det  danske  Flag! 

Kongen  ligger  bleg  og  kold  paa  det  høie  Slot: 

Fjeld  og  Slette  haver  ei  bedre  Konge  aatt’ l). 

Husker  I  den  Sommerdag  —  Himlen  var  saa  blaa  — 
Danmarks  stolte  Skuder  paa  Havne-Vaagen  laae!2) 

Husker  I  den  lette  Gig?  —  Prindsen  var  ombord; 
Kongesøn  ei  gjæsted  før  han  det  høie  Nord. 

Husker  1  den  gjæve  Mand,  høi  og  kongeprud? 

Kjendte  Fjeldets  Bonde  dog  i  sin  stolte  Skrud. 

Husker  I,  hvor  kjækt  han  svang  Skutelen3)  med  Lyst, 
Klædt  i  Skind  som  Bonden,  i  Grindedrabets  Dyst? 

Husker  I  hans  milde  Blik,  mindes  1  hans  Ord, 

Hvor  han  høit  velsigned  det  stolte  Fjeld  i  Nord? 

—  Fredrik  Konge  ligger  Lig  paa  det  høie  Slot. 
Fjeldebonden  glemmer  ei  Danmarks  høie  Drot.  — 

—  Bedeklokken  kimer  huult  fra  den  fjerne  Strand; 
Fjeldebonden  glemmer  ei  Danskens  skjønne  Land.  — 
Baaden  klar,  Aaren  ud,  agt  paa  Storm  og  Sø! 

Vinden  blæser  sønderud  fra  Skjær  og  0! 


)  eiet.  2)  Fregatterne  Thetis  og  Getion  og  Kadetkorvetten  Flora.  3)  Harpun. 


I. 

I  Thorshavn. 


Uet  var  en  Dag  i  Begyndelsen  af  Juni  Maaned,  at  Skonnerten 
kastede  Anker  paa  Thorshavns  østre  Vaag.  Veiret  havde  været 
rusket,  og  vi  havde  havt  Storm  paa  Havet  den  forrige  Nat:  derfor 
var  Luften  endnu  vandkold;  Solen  kunde  kun  bane  sig  Vei  i  enkelte 
Øieblikke  gjennem  de  tykke  Skyer,  som  Havdampen  opsendte;  men 
de  Lys-Striber,  som  hastig  fore  hen  over  Fjeldene,  naar  Taagen 
spredtes,  bragte  dog  en  saa  venlig  Velkomsthilsen,  at  vi  ret  følte 
Glæden  over  at  være  komne  til  vort  Hjem  igjen.  Den  lille  Bygd, 
med  sine  tjærede  Træhuse  og  grønne  Tage,  den  grønne  Mark 
omkring,  Fjeldene  i  Baggrunden  og  til  begge  Sider,  Maagernes 

og  Ternernes  muntre  Skrig:  Alt  var  saa  hjemligt  og  bekjendt, 
saa  det  ikke  faldt  os  ind  at  anstille  nogen  Sammenligning  mellem 
Sjællands  blomstrende  Bredder,  som  vi  forlod,  og  det  fattige 
Fjeldland  i  Nordhavet.  En  Mængde  Baade  kom  ud  til  os,  og  i 
en  Hast  var  Dækket  fuldt  af  disse  raske,  rødmussede  Nordboer, 
i  de  brune  Kofter,  med  den  lille  Hvergarns  Hue  paa  Hovedet: 
„Godan  dag,  væl  aftur  kominP1)  lød  det  fra  den  ene  efter  den 
anden  af  disse  vore  gode,  gamle  Venner,  og  det  var  med  Nød 
og  neppe,  at  vi  endelig  naaede  at  komme  iland  med  en  af 
Baadene.  Ja,  det  var  saa  venligt  Altsammen  ved  vor  Tilbage¬ 
komst  —  og  dog  er  Thorshavn  et  af  de  mindst  kjønne  Steder 
paa  Færøerne,  da  Naturen  her  er  temmelig  gold,  og  Fjeldene 
have  hverken  nogen  paafaldende  Høide  eller  særdeles  eiendonnne- 
lige  Skikkelser,  hvilket  man  ellers  seer  saa  ofte  der  paa  Øerne. 
Imidlertid  er  Thorshavn  Hovedpladsen  i  Landet,  og  der  ankrede 
i  Pæglen  de  kongelige  Handelsskibe.  Derfor  ville  vi  dvæle  lidt 
paa  dette  Sted. 

Her  hvor  Skibet  ligger,  have  vi  tilhøire,  altsaa  mod  Øst, 
en  temmelig  lav,  ikke  mere  end  omtrent  200  Fod  høj,  Kyst,  der 
skraaner  ned  mod  Havet,  hvor  den  er  kantet  med  en  Række 
store  Stene;  yderst  gaaer  en  jævn  Steenflade  eller  Helle  ud  fra 
den  høire  Pynt,  hvilken  kaldes  Skansatangi.  Denne  Side  af 
Vaagen  er  ikke  meget  beboet;  der  ligger  kun  enkelte  Huse  paa 
Skraaningen,  langs  ad  den  Vei,  der  fører  ud  til  Skandsen.  Disse 
Huse  have  en  meget  smuk  Beliggenhed,  idet  de  ere  omgivne 
deels  af  grøn  Mark,  deels  af  mægtige  Stene,  og  der  er  den  her¬ 
ligste  Udsigt  over  Fjeldene  og  Havet,  som  man  kan  ønske  sig; 
desuden  ere  de  beskyttede  mod  Øst  og  tildeels  mod  Nord,  saa 


’)  „God  Dag!  Velkommen  atter! 

de  ikke  ere  udsatte  for  de  kolde  Storme  fra  denne  Kant.  Pata 
Pynten  af  denne  østre  Side  af  Vaagen,  hvor  den  hæver  sig  op 
over  Skandsetangen ,  ligger  Skandsen,  der  er  anlagt  af  den  be- 
kjendte  færøiske  Sømand  Magnus  Heinesøn,  som  under  Frederik 
den  anden  havde  faaet  det  Hverv  at  holde  Havet  reent  for  den 
Mængde  Sørøvere,  der  plagede  Færøerne.  Foruden  denne  Skandse 
laa  en  anden  paa  Thinganés,  hvor  det  saakaldte  „Skandse-Pak- 
huus“  endnu  deraf  har  sit  Navn;  Havnen  var  saaledes  beskyttet 
fra  to  Sider.  Skandsen  er  nu  nedlagt  som  Fæstning  og  bruges 
kun  som  Vagthuus  for  et  lille  Gorps  af  Søpoliti,  som  har  afløst 
Jægercorpset;  det  har  to  Baade  til  Brug.  Paa  den  venstre  (vestlige) 
Side  af  Vaagen,  hvor  Skibet  ligger,  strækker  sig  en  Landtunge 
ud,  som  adskiller  Thorshavns  Bugt  i  Vester-  og  Øster-Vaag;  den 
er  noget  lavere  end  den  østlige  Side,  jeg  nylig  omtalte,  og  be- 
staaer  af  en  graa,  hullet  Steenmasse,  der  overalt  er  bebygget. 
Paa  begge  Sider,  hvor  denne  Landtunge  støder  til  Havet,  ligger 
der  store,  glatte  Stene,  ligesom  paa  den  anden  Side  af  Vaagen, 
og  den  ender  sig  i  et  fladt  Næs,  der  kaldes  Thinganés,  fordi 
Færingerne  i  gamle  Dage  her  samledes  og  holdt  Ting,  da  Thors¬ 
havn  ligger  omtrent  midt  i  Landet.  Nu  ligge  her  de  Bygninger, 
som  tilhørte  den  kongelige  Enehandel,  hvilke  ere  ret  store  og 
bekvemt  indrettede  Træ-LIuse.  Her  gjemtes  de  Varer,  som  fra 
Danmark  sendtes  op  til  Øerne,  tilligemed  de  færøiske  Udførsels¬ 
artikler,  og  de  udsolgtes  deels  fra  Pakhusene,  deels  fra  en  Kram¬ 
bod.  Ellers  var  der  ogsaa  nogle  Steder  paa  de  fjernere  Øer, 
hvor  mindre  Handelssteder  vare  anlagte  for  at  spare  Folk  den 
dyre  og  vanskelige,  ofte  umulige,  Reise  til  Thorshavn.  Handelen 
var,  som  sagt,  en  kongelig  Enehandel,  som  førtes  med  tre  Skibe, 
af  hvilke  hvert  gjorde  en  3 — 4  Reiser  hvert  Aar;  den  bestyredes 
af  en  Direction  i  Kjøbenhavn ,  der  havde  en  Forvalter  deroppe 


paa  Øerne  og  desuden  en  Mængde  ringere  Betjente.  Handelen 
førtes  for  kongelig  Regning  fra  1709,  da  Frederik  den  4de  over¬ 
tog  den,  fordi  Færingerne  længe  havde  klaget  over  Familien  Gabeis 
Udsugeiser,  hvem  Frederik  den  3die  havde  forlenet  med  Fær¬ 
øerne.  Før  havde  deels  Hansestæderne,  deels  det  „islandske  Com- 
pagni“  ført  Handelen;  men  de  havde  piint  Folket.  Uagtet  nu 
vel  den  bundne  Handel  har  hæmmet  Færingernes  Udvikling  i 
denne  Retning,  da  de  slet  ikke  have  maattet  sælge  til  Fremmede 
eller  kjøbe  af  dem,  saa  har  den  ogsaa  havt  stor  Fortjeneste  af 
Landet,  derved  at  den  afsondrede  Stilling,  som  den  har  medfør  i, 
har  bidraget  overordentlig  meget  til  at  bevare  Fædrenes  Sprog 
og  Skikke  deroppe  og  en  Reenhed  i  Sæder,  som  søger  sin  Lige. 
Nu  er  Liandelen  frigiven  fra  1ste  Januar  1856,  og  man  tør  da 
vist  haabe,  at  Færingerne  ville  kunne  færdes  mellem  de  fremmede 
Folk  og  handle  med  dem  uden  at  forandre  Sprog  og  Sæder;  thi 
det  var  dog  sørgeligt,  hvis  de  skulde  følge  deres  Naboers  og 
Frænders,  Hetlændingernes  og  Orkningernes ,  Exempel,  da  disse, 
rigtignok  først  efter  Aarhundreders  Forløb,  have  ladet  skotske 
Herremænd  og  engelske  Kjøbmænd  næsten  aldeles  berøve  dem 
Fædrenes  Sprog  og  Sæder.  —  Men  ogsaa  i  økonomisk  Henseende 
maa  man  ønske,  at  Færingerne  ikke  komme  til  at  ligne  deres 
Naboer.  Endnu  ere  nemlig  de  Fleste  paa  Færøerne  ret  vel¬ 
havende  Folk,  ingen  Rige,  men  ogsaa  faa  rigtig  Fattige,  og  disse 
kunne  endda  i  Reglen  have  det  daglige  Brød,  naar  de  ville 
arbeide,  og  dersom  de  ikke  kunne  faae  Arbeide,  saa  blive  de 
altid  hjulpne  af  de  mere  Velhavende,  da  Færingen  ikke  lader 
sin  trængende  Landsmand  gaae  tørmundet  fra  sin  Dør,  dersom 
han  har  noget  Kjød  eller  Brød  at  give  ham.  Denne  Hjælp  ydes 
frivilligt,  og  jeg  troer  derfor,  at  man  der  oppe  helst  maatte  fri¬ 
tages  for  det  aandløse  Fattigvæsen,  som  nu  dog  er  bleven  noget 

omorganiseret,  da  det  kvæler  Kj ærligheden  baade  hos  Yderen  og 
Modtageren.  Færingerne  ere  Bønder,  ikke  Kjøbmændenes  lønnede 
Fiskere,  som  Hetlændingerne,  der  sidde  til  Leie,  jordløse  i  deres 
eget  Land;  paa  Færøerne  har  Navnet  „bondi  “  endnu  sin  gamle, 
herskabelige  Klang.  Færingen  er  meget  lykkeligere  end  Het- 
lændingen  og  Islænderen,  og  man  maa  indrømme  Enehandelen 
sin  Fortjeneste  af  denne  glædelige  Forskjel.  De  vigtigste  Ting, 
hvormed  den  kongelige  Handel  forsynede  Færøerne,  var  Korn  og 
Kolonialvarer,  hvorimod  den  modtog  Tran,  Fisk  og  Uldgods  som 
de  vigtigste  Udførselsgjenstande;  men  uagtet  nu  disse  Sager  vel 
betaltes  for  lavt,  efter  Prisen  her  i  Danmark,  saa  var  dog  nok 
den  vigtigste  Anke  mod  Handelen  den,  at  den  kun  modtog 
nogle  bestemte  Slags  Varer  og  tilberedte  paa  en  vis  Maade;  thi 
saa  brød  Færingerne  sig  naturligviis  ikke  om  andre  Arter  Varer 
end  dem,  som  Handelen  modtog,  og  de  gjorde  sig  ikke  Umage 
for  at  forarbeide  bedre  Gjenstande,  da  det  ikke  lønnede  Umagen. 

Fra  den  kongelige  Handels  Huse  paa  Thingenæsset  gaaer 
man  jævnt  op  ad  en  Gade,  hvis  Bund  er  prægtig  haard  Steen; 
denne  strækker  sig  langs  hen  over  den  før  nævnte  Landtunge 
(reynid)  og  er  paa  begge  Sider  bebygget  med  nette,  tjærede 
Træhuse.  Ved  Enden  af  denne  Gade  gaae  to  Gyder,  den  ene 
tilvenstre,  mod  Vest,  den  anden  tilhøire,  mod  Øst.  Den  Gyde, 
der  gaaer  mod  Øst,  som  kaldes  gångin  (Gangen),  er  overmaade 
smal,  saa  man  ofte  neppe  kan  gaae  to  ved  Siden  af  hinanden; 
den  gaaer  meget  skraat  ned  fra  Reynet  og  fører  ved  en  Træbro 
over  en  Aa  (Havnar-å),  der  med  rivende  Fart  kommer  ned  fra 
Fjeldene:  her  er  man  i  Baggrunden  af  Øster- Vaagen ,  hvor 
Skibet  ligger.  Fra  den  flade,  sandede  Strandbred  hæver  nu 
Landet  sig  jævnt  opad  og  er  tæt  bebygget  med  Huse,  der  ligge 
i  uregelmæssige,  ofte  høist  maleriske,  Stillinger,  imellem  hver- 

anclre,  uden  bestemte  Gader,  snart  oppe  paa  en  fremspringende 
Pynt,  snart  i  Læ  af  Kampestene  af  et  lille  bluses  Størrelse.  — 
Ad  den  Vei,  der  gaaer  mod  Vest,  komme  vi  bag  om  Bugtens 
venstre  Arm  ( Vester- Vaag),  og  omkring  dennes  Baggrund  fører 
Veien  os  igjennem  grønne  Marker,  hvor  der  imellem  uhyre  store 
Stene  voxer  Byg,  Kartofler  og  Roer,  langs  Vaagens  vestlige  Bred 
til  en  lille  Gaard,  der  kaldes  Ålakér  (Aalekjær),  og  derfra,  ved 
at  krumme  sig  lidt  tilhøire,  ind  i  en  lille  Bugt,  i  hvis  Baggrund 
Præstegaarden  SandagerM  (Sande -Gj  ær  de)  ligger  meget  smukt, 
til  den  ene  Side  i  Læ  af  det  mørke,  nøgne  Kirkjubo  -  Fjeld, 
medens  den  dyrkede  Mark  til  den  anden  Side  støder  tæt  op  til 
den;  foran  danne  Bugten,  Nolsø- Fjord  og  Nolsø  en  herlig  Ud¬ 
sigt.  Længere  sydpaa,  paa  Skraaningen  af  Kirkjubo -Fjeldet, 
ligger  en  Gaard,  der  hedder  Argir,  oprindelig  bestemt  til  et 
Hospital  for  Spedalske. 

Naar  jeg  har  omtalt  den  kongelige  Handels  Huse  og  Skandsen, 
er  der  i  selve  Thorshavn  ikke  andre  paafaldende  Bygninger  end 
Kirken;  den  ligger  høit  og  smukt,  noget  ovenfor  Baggrunden  af 
Vester-Vaag,  og  dens  spidse  Taarn  og  blaalige  Skifertag  gjør 
den  kjendelig  langt  borte;  indvendig  er  den  hyggelig  og  net  og 
har  et  ret  godt  lille  Orgel.  Som  alle  Landets  Bygninger  er 
den  af  Træ. 

Spørger  man  om  Thorshavns  Indbyggere  og  om  dette 
Sted  som  Opholdssted  betragtet,  da  tør  jeg  just  ikke  rose 
mit  Fødelands  Hovedstad.  Indbyggerne  ere  mest  Fiskere  og  Dag- 
leiere,  og  man  vil  danne' sig  et  meget  falskt  Billede  af  Færin¬ 
gerne,  hvis  man  fra  Mange  af  disse  Stakler,  hvis  Klæder  og 
Huse  ofte  hverken  beskytte  mod  Kulde  eller  Pægn,  vil  slutte  sig 
til  Befolkningens  Vilkaar  i  Almindelighed.  Naar  man  seer  den 
daarlige,  brune  Uldkofte,  de  tynde,  sorte  Ivnæbuxer,  som  de  have 


paa,  Lamme-  eller  Kalveskindsskoene,  som  ere  saa  tynde,  at  man 
kan  føle  hvert  Sandskorn  igjennem  dem,  skulde  man  troe,  at 
det  var  til  italiensk  Solskin,  at  disse  Klæder  passede,  og  dog 
trodse  disse  Folk  det  barske  færøiske  Klima  baade  paa  Fjeld  og 
Hav,  med  aabent  Bryst,  saa  Stormen  frit  kan  barke  deres  Hud; 
og  gaaer  Du  ind  i  deres  Huse,  da  vil  Du  strax  indenfor  finde 
en  Stue  med  Leergulv,  ofte  uden  Loft,  fyldt  med  Tørverøg,  saa 
Døren,  der  oftest  er  i  Gavlen,  maa  staae  aaben  for  at  lade 
Røgen  komme  ud ;  i  den  modsatte  Ende  er  et  Arnested  af  Steen, 
hvorfra  gaaer  en  Træskorsteen  op  gjennem  Taget,  og  dog  er 
Udsvaade  en  stor  Sjeldenhed,  da  Træet  er  saa  gjennemsivet  af 
Sod,  at  det  er  næsten  uforbrændeligt.  Indenfor  denne  Røgstue, 
i  hvilken  man  mest  opholder  sig,  er  en  Slags  Dagligstue,  paa 
Siderne  af  hvilken  Sengestederne  ere  slaaede  fast,  og  disse  til¬ 
ligemed  et  Bord,  et  Par  Bænke,  nogle  faa  Skaaler  og  Kar  og 
en  Tranlampe  af  Jern  under  Loftet,  er  det  hele  Bohave.  Alt 
er  gjennemrøget ,  og  Du  hoster  og  guider  Dine  Øine.  Og  dog 
ere  disse  Mennesker  sunde  og  stærke;  de  kunne  raabe  omkap 
med  Stormen,  og  deres  Øine  ere  skarpe  som  Falkens.  Deres 
meste  Føde  er  Fisk  og  Hvalkjød,  tørret  eller  fersk,  lidt  Bygbrød 
og  et  godt  Stykke  Lammekjød  faae  de  af  deres  rigere  Nabo 
tilligemed  Uld  til  deres  simple  Klædning.  Men  Brændevinen 
har  fristet  mange  af  disse  Mennesker  til  Umaadelighed,  og  det 
maa  indrømmes,  at  Fristelsen  er  stor  til  at  gaae  ned  i  Kram¬ 
boden  og  faae  en  Taar  over  Tørsten,  naar  de  komme  kolde  og 
vaade  fra  Fiskeri  paa  Fjorden  eller  Havet. 

I  aandelig  Henseende  er  disse  Folks  Tilstand  heel  mærk¬ 
værdig;  thi  medens  de,  som  sagt,  meget  ofte  ere  forfaldne  til 
Drukkenskab,  saa  glimter  dog  det  dybe,  christelige  Sind,  som  er 
charakteristisk  for  Færingerne  i  det  Hele,  igjennem  selv  denne 

elendige  Tilstand.  Bespottelser  eller  haanlige  Ord  om  det  Hellige 
skal  man  næsten  aldrig  høre,  og  jeg  har  seet,  at  den,  der  i  sin 
Drukkenskab  var  vild  og  næsten  farlig,  med  saa  dyb  Sønder¬ 
knuselse  angrede  sin  Last,  da  han  blev  ædru,  at  jeg  maatte 
forbauses  derover,  og  han  talte  med  en  høi  Grad  af  Alvor  og 
aandelig  Erfaring  om  sin  Tilstand.  Det  har  i  denne  Henseende 
været  mig  meget  paafaldende  at  bemærke  Ligheden  mellem  den 
færøiske  og  norske  Folkecharakteer,  saaledes  som  jeg  har  seet 
den  saa  mesterlig  skildret  i  Bjørnsons  Arbeider:  „Synnøve  Sol¬ 
bakken"  og  „Arne" 1).  Især  har  den  slaaende  Lighed  med  „Nils" 
i  den  sidste  af  de  nævnte  Bøger  og  en  og  anden  levende  Original 
paa  Færøerne  overrasket  mig.  Naar  den  geniale  Forfatter  frem¬ 
stiller  Nils,  kommende  drukken  hjem  fra  Bryllup,  hvor  han  har 
været  Spillemand,  og  saa  lader  ham,  i  sin  Anger  over  sin  usle 
Tilstand,  fremføre  lange  Stykker  af  Jesu  Ord  i  Skriften,  som  han 
har  lært  for  over  20  Aar  siden,  og  dog  endnu  husker  ordret, 
naar  han  viser  os  ham  sukkende  og  grædende  og  bedende  om 
Naade,  og  saa  dog  strax  efter  saa  haardt  anfægtet,  at  han  vil 
kvæle  sin  Kone,  naar  han  tilsidst  pludselig  døer  med  det  Raab: 
„Jesus  Christus!"  saa  er  her  baade  Lys-  og  Skygge-Siden  ogsaa 
af  den  eiendommelige  Gudfrygtighed  i  den  færøiske.  Folke-Gha- 
rakteer,  selv  i  den  sørgeligste  Svaghed,  lyslevende  skildret.  Den 
hellige  Skrift  kjende  de  nemlig  alle  og  tale  om  den  og  af  den; 
men  de  misforstaae  og  misbruge  den  desværre  ofte,  navnlig  for 
at  faae  Almisse.  Det  Eiendommelige  er,  at  man  altid  kan  tale 
med  dem  om  aandelige  Ting,  og  selv  naar  de  ere  allerheftigst, 
kan  man  med  det  rette  Guds  Ord  paa  rede  Haand  bringe  dem 
til  Eftertanke  og  til  at  erkjende  deres  Synd,  om  de  end  have 


0  „Synnøve  Solbakken44  og  „Arne44  af  Bjørnstjerne  Bjørnson,  Bergen  1859. 

for  liden  Kraft  til  at  blive  bedre.  Dette,  troer  jeg,  er  en  tro 
Skildring  af  Thorshavns  Fattige  og  af  denne  Side  af  den  færøiske 
Folkecharakteer  i  det  Hele;  men  der  findes  foruden  disse  en 
Deel  andre  Færinger  i  Bygden,  som  deels  drive  Haandværk, 
deels  før  vare  ansatte  i  Handelens  eller  ere  i  Embedsmændenes 
Tjeneste.  Disse  ere  naturligviis  meget  skikkelige  Folk;  men  de 
have  ofte  den  Feil,  at  de  lade  sig  overvælde  af  det  Danske,  som 
synes  dem  finere  og  fornemmere  end  deres  Eget,  saa  de  deels 
tale  et  grueligt  Pluddervæisk  af  Dansk  og  Færøisk,  deels  have 
glemt  saagodtsom  alle  Fædrene-Skikke;  de  komme  saaledes  til 
at  danne  en  uheldig  Mellemting  mellem  Danske  og  Færinger. 
Den  fremmede  Befolkning  i  Thorshavn  er  hovedsagelig  Embeds- 
mændene,  som  ere:  Amtmand,  Præst  (eller  Provst),  Landfoged, 
Sorenskriver  og  Læge;  hertil  kommer  en  Førstelærer,  Anden¬ 
lærer  og  Tredielærer  ved  Realskolen.  Desuden  ere  siden  Han¬ 
delens  Frigivelse  en  Deel  Handlende  bosatte  deroppe.  Embeds- 
mændene  have  ganske  gode  Embeder  og  kunne  føre  et  herligt 
og  lykkeligt  Liv,  naar  de  ville. 

Hvad  Livet  i  Thorshavn  angaaer,  saa  vil  det  vel  ikke 
frembyde  noget  særdeles  Tillokkende  for  den  Fremmede,  medens 
man  dog  naturligviis  i  de  derværende  Forhold  ikke  finder  nogen 
nødvendig  Hindring  for  et  glædeligt  Liv,  og  mange  Danske  have 
her  tilbragt  deres  lykkeligste  Aar.  Det  er  jo  mere  i  Naturen, 
paa  Fjeld  og  Hav,  man  maa  søge  sin  Adspredelse,  end  i  det 
selskabelige  Liv,  da  dette  naturligvis  paa  et  saadant  Sted  kun  i 
nære  Venskabsforhold  har  noget  Værd,  medens  de  mere  offent¬ 
lige  Fornøielser  jo  som  oftest  blive  en  latterlig  Efteraben  af 
kjøbenhavnske  Skikke,  da  det  selvstændig  Nationale,  som  altid 
er  smukt  og  hæderligt,  som  sagt,  glemmes  mere  og  mere  i 
Thorshavn. 

Med  Hensyn  til  Thorshavns  historiske  Betydning,  saa 
omtales  denne  Bygd  allerede  fra  de  tidligste  Tider  i  Sagaen,  og 
Fædrene  valgte,  som  jeg  før  har  bemærket,  denne  Plads  til 
deres  vigtigste  Forsamlingssted,  fordi  den  ligger  omtrent  midt 
imellem  Øerne.  Paa  dette  Sted  solgte  Thrand  i  Gøte  Sigmund 
Brestisson  og  hans  Broder  Thorer  som  Trælle  til  Ravn  Holm- 
gaardsfarer,  og  da  Sigmund  senere  kom  fra  Norge  som  Olaf 
Trygvesens  Mand  og  vilde  indføre  Ghristendommen ,  fik  Thrand 
Bønderne,  paa  Thinget  i  Thorshavn,  til  at  nægte  Kongens  Be¬ 
faling  Lydighed  (Aar  998).  I  Aaret  1027  seilede  Karl  den  Mørske 
i  hellig  Olafs  Ærinde  til  Thorshavn,  men  blev  slaaet  ihjel  der 
paa  Stedet.  Imidlertid  hedder  det  i  Sagaen,  at  man  boede  i 
Telte,  medens  Thinget  varede,  saa  Thorshavn  har  paa  den  Tid 
endnu  kun  været  en  lille  Bygd.  Da  Paven  fik  oprettet  et  Bispe¬ 
sæde  i  Kirkjubo,  blev  der  opført  en  Bygning  i  Thorshavn,  som 
beboedes  af  Munke,  der  skulde  passe  paa,  at  Paven  fik  sine  Ind¬ 
komster,  og  disse  opbevaredes  i  denne  Bygnings  Kjælder.  Endnu 
er  der  et  godt  og  stærkt  Huus  i  Thorshavn,  som  benævnes 
„Munkastova“  (Munkestue).  Først  da  Jordegodset  ved  Reforma¬ 
tionen  blev  draget  ind  under  Kronen ,  kan  Thorshavn  være 
bleven  en  større  Bygd,  da  der  saa  sendtes  en  Landfoged  derop 
for  at  indkræve  Kongens  Indtægter,  og  han  skulde  boe  paa 
dette  Sted;  Pavens  forrige  Oplagssted  blev  brugt  til  en  Land- 
skyldbod,  og  der  blev  bygget  et  Huus  til  Landfogeden.  Thors¬ 
havn  blev  meget  plaget  af  Sørøvere,  og  man  kan  endnu  i  Byens 
Mark  see  Levninger  af  de  Tilflugtssteder  og  Forraadshuse,  hvoraf 
Indbyggerne  benyttede  sig,  naar  de  maatte  flygte  for  Røverne. 
Derfor  blev,  som  før  er  fortalt,  Skandsen  anlagt,  og  Kong  Fre¬ 
derik  den  2den  søgte  ved  mange  Foranstaltninger  at  gjøre  T hors¬ 
havn  til  Kjøbstad,  ligesom  han  udviste  Jorder  til  det  allerede  før 


42 


af  Bisperne  benyttede  Hospital  (Argir).  1606  lod  Christian  den 

4de  en  rummelig  og  smuk  Trækirke  opføre,  og  den  stod  til 

1789,  da  en  ny  blev  bygget.  Da  flere  og  flere  Familier  flyttede 

ind  til  Byen,  deels  for  at  tjene  ved  Handelen,  deels  ved  Skand- 

sen,  udvidedes  den  mere  og  mere,  og  efter  Folketællingen  1850 

var  Indbyggernes  Antal  841 ;  nu  vist  over  1000. 

I  det  jeg  ved  denne  lille  Skildring  haaber  at  have  givet 

Læseren  et  nogenlunde  levende  Billede  af  Thorshavn,  skal  jeg 

kun  atter  bemærke,  at  skjøndt  man  unægtelig  maa  tilstaae,  at 

En  har  været  paa  Færøerne,  naar  han  har  opholdt  sig  i  denne 

« 

Bygd,  saa  har  han  dog  kun  seet  den  færøiske  Natur  og  det 
færøiske  Folk  i  en  mindre  heldig  og  mindre  kjøn  Skikkelse. 
Derfor  beder  jeg  Læseren  med  mig  at  forlade  dette  Sted  og 
gjøre  nogle  Udflugter  omkring  i  Landet. 


II. 


I  Kollefjord.  Paa  Skaling-Fjeld. 


Paa  Strømøens  Østside  strækker  der  sig  en  Fjord  temmelig 
langt  ind  i  Landet,  som  kaldes  Kollafjordur  (Kollefjord).  Med 
en  lille  Baad  ere  vi  paa  et  Par  Timer  komne  herhen  fra  Thors¬ 
havn;  Veiret  er  smukt  og  stille,  og  der  er  ikke  en  Sky  at  see 
paa  Himlen.  Herinde  i  den  snevre  Fjord  udbreder  Solen  en 
meget  stærk  Varme,  da  dens  Straaler  samles  imellem  Fjeldene 
paa  begge  Sider,  og  vore  Roermænd  tørre  idelig  Sveden  af  deres 
Pande,  medens  Trædunken  med  Vand  hyppig  gaaer  fra  den  ene 
til  den  anden;  Havet  er  saa  blankt  og  glat  som  et  Speil  og  saa 
uendelig  gjennemsigtigt,  at  man  kan  see  de  ubetydeligste  Skab¬ 
ninger  bevæge  sig  nede  i  Dybet.  Alt  aander  Glæde;  men  denne 
Glæde  er,  som  det  sig  sømmer  i  det  høie  Nord,  stille  og  ord¬ 
knap;  Springerne  tumle  lystig  omkring  Baaden  og  vise  deres 
glatte,  sorte  Rygge  i  Vandspeilet  og  dykke  muntert  under  igjen; 
mange  Slags  Søfugle  roe  omkring  og  more  sig  med  at  fiske  og 
snakke  med  hverandre  i  de  forskjelligste  knurrende,  gabende, 
hvæsende,  pibende  Tungemaal,  medens  de  store,  deilige  Maager 
paa  deres  brede  Vinger  seile  høit  oppe  i  Luften  og  betragte  deres 
ringere  Slægtninger  med  Medlidenhed,  fordi  de  ikke  kunne  svinge 

sig  saa  høit  tilveirs  som  de.  Paa  begge  Sider,  baade  mod  Nord 
og  Syd,  ere  vi  omgivne  af  temmelig  høie  Fjelde;  paa  Sydsiden, 
som  er  paa  vor  venstre  Haand,  ere  de  noget  bratte,  og  endskjøndt 
der  paa  mange  Steder  voxer  meget  Ctræs,  er  der  dog  endnu  mere 
Gruus  og  Mose  og  uhyre  store  Stene,  saa  det  Hele  viser  sig 
noget  mørkt  og  sørgeligt  for  os;  dog  see  vi  paa  denne  Side  langt 
ude  i  Fjorden  en  Gaard,  som  hedder  Signabo,  omkring  hvilken 
der  ere  grønne  Marker.  Her  er  imidlertid  ikke  godt  at  boe,  da 
Fjeldene  hæve  sig  mod  Sønden,  og  saaledes  faaer  man  i  lang 
Tid  ikke  Solen  at  see,  ligesom  der  ogsaa  ofte  skrider  Gruus  og 
Smaastene,  og  om  Vinteren  store  Sneedriver,  ned,  hvilke  kunne 
foraarsage  megen  Ulykke. 

Den  nordøstlige  Arm  af  Fjorden  skraaner  derimod  mere  jevnt, 
og  den  er  bebygget  heelt  indefter ;  yderst  ligger  Nordstrømø-Præsts 
Annexgaard,  som  hedder  Kjalnés,  og  paa  dette  Sted  gaae  vi 
iland  for  at  vandre  igjennem  Bygden  til  Bunden  af  Fjorden.  Fra 
Kjalnés  have  vi  en  herlig  Udsigt  over  Fjorden  og  Sundet  til 
Østerø,  og  dette  er  en  af  de  livligste  Pladser,  man  kan  boe  paa 
paa  Færøerne.  Efterat  have  modtaget  vort  Tøi  lade  vi  Baaden 
roe  tilbage  til  Thorshavn,  og  vi  leie  en  Mand  til  at  bære  vore 
Pakker.  Overalt  hvor  vi  komme  frem,  er  Jorden  dyrket,  og  det 
deiligste  Græs,  saa  fint  og  grønt,  som  man  aldrig  finder  det  i 
Danmark,  ja  selv  ikke  i  England,  bedækker  Markerne,  medens 
Byg  og  Kartofler  ogsaa  staae  meget  frodigt,  og  den  lifligste  Duft 
af  den  hvide  Kløver  opfylder  Luften.  Denne  Kløver  kalde  Fæ¬ 
ringerne  „smara“,  og  Jyderne  kalde  den  „Smære“,  hvilket  jo  er 
det  samme  Navn.  Omkring  i  disse  Marker  ligger  der  nu  smukke 
Gaarde,  hvis  Huse  ere  af  Træ,  tækkede  med  Grønsvær,  hvilket 
altid  er  Skik  paa  Færøerne,  ligesom  i  det  nordlige  Norge  og 
Sverrig.  Alle  Markerne  ere  omgivne  af  Steengjærder,  og  bag  ved 


disse  hæver  Fjeldet  sig,  alvorligt  og  mørkt,  i  Modsætning  til  den 
smilende  Mark,  og  mange  Steder  komme  der  smaa  Elve  ned  fra 
Hamrene  eller  Afsatserne  i  Fjeldet,  hvilke  snoe  sig  som  Sølv- 
baand  hen  mellem  de  dyrkede  Stykker,  og  ofte  falde  ned  i  nyde¬ 
lige  smaa  Fosser,  ved  hvilke  man  kan  danne  smukke  Anlæg. 
Langs  med  Fjordene  er  der  en  lang  Sandstrimmel,  som  kaldes 
„Langasandur" ;  her  ligge  mange  kjønne  Muslinger  og  Snegle, 
og  de  smaa  Ryler  og  Titter  løbe  muntert  omkring,  idet  de  under 
idelig  Fløiten  pille  Havorm  og  andet  Kryb  op  af  Sandet.  Idet 
vi  vandre  langsad  denne  Sand,  have  vi  et  ypperligt  Overblik 
over  Bygden,  paa  vor  høire  Haand.  Omtrent  midtveis  komme 
vi  til  Kirken,  der  ligger  i  Nærheden  af  Gaarden  „vid  sjogv“  („ved 
Sø“).  Denne  Bygning  er  bygget  paa  et  meget  moset  Sted,  noget 
fra  Husene,  og  saa  langt  ude  i  Strandkanten,  at  Brændingen, 
naar  det  er  uroligt  Veir,  deels  river  Stene  ud  af  den  Stenvæg, 
der  omgiver  den,  deels  oversvømmer  Stien,  der  fører  ud  til  den, 
og  gjør  det  næsten  umuligt  at  komme  til  Kirke  fra  Bygden. 
Kollefjords  Kirke  var  før  den  simpleste  af  alle  Kirker  der  paa 
Øerne;  nu  er  det  en  net  lille  Træ-Kirke.  Kirkerne,  paa  Fær¬ 
øerne  ere  nemlig,  ligesom  Husene,  af  Træ,  tækkede  med  Næver, 
over  hvilket  er  lagt  Grønsvær;  kun  den  gamle  Kirke  i  Kirkjubo 
og  de  nye  Kirker  paa  Skuvø,  Kirkerne  i  Hallddrsvik  og  Saxun  (i 
Nord-Strømø  Præstegjæld) ,  Husavik,  Svini,  Eidi,  Fuglafj ordur, 
Mikjunés,  Mikladal  og  Famjin  ere  af  Steen,  med  kalkede  Vægge, 
Halldorsvlks  Kirke  har  samme  Form  som  Frederiksberg  Kirke. 
1  Regelen  ere  Kirkerne  24  Alen  lange  og  12  Alen  brede,  rigelig 
store  til  Menighederne,  endskjøndt  de  de  fleste  Steder  besøges 
meget  flittigt. 

Dersom  det  ikke  havde  været  vor  Bestemmelse  at  gaae  lige 
til  den  inderste  Gaard  i  Fjorden  for  at  overnatte  der  og  gaae 

til  Fjelds  den  næste  Morgen,  vilde  vi  have  taget  imod  de  venlige 
Indbydelser,  som  de  gjæstfrie  Bønder  overalt  i  Bygden  gave  os, 
og  navnlig  paa  den  øverste  Gaard,  Hamrar,  der,  som  dens  Navn 
angiver,  ligger  oppe  under  den  første  Hammer  eller  Afsats  i 
Fjeldet,  og  saaledes  noget  høiere  end  den  øvrige  Bygd.  Nu  maae 
vi  forlade  det  venlige  Huus  uden  at  gaae  ind  og  skynde  os  ned 
til  Oyrarejngir,  en  stor  (faard,  der  ligger  inde  i  Bunden  af  Fjorden, 
paa  den  jævne  Strandbred,  der  her  trækker  sig  langt  ind  imellem 
Fjeldene  som  en  kjøn,  frugtbar  Dal,  kaldet  Kollfara-dalur.  Paa 
Oyrarejngir  blive  vi  overordentlig  venlig  modtagne,  og  Bonden, 
der  har  seet  os  komme,  gaaer  os  imøde  et  godt  Stykke  udenfor 
sit  Huus,  idet  han  med  den  hjerteligste  Høflighed  byder  os  vel¬ 
komne.  I  hans  lyse,  luftige  Cflasstue1)  staaer  der  Bord,  Stole, 
Kiste,  Dragkiste  o.  s.  v.  Alt  er  pynteligt  og  reent,  og  den  op¬ 
redte  Seng  med  de  snehvide  Lagner  indbyder  os  til  Hvile  oven 
paa  Dagens  Besværligheder.  Efterat  have  sat  vort  Tøi  tilrette, 
gaae  vi  lidt  udenfor  for  at  see  dette  Sted  i  Aftenbelysningen, 
medens  Bonden  sørger  for  at  skaffe  os  en  Mand  til  at  bære  vort 
Tøi  imorgen  tilfjelds,  og  Konen  laver  Nadver  til  os,  hvortil  vi 
høilig  trænge.  Hvor  her  er  stille  og  taust  i  den  sene  Sommer¬ 
kvæld!  Solen  har  skjult  sig  bag  Leynna-Fjeld,  og  kun  nogle 
Straaler  trænge  sig  frem  igjennem  Skaret  mellem  dette  Fjeld  og 
Skaling,  og  forgylde  den  mørke  Årnadals-Tind  (udtales  Aadn) 
paa  den  modsatte  Side  af  Dalen;  en  Faareflok  staaer  stille  der¬ 
ovre  paa  Skrænten,  oplyst  af  Solens  glødende  Straaler,  som  om 
selv  det  umælende  Dyr  undrede  sig  og  faldt  i  Tanker  over  det 
ubeskrivelig  deilige  Syn.  Elven,  der  hastig  iler  ned  ad  Fjeldet 
ovre  ved  Gaarden  „å  heygi“,  glimrer  som  Guld  og  alle  Ædel- 


J)  Det  Værelse,  som  er  indrettet  paa  Dansk,  med  Ctlas-Vinduesruder. 

stene,  idet  Solen  gjennemgløder  hver  Draabe,  og  den  lette  Bølge 
falder  fra  Steen  til  Steen  med  klareste  Sølverklang,  som  giver 
Gjenlyd  i  den  stille  Aften.  Langs  Langesanden  ruller  Fjorden 
langsomt,  i  en  bestemt  Takt,  sine  Bølger,  og  en  sagte  Susen  til¬ 
kendegiver,  at  det  vide,  vilde  Hav  drømmer  sin  milde  Sommer¬ 
drøm  og  nænner  ikke  at  forstyrre  Naturens  Fred.  Et  Par  Ravne 
flyve  tause  op  igjennem  Dalen  til  deres  Reder  i  Fjeldkløfterne 
ved  Leynnavattn;  de  tie  ganske  stille,  og  man  kan  høre  Slaget 
af  deres  Vinger.  Paa  Husets  Skorsten  sidder  Stæren  og  prøver 
paa  at  ftøite  en  Aftenvise;  men  han  falder  i  Søvn  under  For¬ 
søget  og  stikker  Næbet  under  sine  Vinger.  Ja,  en  saadan  Sommer¬ 
aften  er  ubeskrivelig  smuk;  men  dens  Skjønhed  er  en  anden  end 
Sommeraftenens  her  i  Danmark;  man  fristes  ikke  til  at  juble  og 
synge,  men  man  tier  som  den  tause  Natur,  og  Tankerne  blive 
alvorlige  og  ile  fra  det  Synlige  til  den  Usynlige;  thi  den  tause 
Natur  kan  ikke  fængsle  dem,  og  den  vil  det  ikke;  deri  be- 
staaer  dens  største  Fortrin.  —  Vi  afbrydes  i  vor  Beskuelse  af 
den  smukke  Aften,  ved  at  Bonden  byder  os  ind  for  at  faae  Noget 
at  spise;  Bordet  har  vor  Vertinde  rigelig  forsynet  med  udmærket 
Brød  og  Smør,  salt  Kjød  og  mange  andre  gode  Ting,  saa  vi  ikke 
kunde  ønske  det  bedre.  FærøiskMad  sætter  man  ikke  for  Fremmede, 
uden  der  udtrykkelig  anmodes  derom,  og  dette  vort  Maaltid  var 
aldeles  indrettet  paa  Dansk.  Efterat  have  passiaret  en  Stund 
med  vore  livlige  Vertfolk,  der  med  Lyst  og  Forstand  kunde  tale 
om  mange  Ting,  især  hvad  der  angaaer  Religionen,  begave  vi 
os  til  Ro  under  de  kun  altfor  varme  Æderduuns  Dyner. 

Morgenen  begynder  ligesaa  smuk  og  stille,  som  Aftenen  endte ; 
men  der  ligger  kun  en  halvmørk  Nat  af  4  Timer  imellem,  et 
Tusmørke,  ved  hvilket  man  ved  Midnat  kan  see  at  forrette  en¬ 
hver  Gjerning,  ja  endog  læse  en  smaastilet  Bog:  saa  kort  er 

Sommernatten  paa  denne  Høide;  men  saa  ere  jo  Vinternætterne 
ogsaa  lange,  skjøndt  ikke  forholdsviis  til  Sommernætternes  Kort¬ 
hed.  Klokken  tre  vækker  vor  Vert  os,  og  Føreren  er  færdig  til 
at  følge  med  os:  vi  skynde  os  i  Klæderne,  og  efterat  have  drukket 
en  Kop  ypperlig  Kaffe,  læsse  vi  vort  Tøi  paa  Føreren,  sige  vore 
gjæstfrie  Vertfolk  et  venligt  Farvel  og  begive  os  tilfjelds.  Veiret 
er,  som  sagt,  udmærket  smukt,  og  Solen  har  været  oppe  en 
Stund;  den  belyser  Fjorden  og  Bygden  og  den  forreste  Deel  af 
Dalen,  medens  den  endnu  ikke  har  naaet  Fjeldtoppene,  der  i 
deres  mørke  Dragt  rage  liøit  op  over  det  livlige  Landskab  for¬ 
neden.  Alt  hviler  endnu  i  den  dybeste  Fred.  Vi  begive  os  opad 
Fjeldskraaningen  i  NV.,  og  Føreren  holder  godt  Skridt  med  os 
uagtet  sin  tunge  Byrde,  hvilken  han  har  bundet  i  et  bredt  Baand, 
som  han  støtter  imod  sin  Pande.  Veien  gaaer  deels  over  Mose¬ 
grund  (Myr),  deels  igjennem  Gruus  og  græsgroede  Stykker.  Kun 
faa  Planter  møde  vi,  og  disse  ere  for  en  stor  Deel  saadanne,  som 
vi  overalt  træffe,  ogsaa  i  Danmark:  paa  Myr-Jorden  voxe  mange 
Slags  Siv  og  Kogleax,  hvis  Marv  man  bruger  til  Væger  i  de  smaa, 
sorte  Tranlamper;  Kjær-Ulden  vugger  sin  uldne  Top  i  den  friske 
Morgenluftning,  og  Løvefod,  Veibred  og  andre  saadanne  Væxter 
omgive  os  overalt.  Den  lille  Gaaseurt,  som  Færingerne  kalde 
Borkuvisa,  bedækker  mange  Steder  med  sine  kjønne,  lysegule 
Élomster:  denne  Plante  er  meget  vigtig,  da  man  bruger  at  knuse 
dens  lange,  rødgule  Rodstokke  og  blande  dette  Meel  med  Vand 
til  en  Grød,  hvormed  der  garves  Skind  til  at  lave  Sko  af.  Idet 
vi  stige  videre  op  ad  den  sydlige  Side  af  Fjeldet  —  thi  det  er 
kun  fra  denne  Side,  at  det  kan  bestiges  —  komme  vi  til  den 
første  Brække,  der  er  lang  og  brat.  Ved  en  saadan  Brække 
(brekka)  forstaaer  man  den  græsgroede  Skraaning,  der  foroven 
er  begrændset  af  en  Væg,  som  bestaaer  af  store  Stene  og  Klippe- 

stykker ,  der  ligge  og  staae  uregelmæssig  imellem  hverandre ; 
denne  Væg  kaldes  en  Hammer  (hamar),  og  saaledes  dannes  der 
overalt  paa  de  færøiske  Fjelde  ligesom  store  Trappetrin,  ad  hvilke 
man  klyver  op  til  Toppen.  En  saadan  Trappeform  eller  Reis- 
ning  i  Hamre  fremkommer  derved,  at  der  imellem  den  haarde 
Steen,  hvoraf  Bjerget  ellers  bestaaer,  er  et  blødere  Leer -Lag, 
som  efterhaanden  skylles  bort  af  Vandet,  og  nu  styrter  den  tunge 
Steen-Masse,  der  ligger  ovenpaa,  ned  og  ruller  deels  lige  til  Bjergets 
Fod,  hvor  den  danner  en  uhyre  stor  Steen-Ruin,  der  kaldes  Ur 
(Urd),  deels  bliver  den  staaende  paa  Veien  som  en  Hammer, 
medens  det  bløde  Lag  skyller  ned  og  bliver  en  Brække.  Efter¬ 
haanden  er  Brækken  bleven  bedækket  med  Jord  og  Planter;  men 
Hamren  staaer  endnu  barsk  og  urokkelig,  gjennemfuret  af  Smaa- 
bække  og  medtaget  af  Regn  og  Storm  i  de  rullende  Tider. 

Den  første  Brække  paa  Skaling-Fjeld  er,  som  sagt,  lang  og 
brat;  efter  den  kommer  man  op  til  den  første  Hammer,  som  er 
over  60  Fod  høi.  Den  bestaaer  af  den  sortegule  Basalt,  hvoraf 
store,  støtteformede  Stykker  ligge  imellem  hverandre,  saa  det  seer 
ud,  som  om  man  vandrede  imellem  mægtige  Levninger  af  om¬ 
styrtede  Templer  og  Slotte.  Veien  imellem  disse  store  Stene  er 
smal  og  snoer  sig  i  saa  mangfoldige  Retninger,  at  vor  Fører  maa 
gaae  foran  og  vise  os  tilrette ;  Bunden,  som  vi  træde  paa,  er  fol¬ 
en  stor  Deel  Hovederne  af  de  vældige  Basalt-Støtter,  som  gaae 
heelt  ned  igjennem  Fjeldet,  og  vise  sig  nøgne  langs  den  steile 
Sydvest-Side,  søndenfor  Bygdelaget  Skaling.  —  Efterat  være  komne 
gjennem  denne  Basalt-Ruin,  viser  der  sig  en  lille  grøn  Flade  for 
os,  hvor  vi  ville  hvile  en  lille  Stund,  da  Gangen  jo  har  været 
noget  besværlig;  her  danner  Lyngen,  med  sit  mørkegrønne  Løv 
og  yndige  røde  Blomster,  et  ypperligt  Sæde,  og  Rævlingen  eller 

Sortebærbusken  (Svartabér)  udbreder  sine  lange  Kviste  over  de 

nøgne  Stene,  som  om  den  vilde  skjule  deres  Fattigom  med  sine 
grønne  Naale  og  sine  smukke  runde  Bær.  I  Nærheden  have  vi 
et  lille  Fjeldvand,  som  Færingerne  kalde  tjorn  (udt.  tshjodn)1), 
og  derhenne,  lidt  fra  os,  viser  en  frisk,  lysegrøn  Mosplet,  at  der 
vælder  en  Kilde  med  iiskoldt,  krystalklart,  Vand  op  af  Fjeldets 
Dyb:  Du  seer  altsaa,  min  danske  Læser,  at  vi  mangle  ikke  Midler 
til  at  slukke  vor  Tørst  heroppe  tilfjelds,  ja  endog  vederkvægende 
Forfriskning  byder  Fjeldnaturen  os  i  Rævlingens  og  Blaabær- 
buskens  saftige  Bær.  Her  tinde  vi  ogsaa  mange  nydelige  Fjeld¬ 
blomster,  som  man  slet  ikke  har  i  Danmark;  de  ere  rigtignok 
allesammen  smaa  og  lave,  fordi  de  ikke  vove  at  reise  sig  op  mod 
Stormens  vældige  Aand,  der  i  Høst  og  Vaar  og  Vinter  farer  hen 
over  disse  Steder  og  kuer  alt  Liv  under  sit  strenge  Herredømme; 
men  de  have  saadan  deilig  klare  Farver,  og  de  see  saa  venlige 
ud  i  denne  strenge  Natur,  som  et  Smiil  paa  et  barsk  og  alvor- 
vorligt  Kæmpe-Ansigt.  Den  mørkerøde  Azalea  procumbens, 
hvis  større,  sydevropæiske  Slægtning  vi  ofte  have  som  Potte¬ 
plante  i  Danmark,  den  himmelblå a  Fjeld-Ærenpriis,  den  hvide 
Dryas  octopetala,  med  de  runde,  yndige  Blomster,  og  flere  saa- 
danne,  blomstre  saa  smukt  omkring  os  i  Sand  og  Gruus-Jord. 
Mellem  det  stive  Græs  paa  Mose-Tuerne  staaer  den  sivbladede  Been- 
bræk  (Katta-klogv) ,  som  findes  overalt  i  Hedemoser  i  Vestjyl¬ 
land;  den  har  kjønne,  svovlgule  Blomster  og  ligner  en  Iris. 
Henne  ved  Kildevældene  voxe  flere  Slags  Steenbræk,  hvis  smaa, 
fine  Blomster  snart  have  den  klareste  røde  Farve,  snart  ere 
hvide  med  mange  mørke  Prikker  paa  Kronbladene;  disse  Steen¬ 
bræk  findes  ikke  i  Danmark,  men  ellers  er  der  jo  en  meget  al¬ 
mindelig  Slags  her,  som  voxer  paa  alle  Grøftekanter  og  har  hvide 


D  Norsk:  Kjærn  (ogsaa  Sjællandsk). 

Blomster.  I  Haver  har  man  dem  ogsaa,  og  de  faae  da  somme¬ 
tider  Navn  af  Porcellæns-Blomster. 

Da  vi  nu  have  gjort  os  bekj endte  med  nogle  af  de  Planter, 
som  omgive  os,  medens  vi  have  fortæret  vor  Frokost  og  lædsket 
os  med  Sortebær  og  Blaabær,  saa  ville  vi  fortsætte  vor  Vandring.  — 
Den  anden  Brække  er  kortere  end  den  første ,  og  Hammeren 
heller  ikke  saa  høi.  Den  tredie  Brække  er  lang,  og  vi  vandre 
her  meest  over  Mose-Jord,  der  for  en  stor  Deel  er  begroet  med 
Mosser,  eller  over  Gruus  og  Sand,  som  ofte  er  løst,  saa  vi  maae 
bruge  vor  lange  Fjeldstav  at  støtte  os  ved.  Adskillige  Fugle  om¬ 
give  os  her,  navnlig  Horsegøge,  som  Jægerne  kalde  med  et  halv¬ 
fransk  Navn  Bekkasiner,  og  Spoverne,  med  det  lange,  krumme 
Næb:  de  have  deres  simple  Reder  i  Mose-Jordens  Græs  og  Mos, 
og  Spoverne  sidde  paa  Tuerne  og  fløite  saa  smukt  og  høit,  at 
det  giver  Gjenlyd  i  Klipperne,  medens  Horsegøgen,  summende 
og  brummende,  i  Hast  flyver  op  og  forraader,  hvor  dens  vel¬ 
smagende  Æg  er  at  finde.  —  Over  denne  Brække  hæver  nu  atter 
en  Hammer  sig,  der  ikke  just  er  høi,  men  brat,  saa  vi  maae 
klavre  derop  igjennem  med  Hænder  og  Fødder.  Atter  møde  vi 
en  Brække,  og  efter  den  den  4de  Hammer;  endnu  en,  og  derpaa 
den  5te  Hammer:  Disse  Brækker  ere  korte,  og  Hamrene  lave, 
men  meget  bratte,  saa  det  er  kun  med  megen  Umage  og  Besvær, 
at  vi  endelig  naae  op  til  Fjeldets  Top.  Her  have  vi  en  Slette 
for  os,  som  er  øde,  meest  Gruus  og  Sand,  og  det  er  kun  meget 
faa  Planter,  som  voxe  her;  for  største  Delen  finde  vi  kun  Mos. 
Dog  have  nogle  af  de  smaa,  nydelige  Fjeldblomster  vovet  sig 
herop:  de  smukke  Steenbræk  smile  hist  og  her  i  Gruset,  ja  selv 
Engelskgræsset  eller  Hindbægeret,  som  voxer  saa  almindeligt  paa 
Bakkerne  og  ved  Strandbredder  her  i  Danmark,  staaer  her  i  hver 
Klipperevne  og  vugger  sine  lilla-farvede  Kroner  i  Vinden;  ogsaa 

nogle  Pile  have  fæstet  Bolig  her  oppe  i  den  øde  Fjeld-Ørken, 
men  det  er  rigtignok  ikke  saadanne  Pile,  som  voxe  ved  Grøfter 
ogVeie  i  Danmark:  paa  Fjeldet  hæve  de  sig  kun  et  Par  Tommer 
op  over  Jorden,  idet  de  strække  deres  Stammer  og  Grene  langs 
hen  ad  Gruset  og  Stenene.  En  stor  Søfugl,  som  kaldes  Lom, 
flyver  skrigende  hen  over  vore  Hoveder  og  spaaer  os,  at  det 
bliver  tørt  Veir;  thi  naar  den  skriger  „turkatra",  sige  Færingerne, 
at  det  betyder  godt  Veir,  medens  den  med  en  anden  Stemme 
varsler  Regn  og  Blæst.  Man  skulde  ikke  vente  at  finde  Sang¬ 
fugle  heroppe,  hvor  der  er  saa  bistert  og  koldt,  og  dog  sidder 
der  herhenne  paa  en  stor  Steenblok,  i  hvis  Revner  der  endnu 
ligger  noget  af  Sneen  fra  Vinteren,  en  lille  hvid  Fugl,  med  sorte 
Vinger,  og  synger  saa  høit  og  smukt  som  en  Kanarifugl;  det  er 
en  Snee-Værling  (snjotftlingur),  der  egentlig  hører  hjemme  langt 
nordligere  end  paa  Færøerne,  og  han  synes  i  Grunden,  det  er 
meget  for  varmt  og  mildt  heroppe.  See,  der  løber  en  stakkels 
Præstekrave1)  omkring  i  Gruset  og  piber,  fordi  den  er  bange  for, 
vi  skulle  tage  dens  Æg  —  vær  ikke  ræd,  vi  skulle  ikke  forstyrre 
dit  Hjem  heroppe!  Naar  vi  undtage  nogle  Maager,  som  seile 
hen  i  Luften  paa  deres  brede  Vinger,  og  en  enkelt  Ravn,  hvis 
dybe,  klangfulde  Stemme  giver  Gjenlyd  i  Kløfterne,  see  og  høre 
vi  ikke  flere  levende  Væsener  end  dem,  vi  have  omtalt. 

Med  Hensyn  til  Slettens  Form,  hvorpaa  vi  staae,  da  er  den 
nogenlunde  trekantet;  den  er  220  Skridt  bred  mod  Vesten  og 
300  Skridt  lang  eller  noget  mere.  Da  Veiret  er  klart,  kunne  vi 
ikke  have  bedre  Ledighed  til  at  see  det  hele  færøiske  Land  i 
Fugle-Perspectiv  end  her,  hvor  vi  ere  2400  Fod  over  Havets 


0  Præstekrave  er  en  lille  Slags  Hjeile,  som  har  et  hvidt  Baand  om  Halsen: 
den  er  almindelig  her  i  Danmark. 

Overflade.  Herfra  see  vi  de  23  Øer  og  Holme  som  Knorter  i 
Havet  og  overalt  omkring  det  vide,  blaae  Hav,  i  Forhold  til 
hvilket  Landet  seer  ud  som  en  reen  Ubetydelighed,  hvad  det  da 
ogsaa  er;  thi  alle  Færøerne  tilsammen  have  jo  kun  et  Flade¬ 
indhold  af  noget  over  23  Kvadratmile.  Men  vi  ville  see  det 
Land,  vi  have  omkring  os,  og  ikke  forgjæves  lade  Blikket  søge  i 
det  Fjerne.  Tæt  omkring  os,  nogle  Mile  i  NV.  og  SO.  have  vi 
Strømøens  takkede  Tinder  og  jævnere  Fjelde,  iblandt  hvilke 
Skalingur  er  det  høieste;  Dalene,  der  ere  smale  og  indknebne, 
Skarene1),  der  ligesom  danne  dybe  Mærker  af  Thors  Hammer, 
Kløfterne,  der  ligne  dybe  Rynker  i  den  store  Fjeld-Jættes  An¬ 
sigt:  alle  disse  Afbrydelser  i  Overfladen  vise  sig  kun  utydelig  i 
de  længere  Afstande,  og  det  Hele  seer  næsten  ud  som  eet  sammen¬ 
hængende  Fjeld  med  mange  Toppe  og  Spidser.  Dette  er  i  Virkelig¬ 
heden  nu  ogsaa  Tilfældet:  thi  Øernes  Grundlag  er  en  Høislette 
af  omtrent  1000  Fods  Høide,  over  hvilken  de  større  Toppe  hæve 
sig.  Fra  vor  høie  Plads  kunne  vi  ogsaa  tydelig  see  Strømøens 
uregelmæssige  Form:  hvorledes  den  nogle  Steder  er  et  Par 

Mile  bred,  andre  Steder  saa  indskaaren  af  Fjorde  og  Vige,  at  der 

* 

kun  er  en  Fjerdingvei  eller  saa  tværs  over  Øen.  Mod  Vest  have 
vi  Vaagø  aldeles  tydelig  for  os:  den  er  mere  regelmæssig,  og 
Tinderne  ere  ikke  saa  høie.  Vestenfor  den  igjen  kunne  vi  øine 
Mikjunæs,  halv  skjult  af  Vaagøens  Fjelde.  I  Sydvest  ligge 
Koltur,  Hest  og  Sandø  i  saa  aldeles  bestemte  Omrids,  at  vi 
nøiagtig  kunne  see  disse  Øers  Skikkelse,  medens  Skuvø,  Sy¬ 
der  ø,  store  og  lille  Dimun  vise  sig  mere  dunkelt  i  det  blaae 
Fjerne.  Mod  Øst  ligger  Øster  øen  tilsyneladende  saa  tæt  op  til 


0  Skard  (Skar)  kommer  af  „at  skeraa  (skjære)  og  betyder  en  Nedskjæring  i 
Fjeldet,  der  ikke  naaer  heelt  ned  som  en  Dal. 

Strømøen,  at  vi  fristes  til  at  troe,  at  dens  Fjeldtoppe  høre  til 
den  samme  0,  paa  hvilken  vi  opholde  os;  thi  det  Sund,  hvorved 
Østerøen  er  skilt  fra  Strømøen,  er  meget  smalt,  et  Sted  saa  smalt 
at  man  næsten  kan  raabe  fra  den  ene  0  til  den  anden.  Paa 
Østerøens  Fjelde  ligge  endnu  nogle  Sneedriver  paa  de  Steder, 
der  ere  i  Skygge;  men  disse  Tinder  ere  ogsaa  temmelig  høie: 
saaledes  er  Slattaratindur  2,816  Fod  høi,  det  høieste  Punct  paa 
Færøerne,  og  flere  af  de  andre  Fjelde  ere  ikke  meget  lavere. 
Denne  0  er,  ligesom  Strømøen,  meget  indskaaren  af  Fjorde,  og 
navnlig  skjære  Funnings-Fjorden  og  Skala-Fjorden  sig  dybt  ind 
fra  NO.  og  SV.,  ligesom  i  det  Hele  Østkysten  har  mange  saa- 
danne  Fjorde,  hvorimod  Vestkysten  for  største  Delen  er  heel. 
Lade  vi  Blikket  ile  forbi  Østerø,  møder  vort  Øie  en  Række  til¬ 
deels  aflange  Øer,  der  strække  sig  i  NV.  og  SO.,  og  ere  adskilte 
ved  smalle  Sunde,  der  i  denne  Afstand  tage  sig  ud  som  klare, 
blaae  Striber.  Disse  Øer  kaldes  Nord  er  øerne:  der  er  6  (Kalisø, 
Kunø,  Bordø,  Vidø,  Svinø  ogFuglø),  og  de  danne  eet  Præstegjæld, 
hvortil  der  hører  7  Kirker.  Medens  vi  staae  her  paa  Skaling  i 
Solskin,  sneer  det  dygtigt  henne  over  Norderøerne,  og  de  spidse 
Tinder  og  Toppe  see  ud  som  ligesaa  mange  uhyre  store  Sukker¬ 
toppe;  men  Sneen  forsvinder  snart  igjen,  idet  Bygen  trækker 
over,  og  Solen  begynder  at  skinne  paany. 

Saaledes  have  vi  faaet  et  almindeligt  Overblik  over  Færøerne, 
og  alle  disse  uregelmæssige  Skikkelser  vise  os  tydelig,  at  dette 
Land  maa  Være  kommet  frem  ved  voldsomme  Naturbegivenheder, 
hvorved  større  sammenhængende  Strækninger  ere  bievne  revne 
fra  hinanden,  og  saaledes  disse  smale  Sunde,  snevre  Dale  og 
Skar  dannede.  Imidlertid  maae  vi  dog  ikke  troe,  at  disse  Øer 
ere  fremskudte  ved  Ild  nedenfra  og  siden  størknede ;  thi  der  er 
ingen  Ild-Kjedler  (Kratere)  eller  andre  Tegn  i  Bjergenes  Bygning, 

som  tyde  derpaa.  Snarere  tør  vi  vel  troe,  at  Færøerne  have 
været  et  meget  større  Land,  hvoraf  mere  end  det  Halve  er  skyllet 
bort  igjen,  eller  maaskee  aldrig  kommet  op.  Dog  har  Ilden  havt 
megen  Indflydelse  paa  Klippernes  Dannelse,  hvilket  vi  kunne  see 
paa  de  lavaagtige  Lag,  som  vi  mange  Steder  blive  vaer,  ogsaa 
her  paa  Skaling- Fjeld. 

Efter  at  have  seet  os  om  og  betragtet,  hvad  der  er  af  In¬ 
teresse  paa  Fjeldet,  begive  vi  os  ned  igjen:  men  Nedstigningen 
er  snart  vanskeligere  end  Opstigningen,  da  Sand  og  løst  Gruus 
skrider  bort  under  vore  Fødder:  vi  maae  gjøre  adskillige  Omveie 
ved  at  gaae  ud  og  ind,  da  det  ofte  er  for  steilt  til  at  gaae  lige 
ned.  Naar  man  er  bange  for  at  skride  ned,  sætter  man  Hælene 
i  og  støtter  sig  paa  sin  Fjeldstav.  —  Nu  ere  vi  igjen  ved  Steen- 
gjærdet  om  Bondens  Gaard  paa  Oyrarejngir,  og  Hunden  kommer 
springende  ud  imod  os.  Der  er  hyggeligt  i  Glasstuen,  og  Fjeld¬ 
luften  har  givet  os  dygtig  Appetit  til  det  fortræffelige  Maaltid. 


III. 


En  Præstegaard. 


I  Kvivik  paa  Nordstrømø  boer  Præsten  for  Nord-Strømø 
Præstegjæld;  clet  er,  hvis  jeg  husker  ret,  en  3—4  Miil  fra  Thors¬ 
havn  tilsøes.  Man  kan  ogsaa  komme  til  Thorshavn  tillands  ( — 
eftir  oynni  o:  efter  Øen);  men  det  er  meget  besværligt  og  meget 
længere.  I  min  Barndom  gik  der  en  Post  engang  imellem  den 
Yei;  han  hed  „stubbin"  i  daglig  Tale.  Nordstrømø  Præst  skal, 
foruden  Kvivik  (udtales  „Kvuivuik")  betjene  Kollefjord,  Vestman- 
havn,  Saxun,  Tjornuvik  og  Hvalvik  Sogne.  Han  skal  prædike  6 
Gange  aarlig  i  hver  Udkirke.  Kvivik  ligger  i  en  snever  Dal,  der 
begrændses  til  begge  Sider,  mod  Øst  og  Vest,  af  høie  Lier  og  i 
Baggrunden,  mod  Nord,  af  det  høie  Egils  Fjeld.  Ligefor  den 
anden  Ende  af  Dalen,  altsaa  mod  Syd,  er  Havet.  Midt  ned 
gjennem  Dalen  løber  en  bred  Elv,  der  med  flere  nydelige  Smaa- 
fosser  kommer  ilende  ned  fra  Fjeldet.  Her  er  deiligt,  forsikkrer 
jeg  Dem,  i  Kviviks  Dalen;  den  er  saa  luun  en  Sommerdag  og 
saa  skinnende  grøn  som  ingen  Eng  i  Danmark.  —  Ude  ved  Havet, 
paa  den  østre  Side  af  Elven ,  ligger  Kirken  og  Præstegaarden, 
som  hedder  Kirkjuteig  (teigur,  svensk  „teg“,  er  en  Ager).  Vil 
De  drage  med  mig  derhen?  Det  er  mit  Fødested  og  mit  Barn- 

domshjem,  saa  det  er  muligt,  at  jeg  tegner  det  med  for  varme 
Farver.  Dog  troer  jeg  ikke,  at  Nogen,  der  har  været  der,  vil 
have  synderligt  at  indvende. 

Vi  komme  med  Baad  fra  Thorshavn.  Præsten,  der  selv  er 
Færing,  er  nede  at  tage  imod  os.  Vi  blive  modtagne  i  Præstegaarden 
af  den  unge  Frue,  der  ogsaa  er  indfødt,  saadan  —  ja,  saadan  som  de 
modtog  Folk  i  Abrahams  Tid.  Der  er  Nogle,  der  ligefrem  have  et 
glimrende  Talent  for  Gjæstfrihed.  —  See  saa !  Nu  ere  vi  brilliant  be¬ 
værtede  —  med  Bekkasiner  fra  Fjeldmosen,  Foreller  fra  Elven  o.  s.  v. 
— ,  og  vi  have  faaet  en  god  Cigar.  Saa  skulle  vi  ud  at  see  os  om, 
siger  Præsten.  Veiret  er  deiligt  stille  og  klart  —  ja,  for  det  er 
slet  ikke  altid  Taage  og  Slud  paa  Færøerne,  som  Nogle  fortælle 
her  i  Danmark.  Først  skulle  vi  see  Præstegaarden,  ude  og  inde. 
For  det  Første  er  det  jo  da  en  Selvfølge,  at  Præstegaarden, 
ligesom  saagodtsom  alle  Huse  paa  Færøerne,  er  bygget  af  Træ; 
dog  er  der  opført  en  Muur  mod  Fjeldet  for  at  støtte  Huset  mod 
Kastevindene,  der  komme  hvirvlende  ned  med  en  Voldsomhed, 
som  vi  ikke  kjende  Noget  til  her  i  Danmark.  Og  Kvivik  er  et 
„haardført“  Sted.  Der  er  6  hyggelige  Værelser;  desuden  Folke¬ 
stue,  Loftskammer  og  Spisekammer.  Der  er  to  gode,  bekvemme 
Udhuse  med  alle  nødvendige  Rum;  de  ere  af  Træ,  men  alle 
Udvæggene  ere  af  Steen.  Paa  den  fjerde  Side  lukkes  Gaarden 
af  en  Steenvæg,  hvori  Indgangsporten  er.  Nu  gaae  vi  udenfor. 
Fruen  viser  med  glad  Stolthed  den  nydelige  Kjøkkenhave.  Kjønne 
Blomsterpartier  —  ja,  det  husker  jeg  nok,  især  de  yndige  Pindse- 
lilier,  med  det  ydmygt  bøiede  Hoved  og  den  fine  Duft.  Og  der 
er  virkelig  nogle  smaa  Trægrupper.  Ja,  dem  husker  jeg  ogsaa. 
jeg  faldt  ned  fra  et  af  dem  og  brækkede  mit  Laar.  Men  den 
Gang  var  der  større  Træer  end  nu.  Præsten  Landt,  dei  hai 

udgivet  en  Beskrivelse  af  Færøerne  i  1800,  havde  plantet  mange 

Træer,  der  vare  bievne  store.  Men  saa  var  en  anden  Præst 
kommen  i  Forlegenhed  for  Brændsel,  og  saa  „skovede"  han. 
Her  er  ogsaa  en  fiin  Græsplæne,  Stikkelsbær,  Ribs,  Kaal,  R.oer, 
Ærter  og  andre  Kjøkkenhavevæxter ;  det  staaer  Altsammen  fro¬ 
digt  og  friskt.  Har  Nogen  af  Dem  seet  en  Have  i  Midtjylland 
eller  paa  Vestkysten,  af  de  almindelige  naturligviis  ?  Den  kan  ikke 
maale  sig  med  Haven  ved  Kirkjuteig.  —  „Naa,  hvad  synes  Dem 
saa  om  Præstegaarden?"  siger  vor  elskværdige  Vært.  Vi  maa  jo 
indrømme,  at  den  er  saare  hyggelig  og  luun  og  temmelig  ny  — 
den  er  omtrent  30  Aar  gammel.  Den  overgaaer  langt  en  stor 
Mængde  danske  Præstegaarde  i  Hyggelighed.  Alligevel  har  i  den 
sidste  Tid  Nordstrømø  og  flere  Præstegjæld  paa  Færøerne  længe 
staaet  ledige,  fordi  Ingen  vilde  søge  dem.  Indtægterne  ere  gode; 
Nordstrømø  Præst  kan  slagte  100  Lam  aarlig  ved  Kirkjuteig  og 
150  ved  Annexgaarden  Kjalnés  i  Kollefjord.  Folket  er  sin  Præst 
af  Hjertet  hengivent.  Hvad  er  da  Grunden?  Det  er  saa  langt 
borte  fra  Danmark,  og  Stormene  ere  saa  haarde,  og  Bølgerne 
ere  saa  høie.  Det  er  vel  Grunden.  —  Jeg  sagde  Dem,  at  den 
brede  Elv  løber  lige  forbi  Havegjærdet.  Der  er  lagt  en  heel 
Deel  store  Steen  i  den,  hvorpaa  man  hopper,  naar  man  vil  over. 
En  af  de  store  Stene  hed,  om  jeg  husker  ret,  „måsasteinur"  (Maage- 
stenen),  fordi  der  sædvanlig  sad  en  eller  anden  stor  Maage  paa 
den.  Det  er  ofte  vanskeligt  at  komme  over  Elven,  selv  om  man 
ellers  kan  hoppe  paa  Stenene.  Thi  naar  der  kommer  pludselige 
Pægnskyl,  og  alle  de  Smaaløb,  der  styrte  ned  fra  Fjeldene,  forene 
sig  med  Elven,  svulmer  den  saa  stærkt  op,  at  det  ofte  er  hændt, 
at  Kirkefolkene  have  maattet  vente  flere  Timer  i  Præstegaarden, 
inden  Elven  faldt  saa  meget,  at  de  kunde  see  Stenene,  som  de 
skulde  hoppe  over  paa.  Falder  man  i,  saa  hvirvles  man  bort 
af  Strømmen.  Nu  er  der  bygget  to  Betonstøtter  i  Elven,  som 


61 


ere  forbundne  med  hinanden  og  med  Bredden  ved  Træbroer. 
Naar  der  om  Foraaret  er  Tøbrud,  bliver  Elven  meget  farlig  for 
Husene,  da  den  fører  lis  og  Snee  i  store  Masser  ned  fra  Fjel¬ 
dene.  —  Nu  er  Elven  rolig  og  stille,  men  dog  ikke  jevnt  glidende 
som  en  dansk  Aa.  Paa  den  anden  Side  Elven,  den  vestlige,  seer 
De  Bygden  med  sine  nette  brune  Træhuse  med  grønne  Tage; 
den  strækker  sig  fra  Elven  skraat  op  ad  Fjeldlien.  Bøen  er  deilig 
grøn,  med  blomstrende  Tusindfryd,  Kabbeleie,  Gøgeurt,  Spring¬ 
klap  og  andre  velbekjendte  danske  Blomster.  Udenfor  Steen- 
gjærdet,  som  hegner  Bøen,  begynder  Hammeren  og  med  den  det 
vilde  Fjeld.  Høit  oppe,  å  hellu,  boer  „Bonden*  i  Kvivik.  „Bonde* 
er  altid  et  Hædersnavn,  der  kun  bruges  om  dem,  der  have  meget 
Jordegods.  Ogsaa  østen  for  Elven,  hvor  Kirken  og  Præstegaarden 
ligge,  er  der  en  lille  Bygd,  som  hedder  „eystra  hella*.  Men  den 
egentlige  Bygd  ligger,  som  De  seer ,  vesten  for  Elven ,  og  det  er 
derfor,  det  volder  saa  mange  Vanskeligheder  med  Overgangen 
over  Elven.  —  Hvor  det  dog  mylrer  med  Barndomsminder  baade 
fra  Bø  og  fra  Fjeld  og  fra  Hav !  Men  meest  levende  bliver  dog 
den  forlængst  hensvundne  Tid  gjennem  Blomsternes  Duft,  denne 
fine,  friske,  svage  og  dog  saa  gjennem  trængende  Duft  af  de  vilde 
Fjeldblomster.  See!  her  staaer  en  Mængde  Steenbræk  (fær.  Katta- 
klogv)  ved  et  Mosehul.  Jeg  traf  den  første  Gang  i  Danmark  ved 
Fuglekøien  paa  Fanø,  i  stor  Mængde  og  deilige,  store  Exemplarer. 
Den  skjønne,  svovlgule  Blomst  med  de  bløde,  dunede  Støv¬ 
dragere  og  den  fine,  friske  Duft  manede,  som  med  et  Slag,  Lien 
og  Hamren  ved  Kvivik  frem  for  mit  Syn. 

„Saa,  nu  skal  Du  see  Dig  om  og  ikke  see  indad  og  falde  i 
Staver* ,  siger  Præsten.  Og  det  er  nok  værdt  at  see  sig  om. 
Høire  om!  saa  seer  De  mod  Nord.  Der  strækker  Dalen  sig  skraat 
op  ad  mod  Egils  Fjeld.  Østen  for  Fjeldet  er  en  Lavning,  som 

hedder  „hålsin",  hvor  Veien  gaaer  i  N.  O.  til  Hvalvik;  der  løber 
Elven  midt  ned  igjennem. 

„Den  kvægende  Sol  kan  ei  skinne  ned, 

Hvor  Fjeldet  paa  Vagt  er  stillet; 

Den  kaster  i  Elven  fra  Bred  til  Bred 
Sit  mørke,  truende  Billed. 

Den  glidende  Strøm  maa  tage  det  med.“ 

Welhaven. 

Ja,  nu  maa  De  gjøre  Høire  om  igjen,  og  saa  seer  De  mod 
Øst.  Her  seer  De  ikke  ret  Meget.  En  høi,  brat  Li  og  Fjeldet 
ovenfor;  det  er  det  Hele.  Der  gaaer  en  Sti  mod  Sydost,  smal 
og  uregelmæssig;  den  standser  ved  „svultalid"  („Suiteledet"), 
hvor  Faarene  flokkes  for  at  slippe  ind  paa  Bøen  og  spise  Græs ; 
men  de  maa  ikke,  de  Stakler.  Herfra  gaaer  „klivagota"  til  „Stykki" 
og  „Leinum“  og  derfra  igjennem  Kollefjords-Dalen  til  Kollefjord. 
Ved  Leinuin  er  der  en  stor  Elv,  der  styrter  ned  i  en  ret  anseelig 
Fos  (Leinnafossur) ;  den  kommer  inde  fra  en  Indsø  imellem  høie, 
romantiske  Fjelde,  Leinnavatn  hedder  Søen.  „Klivagota" ,  som 
jeg  nævnede,  er  meget  smal:  skraanende  Fjeld  til  den  ene  Side 
og  brat  Klippe  til  den  anden  Side,  mod  Havet.  Der  rendte  jeg 
som  Dreng,  og  nu  —  kan  jeg  blive  svimmel  ved  at  tænke  paa 
det.  —  Nu  maa  vi  gjøre  Høire  om  igjen  og  vende  os  mod  Syd. 
Præsten  har  Ret  i,  at  her  er  Udsigten  saa  romantisk  skjøn,  som 
tænkeligt  er.  Mod  Øst,  til  Venstre  altsaa,  seer  De  Skaling  Fjeld, 
det  høieste  paa  Strømø,  omtrent  2,500  Fod.  Det  reiser  sig  i 
Terrasser  (Hamre),  som  umaadelig  store  Trapper.  Solen  skinner 
derovre;  seer  De,  hvor  vidunderlig  deiligt  Lyset  skifter  paa 
Hamrer  og  Brækker,  hvor  Porfyr  og  Basalt,  Skifer  og  Glimmer 
afvexler  i  Lagene!  Og  nedenunder  den  skinnende  grønne  Li, 
hvor  Skaling  Bygd  ligger.  Længere  henne  seer  De  et  frem- 

springende  Forbjerg,  som  hedder  Dalsnypan,  og  foran  den  „steyrin", 
en  enestaaende,  løs  Klippe.  „Steyrur“  'er  det  samme  som  det 
svenske  „størw,  en  Stang.  Længere  henne  seer  De  de  smaa  Øer 
Hest,  Koltur,  Noget  af  Sandø  og  Syderø  og  ligefor  det  store, 
aabne  Nordhav.  Vende  vi  os  lidt  mod  Vest,  altsaa  tilhøire,  see 
vi  Vaagø  saa  tydeligt,  at  vi  kunne  skjelne  de  dybe  Kløfter  mod 
Havet  (Uragjogv,  Marragjogv  o.  s.  v.),  Fjelde,  Dale  og  Næs.  De 
to  Fjelde  Malingstindur  og  Heldarstindur  see  herfra  ud  som  eet 
Fjeld  med  to  Tinder,  hvorfor  det  ogsaa  nævnes  tvifjall  her  i 
Kvivik.  —  Indrømmer  De  ikke  nok,  at  det  er  en  deilig  Udsigt, 
og  at  her  er  skjønt  at  boe  i  Kvivik,  selv  om  Vinteren  er  lang, 
og  Stormene  spille  op  til  Borddands  i  Præstegaarden. 

Førend  vi  gaae  ind  for  at  hvile  os  og  tale  nærmere  sammen, 
gaae  vi  over  i  Kirken.  Den  er  af  Træ,  lille  og  simpel;  men 
vanskelig  dyrkes  Gud  flittigere  og  inderligere  i  nogen  Kirke  paa 
Jorden.  Paa  den  simple  Ivirkegaard  hvile  de  Døde,  ogsaa  min 
Fader  og  Moder.  —  Der  er  skjønt  og  godt  at  boe  i  Kvivik. 
Præsten  og  hans  Frue  og  jeg  og  alle  Kvivikingar  ere  enige  om  det. 


IV. 

En  Kyst-Fart. 


I/et  holdt  haardt  med  at  faae  Mandskab  opdrevet  i  Thors¬ 
havn  til  at  befordre  os  en  lille  Yei  langs  med  Kysterne;  thi  de 
fleste  Folk  ere  tilsøes  for  at  fiske,  eller  tilfjelds  for  at  see  til 
Tørven  og  bringe  den  hjem.  Rigtignok  skal  Sky ds  -  Skafferen 
sørge  for  at  skaffe  En  Skyds,  naar  man  forlanger  det;  men  hvor 
Intet  er,  har  Keiseren  tabt  sin  Ret,  og  det  kunde  da  heller  ikke 
være  vort  Ønske  at  forhindre  Folkene  i  deres  vigtigste  Gjerning 
for  at  skydse  os.  Endelig  fik  vi  dog,  som  sagt,  Roersmænd,  om 
end  ikke  af  de  yngste  og  kraftigste.  Olavur  og  Jogvan  ere  alle¬ 
rede  nede  ved  Baadehusene  for  at  hale  Baaden  ud  i  Søen,  de 
andre  4  komme  snart;  thi  vi  ville  have  en  Sexmandefar,  da 
Reisen  gaaer  om  et  og  andet  Næs,  hvor  der  falder  strid  Strøm 
med  høi  Sø,  og  man  kan  hertillands  ikke  stole  paa,  at  Veiret 
skal  holde  sig  ret  længe.  Medens  vi  staae  hernede  ved  Baade- 
huset  og,  med  Piben  i  Munden,  vente  paa,  at  Folkene  skulle 
blive  færdige,  have  vi  ret  Leilighed  til  at  betragte  Baadens  Byg¬ 
ning.  Baadene,  der  for  Færingerne  have  den  samme  Betydning 
som  Vognene  for  den  danske  Bonde,  ere  meget  lange  og  smale, 
og  de  løbe  til  begge  Ender  ud  i  en  høi  Stavn,  saaledes,  at  For- 

stavnen  altid  er  høiest  for  at  kunne  tage  imod  de  taarnhøie 
Bølger.  Indvendig  er  den  indrettet  ligesom  Baadene  i  Danmark, 
men  Aarerne  ere  langt  smallere,  og  hvor  de  skulle  ligge  paa  Ræ¬ 
lingen,  ere  de  paa  de  2  Sider  beslaaede  med  flade  Stykker  Træ 
for  at  hvile  desto  sikkrere;  desuden  ere  de  ved  umaadelig  stærke 
Baand  af  Hval-Hud  fastgjorte  ved  Aaretolde  af  Eg,  saa  at  man, 
hvis  det  i  en  Hast  gjøres  nødvendigt,  kan  slippe  Aaren,  uden  at 
den  derfor  gaaer  overbord.  Desuden  er  der  fastgjort  en  Træ¬ 
indretning  i  Rælingen  til  at  lade  Snøren  gaae  paa,  naar  man 
fisker.  Da  Vindene  ofte  hvirvle  hastigt  ned  fra  Fjeldene,  og  ere 
vanskelige  at  vogte  sig  for,  bruger  man  kun  meget  sjelden  Seil, 
og  dette  er  da  kun  et  meget  simpelt  Raa-Seil,  som  man  hurtigt 
kan  lade  falde,  om  det  gjøres  nødigt;  men  saa  daarlige  disse 
Baade  ere  som  Seil-Fartøier,  saa  uovertræffelige  ere  de  som  Ro- 
Fartøier.  Der  er  ingen  Baade,  der  have  kunnet  roe  omkap  med 
den  færøiske  Baad,  og  naar  det  gaaer  haardt  til,  og  Søen  staaer 
i  Røg,  maa  man  rigtignok  beundre  den  mageløse  Lethed,  hvor¬ 
med  et  saa  skrøbeligt  Fartøi  kan  tumle  sig  imellem  Bølgerne, 
ligesom  man  ved  en  saadan  Ledighed  ret  faaer  Anledning  til  at 
see  den  Ro  og  Uforfærdethed ,  hvormed  Færingerne  bevæge  sig 
paa  deres  rette  Element,  Havet.  I  Sagaen  tales  om  „Knorrar  “ 
og  andre  store  Fartøier,  hvormed  Færingerne  jævnlig  seilede 
over  „  Fjorden “  til  Norge,  ja  ned  til  Danmark,  for  at  handle;  og 
endskjøndt  disse  vel  maae  have  været  meget  større  end  de  Baade, 
som  nu  bruges,  er  det  dog  rimeligt  nok,  at  de  have  havt  en 
meget  lignende  Form,  saa  at  de  nuværende  Baade  ere  en  mindre 
og  simplere  Slags,  da  Folket  efterhaanden  tabte  sin  Betydning 
ved  at  komme  i  Hænderne  paa  fremmede  Kjøbmænd.  Nu  færdes 
Færingerne  kun  i  Sundene  og  Fjordene  imellem  Øerne  eller  et 
Stykke  ud  paa  Havet  for  at  fiske;  men  Fædrenes  Reiselyst  er 

dog  ikke  uddød  hos  dem;  thi  endnu  reiser  hver  Sommer  en  og 
anden  Bonde  til  Kjøbenhavn  for  at  see  Skovene  og  de  store  Huse 
og  de  andre  Herligheder,  hvorom  han  har  læst  og  hørt  fortælle 
i  de  lange  Vinter-Aftener.  Naar  saa  Vaaren  kommer,  naar  Vip¬ 
stjerten  kviddrer  om  de  smukke  Lande  paa  hiin  Side  det  store 
Hav,  naar  Blomsterne  vaagne  i  Dalen,  og  Elvene  ile  med  rastløs 
Hast  mod  Havet,  uden  Baand,  saa  frie,  saa  frie  —  saa  kan  han 
ikke  blive  hjemme,  saa  bliver  Stuen  ham  for  trang,  og  han  samler 
de  Kroner,  han  har  sparet  sammen,  og  iler  bort  paa  det  gyn- 
gende  Hav.  Men  naar  han  har  seet  sig  om,  driver  Længselen 
ham  dog  altid  hjem  til  Fjeldene  igjen. 

Medens  vi  saaledes  have  staaet  og  anstillet  Betragtninger 
over  Færingernes  Baade,  er  vor  Sexmandefar *)  bleven  halet  ned 
i  Søen,  og  Folkene  ere  ved  Aarerne.  Vi  ville  roe  en  Tour  vester 
til  Vaagøen  for  at  see  Fjeldvæggenes  Udseende  paa  de  Kyster, 
vi  saaledes  komme  forbi;  thi  ligesom  vi  fra  Skaling-Fjeldets  Top 
fik  en  Udsigt  over  Øerne  ovenfra,  saaledes  ville  vi  fra  Søen 
kunne  faae  et  klart  Begreb  om  Klippernes  Former  langs  ad 
Havet  og  Fjordene  og  derved  fuldstændiggjøre  det  Billede,  vi 
fik  paa  Fjeldet.  Det  er  just  ved  Klippernes  forunderlige  Skik¬ 
kelser  mod  Søen,  der  afvexle  i  det  Uendelige,  at  Færøernes  Natur 
udmærker  sig  fremfor  mange  andre  Landes,  og  om  disse  Øernes 
Kystformer  skriver  Sir  George  Mackenzie,  Baronet,  Følgende,  som 
jeg  skal  tillade  mig  at  anføre,  da  det  naturligviis  glæder  enhver 
Færing  at  høre  sit  lille  Fødeland  fordeelagtig  omtalt,  især  af  en 
Mand,  som  Sir  Mackenzie,  der  har  reist  saa  meget.  Han  skriver : 
„Enhver  0  har  sine  Skjønheder,  og  der  er  neppe  noget  Forbjerg 


P  Baadene  roes  snart  af  12,  snart  af  10,  8,  6,  4  Mand,  og  kaldes  derefter 
12  Mandefar  (Sex-æring,  fordi  der  er  6  Aarer  i  hvert  Bord),  10 — 4  Mande- 
far.  De  to  første  Slags  bruges  kun  til  lange  Reiser,  f.  Ex,  til  Syderø. 

eller  nogen  løsreven  Klippe,  som  jo  fremviser  en  eller  anden 
Særegenhed,  forbunden  med  Pragt. “  —  Da  vi  nu  paa  Vaagøen 
og  udenfor  den  ville  linde  nogle  af  de  smukkeste  og  eiendomme- 
ligste  Partier  deroppe,  ville  vi  begive  os  til  den  0.  Da  vi  maae 
rette  os  efter  Strømmen,  have  vi  bestemt  at  roe  ud  fra  Thors¬ 
havn  Kl.  2  om  Morgenen,  og  vi  have  valgt  Dagen  saaledes,  at 
det  bliver  Fuldmaane  idag;  thi  da  vi  ville  reise  mod  Vest,  maae 
vi  benytte  den  Strøm,  der  sætter  Vester  efter,  hvilken  Færingerne 
kalde  „VestfalP  (Vestfald),  medens  den  Strøm,  der  løber  mod 
Øst,  kaldes  „EystfalP  (Østfald).  Dette  Vestfald  begynder  i  Nolsø- 
Fjorden,  hvorfra  vi  skulle  roe  ud,  henimod  Kl.  7\  om  Aftenen 
før  Ny-  eller  Fuld-Maane,  og  nu  løber  det  med  en  Fart  af  1 
Miil  i  Timen  vesterpaa,  hvorved  det  altsaa  kommer  til  at  be¬ 
gynde  en  Time  senere  for  hver  Miil,  vi  komme  mod  Vest:  naar 
vi  altsaa  begive  os  afsted  herfra  mod  Slutningen  af  Vestfaldet, 
ville  vi  have  Strømmen  med  den  hele  Vei,  og  dette  er  af  stor 
Vigtighed,  da  det  er  vanskeligt  og  ofte  farligt  at  arbeide  sig  op 
mod  Strømmen.  Da  denne  Strøm  bestandig  løber  i  V.  og  NV., 
og  den  samme  Strøm  fortsætter  sig  norden  og  østenom  Landet, 
kunne  vi  seile  alle  Øerne  rundt  med  den  samme  Strøm  og  komme 
tilbage  til  Nolsø-Fjord,  hvorfra  vi  gik  ud.  Strømningerne  have 
overordentlig  megen  Indflydelse  paa  Færingernes  Liv,  med  Hen¬ 
syn  til  deres  Fiskeri,  og  de  kjende  dem  derfor  meget  nøie;  thi 
Havet,  som  omgiver  Øerne,  skjærer  sig  paa  saa  mange  forskjellige 
Maader  ind  i  og  imellem  de  uregelmæssig  dannede  Øer,  at  der 
dannes  en  Uendelighed  af  Strømsætninger,  som  foraarsages  deels 
ved  fremspringende  Næs  og  Hukker,  deels  ved  enest aaen de  Skjær, 
Klipper  o.  s.  v.  Ved  det,  at  Havet  saaledes  knibes  ind  og  standses 
i  sin  Fart,  forekomme  ogsaa  Malstrømme,  hvoraf  der  er  nogle 

ved  Færøerne.  Den  bekjendteste  af  disse  er  den  ved  Sunnbo, 
sønden  for  Syderø. 

Efter  at  være  komne  ud  i  Nolsø- Fjord  roe  vi  sønderpaa, 
idet  vi  paa  vor  venstre  Side,  mod  Øst,  have  Nolsøen,  paa  vor 
høire  Side,  mod  Vest,  Strømøen.  Nolsøen  er  en  lille  0,  der 
strækker  sig  1  J-  Miil  i  N.  og  S.,  og  er  en  Fjerdingvei  bred;  den 
har  et  nogenlunde  høit  Fjeld  midt  paa,  men  sænker  sig  til  begge 
Ender,  især  mod  Nord,  hvor  den  bliver  ganske  flad  og  danner  et 
„eiM“  (Eide),  hvorved  forstaaes  et  ganske  lavt  Stykke  Land,  der 
er  aabent  mod  Havet  til  to  Sider,  og  kun  paa  de  to  andre  Sider 
begrændses  af  Fjelde;  paa  den  vestlige  Side  af  Nolsø-Eide  ligger 
Bygden,  i  Ndlsi,  som  har  sin  egen  lille  Kirke,  og  hører  til  Syd- 
strømø  Præstegjæld.  Sønden  for  Eidet  er  Strandkanten  steil,  og 
der  er  adskillige  Naturmærkværdigheder  at  see,  navnlig  den  be- 
kjendte  Zeolith-Hule,  som  deroppe  kaldes  „i  skftinum“.  Denne 
Hules  Indgang  ligger  tæt  nede  ved  Havet;  men  man  kan  nok 
roe  derind,  naar  Søen  er  rolig,  ellers  ikke;  thi  er  der  Søgang, 
kommer  Baaden  i  en  saa  voldsom  svingende  Bevægelse,  at  den 
let  knuses  mod  Klipperne.  Naar  man  kommer  indenfor,  viser 
der  sig  en  rummelig  Hvælving,  der  trækker  sig  saa  langt  ind 
under  Øen,  at  man  har  kunnet  høre  Brændingen  buldre  paa 
Østsiden;  men  længere  inde  er  der  saa  mørkt,  at  man  maa  lyse 
sig  frem  med  Lys  eller  Fakler.  Zeolith-Hulen  kaldes  den,  fordi 
der  findes  mange  af  de  nydelige  hvide  Stene,  som  kaldes  Zeolither, 
hvoraf  mange  ere  besatte  med  en  Mængde  lange  Naale,  der  ere 
saa  fine  som  Haar,  hvilke  derfor  nævnes  Haar-Zeolither.  Igjen- 
nem  den  søndre  Ende  kunde  vi  see  et  Hul,  der  strækker  sig 
igjennem  Øen,  og  udenfor  det  igjen  ligger  der  en  Klippe,  som 
viser  sig  for  os  som  et  Skib  uden  Master.  Den  Deel  af  Strøm¬ 
øens  Kyst,  som  vi  roe  forbi,  skraaer  nogenlunde  jævnt  ned,  og 

er  græsgroet  indtil  et  Næs,  der  ligger  en  god  Fjerdingvei  fra 
Thorshavn;  derfra  bliver  den  steil  og  nøgen,  skjøndt  ikke  ret 
høi.  Overalt  roe  vi  langs  med  glatte,  sorte  Klippevægge,  der 
fremtræde  under  forskjellige  Skikkelser,  snart  springer  et  Klippe¬ 
stykke  frem,  snart  dannes  der  en  Kløft  ind  i  Klippen,  og  paa  en 
Steenhylde  derinde,  i  Halvmørke,  sidder  en  Skarve -Unge1)  og 
lytter  med  oprakt  Hals  til  Bækkens  eenstonige  Lyd,  idet  Vandet 
draabevis  glider  ned  ad  den  glatte  Steenvæg.  Brændingen  brum¬ 
mer  saa  jævnt  langs  Klippernes  Fod,  og  den  Uvante  kan  ikke 
lade  være  at  tænke:  „hvad  skulde  Du  nu  gjøre,  hvis  Baaden 
kæntrede ?“  thi  man  kan  ingensteds  komme  iland.  —  Endelig 
komme  vi  til  Strømøens  Syd-Spids,  som  kaldes  Kirkjubonés;  her 
er  ikke  godt  at  komme  om,  naar  Veiret  er  uroligt,  da  Strømmen 
er  strid,  og  Søen  gaaer  høit.  Naar  vi  have  klaret  Næsset,  roe 
vi  op  i  NV.,  idet  vi  have  Bygden  Kirkjubo  paa  høire  Haand  og 
tilvenstre  først  Øen  Hestur,  siden  Koltur,  hvilke  ere  to  Smaa-Øer, 
der  hver  har  sin  Bygd  (i  Koltri  og  å  Hesti);  de  høre  begge  til 
Kirkjubø-Sogn ,  Sydstrømø  Præstegjæld.  Paa  Strømøen  ligger, 
paa  vor  Vei,  kun  en  Bygd,  Velbastadir,  og  et  Par  Gaarde,  NorSra- 
dalur  og  SyQra-dalur;  ellers  er  Kysten  nøgen  og  brat,  og  tæt 
nordenfor  Nordra-dal  springer  et  Forbjerg  frem,  Dals-nypan 
kaldet.  Her  blive  Basalt- Støtterne  meget  hyppige,  og  noget 
nordefter  træde  disse  regelmæssige  Steen -Piller  frem  i  alle  Ret- 
ninger,  baade  lodrette  og  vandrette,  og  danne  de  vidunderligste 
Natur-Syn.  Denne  Steen-Art  er  forøvrigt  meget  almindelig  paa 
Færøerne,  og  paa  Mikjunæs  danner  den  Huler,  der  i  Skjønhed 
kappes  med  den  berømte  Fingalshule  paa  Staffa.  Basalt-Søilerne 


')  Skarv  eller  A ålekrage  er  en  sort,  giindsende  Søfugl,  med  lang  Hals 
og  et  langt  Næb  med  en  Krog  i  Enden  (fær.  Skarvur). 


ere  fra  100—180  Fod  høie,  4-5-6-sidige,  og  de  staae  lodret;  men 
ovenpaa  dem  er  der  et  Tag  af  andre  Basalt-Stykker,  der  ligge 
adspredte  i  alle  Retninger,  saa  at  det  Hele  tager  sig  ud  som  et 
uhyre  stort  Orgelværk.  Denne  Basalt -Samling  paa  Mikjunæs 
kaldes  „den  forstenede  Skov“,  og  der  gaaer  følgende  Frasagn  om 
den.  Før  var  Øen  begroet  med  Skov;  men  da  engang  en 
Mikjunæs-Mand  var  ovre  i  Norge  hos  hellig  Olaf,  og  Kongen 
spurgte,  om  de  ikke  havde  herlige  Skove  paa  Mikjunæs,  svarede 
Manden,  at  de  havde  bare  Steen  og  Lyng.  „Saa  skal  være", 
sagde  Kongen,  og  da  han  var  en  hellig  Mand,  forsvandt  strax 
al  Skoven  og  blev  forvandlet  til  Basalt-Støtter. 

Fra  Dalsnypen  roe  vi  vesterefter,  over  Vaagø- Fjord,  til 
Vaagø.  Det  er  deiligt,  stille  Veir,  og  Solen  speiler  sig  i  de 
blanke  Bølger,  der  med  en  jævn,  alvorlig  Dønning  rulle  ind  fra 
Havet.  Baaden  vugger  dygtig,  og  naar  vi  ere  nede  mellem 
Søerne,  kunne  vi  ikke  see  Land,  men  blot  store  Vand-Vægge, 
hvilke  man  jo  i  Begyndelsen  betragter  med  mistænksomme  Øine ; 
men  man  lærer  snart  at  forstaae,  at  de  ikke  gjøre  nogen  Skade. 
Naar  man  kommer  op  paa  Toppen  af  en  Sø,  kan  det  hændes, 
at  den  glider  tilbage,  inden  Baaden  er  kommen  nedad  den,  og 
denne  falder  da  ned  i  Bølgedalen  med  et  Pladsk,  og  Søen  sprut¬ 
ter  høit  op  paa  begge  Sider.  Imidlertid  er  denne  Slags  Bølge¬ 
gang,  som  Færingerne  kalde  „allda" ,  som  sagt,  slet  ikke  farlig, 
naar  det  ikke  blæser.  Det  første  Punct,  vi  træffe  paa  Vaagø, 
er  Trollkonufingur ,  som  er  en  udstaaende  Klippe  af  omtrent 
1000  Fods  Høide.  Denne  Klippe  har  faaet  sit  Navn  („Trold¬ 
konefinger")  af  sit  Udseende;  thi  den  er  spids  og  noget  krummet 
foroven,  som  en  umaadelig  stor  Klo,  forneden  hænger  den  sammen 
med  Vaagøens  Klippevæg;  men  der  gaaer  et  stort  Hul  igjennem 
dens  Fod,  hvorigjennem  man  kan  see  ind  i  et  andet  Hul  i 

Klippevæggen.  Nu  roe  vi  ret  i  Vest,  ind  i  en  smuk  bred  Bugt, 
som  i  Baggrunden  og  paa  Siderne  er  vel  dyrket,  og  de  store, 
velhavende  Bygdelage  Sandevaag  og  Midvaag  ligge  saa  venligt 
ved  Stranden  og  langs  op  ad  Fjeldskraaningerne,  omgivne  af 
grønne  Marker;  paa  venstre  Side  af  Bugten  ligger  Præstegaarden 
Jansagerdi  (Jensegjærde).  Dette  er  et  af  de  smukkeste  og  ven¬ 
ligste  Steder  paa  Færøerne;  Bugten  er  sjelden  urolig,  da  den 
kun  er  aaben  mod  SO.,  og  Fjeldene  sænke  sig  ganske  jævnt  ned 
mod  Havet,  hvorved  Jorden  bliver  lettere  at  dyrke  end  der, 
hvor  der  er  mere  brat.  Langs  Havet,  i  Baggrunden  af  Bugten, 
er  en  bred  Sand,  som  er  meget  bekvem  til  at  drive  Hvaler  iland 
paa,  og  derfor  er  dette  Sted  et  af  dem,  hvor  de  fleste  Hval¬ 
flokke  dræbes,  hvilket  naturligviis  er  til  stor  Fordeel  for  alle 
Indbyggerne.  I  Sandevaag  boede  før  Lagmanden  for  Færøerne; 
men  da  Færingerne  mistede  denne  Embedsmand  og  ligeledes 
dette  nationale  Embede,  tabte  denne  Bygd  den  Betydning,  den 
før  havde,  og  kun  Lagmandens  Gaard  staaer  tilbage  som  et 
Minde  om  denne  folkelige  Indretning.  Vi  kunde  havt  stor  Lyst 
til  at  opholde  os  længere  paa  dette  smukke  Sted,  blandt  de 
gjæstfrie  Vaagømænd;  men  vort  Maal  nøder  os  til  at  bestille 
Skvts,  for  at  vi  kunne  komme  videre. 

Efter  at  have  roet  et  Stykke  ud  af  Bugten,  vende  vi  mod 
Syd  og  begive  os  hen  under  Bjergene  paa  Øens  Syd-Side.  Her 
roe  vi  hele  Tiden  langs  med  lodrette,  nøgne  Klippevægge,  som 
ere  befolkede  af  en  Mængde  Søfugle,  der  med  deres  muntre 
Skrig  og  rastløse  Travlhed  gjøre  de  øde  Klipper  levende.  Mange 
Steder  er  der  dybe  Kløfter,  hvor  Sælhunden  kaster  sine  Hvalpe, 
dybt  ind  under  Fjeldet;  overalt  kaster  Havet  sine  Bølger  brum¬ 
mende  ind  mod  de  glatte  Vægge,  og  Brændingen  tvinger  sig 
med  Voldsomhed  ind  i  Hullerne  og  Kløfterne,  hvorfra  den  fraa- 

elende  sprøites  ud  igjen,  med  Knald  som  Kanonskud.  Overalt 
risle  Bække  og  Smaa-Elve  ned  over  de  glatte  Klippevægge,  og 
her  faae  vi  ogsaa  den  smukkeste  af  de  færøiske  Fosser  at  see, 
nemlig  Bosdala -fossur,  der  er  Udløbet  af  Sorvågs-  vattn ,  den 
største  Indsø  paa  Færøerne.  Denne  Foss  styrter  sig  vel  90  Fod 
ned  fra  den  stelle  Skrænt,  og  dens  Vand  bliver  til  Støv,  inden 
det  naaer  Havet.  Af  Smaafosser  er  der  en  stor  Mængde  paa 
Færøerne,  da  jo  alle  Elve  have  et  mere  eller  mindre  brat  Fald 
ud  i  Havet,  og  ofte  dannes  der  derved  deilige  Natursyn,  naar 
Solen  skinner  paa  Vandmassen,  og  denne  spiller  og  glimrer  som 
et  Hav  af  Ædelstene.  Er  Faldet  høit,  bliver,  som  sagt,  Vandet 
til  Støvregn,  inden  det  naaer  Havet,  og  blæser  der  nu  dertil  en 
Storm,  pidskes  alt  Fossens  Vand  hen  i  Luften  og  slet  intet 
kommer  ned.  Mellem  Bygderne  Hvalvik1)  og  Halldorsvik  paa 
Nord-Strømø  er  en  af  de  mærkeligste  Fosser  paa  Færøerne;  den 
hedder  Fosså,  og  dens  Fald  deler  sig  i  to,  et  øvre  og  et  nedre, 
og  det  øvre  Fald  styrter  saa  langt  ud  fra  Klippen,  at  man  kan 
staae  tør  indenfor  og  see  det  falde  ned  udenfor  sig.  Fosserne 
er  en  af  de  største  Skjønheder  ved  den  færøiske  Natur,  og  der 
er  Intet,  som  en  Færing  mere  længes  efter,  end  disse  alvorlige 
Venner  i  Hjemmet,  i  hvis  Susen  og  Brusen  der  er  et  saadant 
Væld  af  Poesi,  en  saadan  Mangfoldighed  af  høi  Kraft,  af  ægte 
nordisk  Kæmpesang,  at  man  aldrig  mere  glemmer  det,  naar  man 
har  lyttet  dertil  fra  sin  Barndom. 

Langs  med  Vaagøens  Syd -Side  see  vi  ellers  ikke  noget 
usædvanligt;  men  vi  komme  nu  om  den  sydlige  Udhug  af  Sør- 
vaags-Fjord;  her  staae  to  store  „Drange“  (Klipper,  der  ere  løs¬ 
revne  fra  Fjeldet),  og  den  inderste  af  dem  har  et  Hul  igjennem 


')  Udtales  Kvalvujk. 

sig  lige  ned  til  Vandet,  saa  at  den  seer  ud  som  en  umaadelig 
stor  Port.  Imellem  denne  Klippe  og  Vaagøen  er  et  smalt  Sund, 
som  kaldes  „Dragasund*.  Udenfor,  til  Venstre,  have  vi  en  lille 
0,  som  hedder  Tind-holmur,  og  udenfor  den  en  anden  lille  0, 
der  kaldes  Gås-holmur  (Gaase- Holmen).  Tindholmen  er  en  høi 
0,  der  er  steil  mod  Sønden,  og  den  bærer  sit  Navn,  fordi  den 
har  en  Mængde  spidse  Toppe  eller  Tinder  paa  sin  Høide -Ryg, 
hvilke  i  Afstand  tage  sig  ud  som  høie  Kirke-Spiir.  Paa  denne 
Holm  kan  man  i  den  nøgne  Klippevæg  overordentlig  tydelig  see 
de  forskjellige  Steen-Lag,  hvoraf  Bjerget  bestaaer.  Disse  Lag 
ligge  i  aldeles  regelmæssige  Striber,  der  altid  hælde  mod  Øst  og 
hæve  sig  mod  Vest,  et  Forhold,  der  tinder  Sted  paa  alle  Fær¬ 
øerne,  hvorved  man  er  istand  til  at  gjøre  temmelig  sikkre  Slut¬ 
ninger  med  Hensyn  til  Landets  Fremkomst.  Ved  det  at  Steen - 
Lagene  saaledes  sænke  sig  i  østlig  Retning,  bliver  Landet  høiere 
overalt  mod  Vest,  og  det  er  ogsaa  til  denne  Side,  at  man  træffer 
de  steile  Strandkanter,  medens  de  jævne  Skraaninger  vende  mod 
NO.,  Øst  eller  SO.  Her  paa  Tindholmen  findes  ogsaa  nogle 
S  teen  kul;  men  de  ere  ikke  gode  og  staae  rimeligviis  ikke  i 
nogen  væsentlig  Forbindelse  med  de  større  Kullag  paa  Syderøen. 
Baade  Tindholmen  og  Gaaseholmen  ere  ubeboede  og  bruges  til 
at  græsse  Faar  og  Oxer  paa,  og  Kjødet  af  disse  Oxer,  og  af 
dem,  der  græsse  paa  Mikjunæs- Holmen  udenfor  Mikjunæs,  er 
saa  overordentlig  flint  og  saftigt,  at  man  vanskeligt  finder  dets 
Mage,  selv  af  Stude  fra  Marsken;  Grunden  dertil  er  vel,  at  det 
Græs,  de  æde,  er  saa  flint  og  kraftigt  og  blandet  med  mange 
krydrede  Fjeld-Urter.  —  Indenfor  Tindholmen  komme  vi  i  ganske 
stille  Vand;  men  her  ligger  et  blindt  Skjær  eller  Bode,  som  kaldes 
„Ejriks  bo5i“ ,  og  om  dette  Skjær  gaaer  der  et  ret  interessant 
Sagn,  som  jeg  her  skal  fortælle.  To  Brødre,  Simon  og  Erik, 


eiecle  al  Jorden,  som  nu  ligger  til  Bygden  Bø;  een  Søster  havde 
de,  som  var  gift  med  Bonden  „i  Hiisi“  i  Midvaag.  De  bleve 
usaattes  om  at  bytte  Jorden  imellem  sig;  derfor  skulde  de  fare 
til  Lagmand  for  at  faae  ham  til  at  skifte  imellem  dem.  En  Dag 
var  Simon  tilhavs  for  at  tiske,  og  imens  sad  Erik  hjemme  og 
brynede  Øxen.  Om  Aftenen,  da  de  lægge  tilland,  iler  Erik  skynd¬ 
somt  ned  til  dem  ved  Stranden  og  siger  til  Simon,  at  han  snarest 
muligt  skulde  gaae  med  ham  til  Lagmanden  for  at  faae  Rede 
paa  Arven  og  Jorden.  Simon  meente,  at  han  var  baade  sulten 
og  tørstig  og  kunde  have  nødigt  at  skifte  Klæder;  men  Erik 
vilde  ikke  høre  Noget  om  Undskyldninger  eller  Omsvøb.  Simon 
føiede  ham  nu  og  gik  med  ham.  Paa  Veien  lagde  han  sig  ned 
for  at  drikke  af  en  Aa;  men  i  det  samme  tog  Erik  den  hvasse 
Øxe  og  huggede  Hovedet  af  sin  Broder.  Erik  gav  sig  nu  paa 
Vei  til  Midvaag,  og  da  Søsteren  seer  ham  komme  rendende  hen 
imod  hendes  Huus,  gaaer  hun  ud  og  spørger  ham,  hvilken  Deel 
af  Jorden  Simon  fik.  Erik  svarede:  „Den  Deel,  som  er  næst 
Kirkegaarden !“  Med  det  samme  løb  han  derfra  ind  til  Sande- 
vaag;  en  Baad  stod  paa  Sanden ;  men  Erik  orkede  ikke  at  hale 
den  ned,  hvorfor  han  efterhaanden  rokkede  den  frem  og  fik  den 
saaledes  i  Søen.  Søsteren  kunde  nok  skjønne  af  det  Svar,  Erik 
gav  hende,  at  han  maatte  have  dræbt  sin  Broder,  og  hun  bad 
derfor  sin  Mand  hævne  hans  Død.  Bonden  foer  nu  med  Øxen 
i  Haand  efter  Erik;  men  da  han  kom  hen  paa  Sanden,  havde 
Erik  lige  stødt  fra  Land.  Han  kastede  da  sin  Øxe  efter  ham, 
men  den  kom  i  Stavnen  og  gjorde  Manden  ingen  Skade.  Erik 
roede  nu  til  Bispen  i  Kirkjubø,  og  Bispen  lovede,  at  Drabet 
skulde  være  ham  tilgivet,  naar  han  gav  Kirken  gode  Bøder  og 
Bispen  en  fed  Oxe  hvert  Aar.  Alt  dette  lod  Bispen  indskjære 
paa  en  Kjæp,  som  Erik  fik  med  sig.  Da  Erik  havde  forpligtet 

sig  til  Bøderne,  reiste  han  igjen  vestefter,  foran  alle  Vaagø- 
Bjergene;  og  uagtet  det  var  en  vovelig  Færd  for  een  Mand,  lyk¬ 
kedes  det  ham  dog  at  komme  heelskindet  gjennem  strid  Strøm  og 
høi  Dynning  den  lange  Vei.  Han  var  nu  kommen  ind  i  det  døde 
Vand  indenfor  Tindholmen,  og  da  han  meente,  at  han  nu  var 
sluppen  fra  al  Ulykke,  og  at  der  ikke  var  Mere  at  være  bange 
for,  tog  han  Rune-Kjæppen  op  og  gav  sig  glad  til  at  læse,  hvad 
der  stod  paa.  Som  han  nu  bedst  sad  i  disse  Tanker,  og  glemte 
at  takke  Gud,  som  havde  ført  ham  over  Havet,  eller  at  bede 
om  Tilgivelse  for  Drabet,  reiste  Dynningen  fra  Grunden,  og  en 
Bode  brød,  som  ikke  havde  brudt  før,  kæntrede  Baaden  og  trak 
Erik  tilbunds.  Siden  drev  hans  Lig  op  ved  den  Aas  Udløb, 
hvor  han  dræbte  sin  Broder;  det  holdt  endnu  Runekjæppen  fra 
Bispen  i  Haanden. 

Dette  er  Sagnet  om  Eriks -Skj æret,  og  af  saadanne  Sagn 
findes  der  saa  mange,  at  man  ikke  let  kan  komme  til  et  Sted, 
hvor  der  blot  er  lidt  Mærkværdigt,  uden  at  der  knytter  sig  et 
eller  andet  Sagn  dertil,  og  Bønderne,  baade  Gamle  og  Unge, 
kjende  disse  Fortællinger,  og  de  fortælle  dem  med  et  Liv  og  en 
Interesse,  saa  det  er  ret  en  Glæde  at  høre  paa.  Men  det  er 
ogsaa  en  deilig,  mægtig  Natur,  som  fostrede  disse  Folkedigt¬ 
ninger,  og  de  ville  da  forhaabentlig  aldrig  døe  bort,  men  oplive 
og  begeistre  Bonden  til  de  fjerneste  Tider.  Mændene,  som  roe 
os,  kjende  godt  Sagnet,  og  de  glemme  af  og  til  at  roe,  tørre 
Sveden  af  deres  Pande  med  Bagen  af  Haanden  og  lade  Aarerne 
hvile,  medens  de  ivrigt  underholde  os  med  Fortællinger  om  dette 
og  flere  andre  Steder  paa  og  ved  deres  kjære  0.  Efter  at  have 
taget  en  god  Slurk  klart  Fjeld-Vand  af  Trædurken,  der  ligger  i 
Bunden  af  Baaden,  tage  de  igjen  fat,  og  i  en  Fart  ere  vi  komne 
over  Sørvaags-Fjorden,  til  Bygden  Bø,  der  ligger  paa  den  nord- 

lige  Side  af  Fjorden,  medens  Sørvaag  ligger  en  halv  Miils  Vei 
derfra,  inde  i  Bunden  af  Fjorden.  Bø  ligger  i  Læ  af  høie  Fjelde, 
fra  hvilke  der  ofte  rulle  Stene  ned,  hvilke  fordærve  den  dyrkede 
Mark,  saa  dette  er  ikke  et  saa  frugtbart  og  venligt  Sted  som 
Sandevaag  og  Midvaag.  Men  Naturen  er  majestætisk,  og  fra 
dette  Bygdelag  har  man  den  herligste  Udsigt,  som  man  kan 
tænke  sig:  i  Vest,  henad  Gaasedal  til,  er  der  prægtige  Basalt¬ 
vægge  ud  til  Havet,  og  bag  Mikjunæs-Fjordens  vrede  Bølger 
hæve  denne  Øs  Fjelde  sig  i  det  Fjerne;  ligefor  see  vi  Gaase- 
holmen,  Tindholmen  og  Dragasund  med  sine  „Drange“ ,  medens 
de  steile  Vægge  paa  Sørvaags-Fj ordens  Sydside  danne  Baggrunden 
længere  inde. 

Veiret  er  roligt,  og  Folkene  behøve  ikke  engang  at  bære 
os  iland  paa  deres  Skuldre,  hvilket  ellers  er  almindeligt;  Pib- 
lærken  hæver  sig  pippende  op  fra  Skjærene,  og  Strandskaden 
staaer  paa  eet  Been  og  sover,  med  sit  lange  røde  Næb  under  de 
sorte  Vinger;  ude  paa  Fjorden  lege  Tumlerne  og  puste  deres 
Aande  høit  op  i  Veiret! 


En  Grindehval-Fangst. 


Uet  er  en  tidlig  Sommer-Morgen  KL  3;  Solen  skinner  saa 
mildt  ind  i  Kammeret,  og  Alt  er  fuldkommen  lyst  og  klart, 
Vaagen  og  Nolsø-Fjorden  ere  saa  blanke  som  et  Speil,  og  der  er 
en  ubeskrivelig  Fred  udbredt  over  den  hele  Natur.  Men  der 
er  Uro  og  Tummel  blandt  Menneskene;  den  hele  Bygd  er  paa 
Benene.  Hvad  er  det  for  en  Baaben  og  Støien  og  Benden 
frem  og  tilbage?  Der  er  Grind!  Saa  er  det  ikke  Tid  at  ligge 
længere  i  Sengen;  i  Klæderne  i  en  Fart  og  ud  at  see,  om  man 
kan  komme  med!  „Grindabo5“ *)  raabe  Mænd  og  Kvinder  i 
Munden  paa  hverandre;  „Grindabo5“  skrige  Skarer  af  Smaa- 
børn,  saa  det  giver  Gjenlyd  fra  Skandsen  —  Puslingen  springer 
ud  af  sin  Seng,  kravler  op  i  Vinduet  i  bar  Skjorte  og  istemmer, 
det  bedste  han  kan:  „GrindaboS !“  Naar  man  ellers  vandrer  om 
her  i  Bygden,  skulde  man  ikke  tro,  her  var  saa  mange  Menne¬ 
sker  ;  det  er  knapt  muligt  at  komme  frem  mellem  Husene. 
Halv  paaklædte  Mænd  pidske  afsted  til  Stranden  for  at  komme 


*)  Grindebud. 

tidsnok  til  Baaden;  En  har  kun  faaet  det  ene  Trøie-Ærme  paa, 
En  bær  sine  Sko  og  Strømper  i  et  Baand  over  Skulderen,  en 
Tredie  har  glemt  sin  Hue  hjemme,  og  hans  Haar  flagrer  vildt 
for  Vinden.  Olavur  har  ikke  faaet  Vaadt  eller  Tørt,  før  han 
drog  hjemme  fra,  og  nu  kommer  hans  Kone  rendende  efter  ham 
med  en  fed  „vålgara“ x)  og  en  „dryp* 2),  som  blev  bagt  igaaraftes 
i  Asken  —  ellers  maatte  jo  Manden  sulte  ihjel.  Hvalvåpn, 
Liner  og  soknarongul  er  enhver  Baad  forsynet  med,  og  endelig 
er  det  da  kommen  saavidt,  at  Baadene  stikke  i  Søen.  Trods 
al  Hurlumheien  slap  vi  dog  ned  i  en  Ottemandefar  og  kom 
med  i  Grid. 

Østen  for  Nolsø  have  nogle  Baade,  der  vare  tilhavs  for  at 
fiske,  opdaget  en  Flok  Hvaler,  og  de  have  gjort  Tegn  ved  at 
hænge  Trøien  op  i  Masten;  strax  har  man  i  Bygden  paa  Nolsø 
antændt  Baal  paa  Marken;  paa  Argir  og  Nes  hvirvler  Røgen 
paa  Bakkerne,  og  det  glædelige  Budskab  flyver  fra  Bygd  til  Bygd, 
„fra  Granne  til  nærmeste  Granne“.  —  „Rogvid,  rogvifiP3)  til- 
raaber  man  hverandre,  og  Baaden  skyder  som  en  Piil  igjennem 
Søen,  Bølgerne  staae  i  Skum  for  Stævnen  og  fare  sydende  langs 
med  Siderne,  Aarerne  bøie  sig  som  en  Vaand,  og  Sveden  driver 
ned  over  Mændenes  Ansigt.  Det  er  en  forskrækkelig  Fart:  vi 
kunne  godt  roe  omkap  med  et  Dampskib.  „Skutan  bognaSi  sum 
ejn  gjor5“4)  staaer  der  i  Visen  om  Sigmund,  og  det  passer  bog¬ 
staveligt  her.  See  saa!  der  er  Flokken!  De  store  Dyr  svømme 
imellem  hverandre  som  en  Flok  Faar ;  snart  stikke  de  blot 


!)  Det  fede  Stykke  af  Brystet  med  Noget  af  Boven  paa  et  Faar. 

2)  Et  aflangt  Byg-Brød,  omtrent  saa  tykt  som  et  Haandled,  det  bages  i 
Æmmer  eller  lied  Aske. 

3)  Boer,  roer! 

4)  Skuden  bugnede  som  en  Gjord. 

Hovedet  op  over  Vandet  og  sprøite  deres  Aande,  blandet  med 
Sliim  og  Vand,  høit  i  Veiret,  saa  det  suser  i  Luften;  snart  see 
vi  hele  den  sorte,  giindsende  Ryg,  snart  tumle  de  sig  ned  paa 
Hovedet,  idet  de  pidske  Vandet  med  Halen,  naar  de  gaae  til¬ 
bunds.  Saa  maae  vi  passe,  at  Baaden  ikke  kommer  for  nær 
for  at  de  ikke  skulle  splittes  ad.  Der  er  vel  en  Snees  Baade 
forsamlede,  og  de  lægge  sig  nu  i  en  Halvkreds  udenom  Flokken, 
saa  de  kunne  drive  den  foran  sig,  hvor  det  forekommer  dem,  at 
den  har  meest  Tilbøielighed  til  at  trække  hen.  Disse  Hvaler 
lade  sig  bedst  drive  NV.  op  i  Sundet  mellem  Strømø  og  Østerø 
(1  sundinum),  og  i  den  Retning  roe  vi  nu  langsomt  frem,  altid 
i  en  Halvkreds.  Flokken  gaaer  ret  villigt  frem;  men  det  hænder 
dog  af  og  til,  at  en  og  anden  Hval  faaer  Mistanke  om,  at  det 
ikke  er  rigtig  fat,  eller  en  anden  har  faaet  Øie  paa  en  rigtig  fed 
og  lækker  Blæksprutte,  som  den  vil  tilbunds  for  at  hente:  saa 
udstøde  alle  Baadsmændene  et  Rama- Skrig,  kaste  en  Regn  af 
Stene,  som  de  have  taget  med  i  denne  Hensigt,  imod  dem,  eller 
slynge  Vaffstenene,  som  ere  fastbundne  i  Fiske- Linen,  ud  i 
Vandet:  herved  forskrækkes  de  eenfoldige  Dyr  og  følge  med  de 
andre.  Denne  Grind  drives  ind  til  Hvalvik,  hvor  der  er  en  god 
bred  Sand  ved  Havet,  Paa  Stranden  have  mange  Folk  samlet 
sig  for  at  see  til  og  være  behjælpelige  ved  Fangsten.  Nu  da 
Flokken  er  kommen  ind  i  Vigen,  roe  nogle  Baade  ind  imellem 
Hvalerne,  og  nu  gaaer  det  løs  med  Hvalvaabnene:  de  ulykkelige 
Dyr  svømme  med  en  uhyre  Fart  ind  paa  Sanden,  idet  de  sætte 
Søen  i  en  voldsom  Bevægelse  og  føre  en  umaadelig  Masse  Vand 
med  sig.  Naar  Vandet  skyller  tilbage,  staae  mange  af  Hvalerne 
paa  Grund,  og  nu  ile  Folkene  fra  Land,  bevæbnede  med  lange, 
hvasse  Knive,  ud  til  dem,  ofte  vadende  i  Vand  til  op  under 

Armene,  og  give  hver  Hval,  de  kunne  komme  til,  et  Par 

alvorlige  Snit  over  Nakken,  saa  at  Rygmarven  (monan)  bliver 
skaaret  over,  hvorved  Dyret  faaer  sin  Bane.  Det  deilige,  kry¬ 
stalklare  Vand  i  Vigen  er  farvet  ganske  rødt,  og  de  saarede 
Hvaler  sprøite  Blod  høit  op  i  Luften.  Man  skulde  troe,  at  de 
usaarede  Dyr  vilde  skynde  sig  bort  jo  før  jo  heller;  men  det 
er  ikke  Tilfældet:  tvertimod  trænge  de  sig  frem  til  deres  Kam¬ 
merater  og  dele  trofast  deres  Skjæbne.  Fra  Baadene  larmes  og 
raabes  af  ajle  Kræfter,  fra  Land  giver  man,  som  sagt,  de 
saarede  Dyr  Fangst  og  haler  dem  op  paa  Land  ved  at  hugge 
en  stor  Jernkrog  med  et  Toug  ved  sig,  i  Hovedet;  men  man 
vogter  sig  bestandig  for  Halen,  som  kan  slaae  baade  Folk  og 
Baade  i  Stykker,  saalænge  der  er  Liv  i  Dyret.  Disse  Hvaler 
have  intet  andet  Forsvar  mod  Menneskene.  Det  Hele  er  et 
fælt  Myrderi,  Alt  svømmer  i  Blod;  Mændene  ere  blodige  paa 
Klæder  og  Hænder  og  Ansigt,  og  Vandet  driver  ned  ad  dem. 
Man  kan  i  disse  blodige  Mennesker  næppe  gjenkjende  de 
hjertensgode,  kjærlige  Færinger,  som  ellers  kunne  faae  Taarer 
i  Øinene  ved  at  høre  om  den  mindste  Ulykke  og  Lidelse. 
Men  Grinden  er  en  Velsignelse,  som  maa  gribes  hurtigt  og 
kraftigt,  naar  den  bydes;  ellers  flygter  den,  og  saa  maa  mangen 
En  lide  Nød. 

Endelig  er  Drabet  forbi,  ikke  een  Hval  undslap;  der  ligger 
160  prægtige,  store,  giindsende  Dyr  paa  Sanden:  en  herlig 
Fangst!  Vi  ville  gaae  hen  og  betragte  en  af  de  største.  Den 
er  omtrent  10  Alen  lang,  og  har  netop  samme  Skikkelse  som 
en  af  de  Tumlere,  der  fanges  saa  almindeligt  i  lille  Bælt,  und¬ 
tagen  at  Hovedet  er  meget  tykkere  og  næsten  kuglerundt  ved 
Panden,  hvor  det  pludseligt  gaaer  ud  i  en  spids  Snude.  Hvilken 
Mængde  hvide,  spidse,  smaa  Tænder  den  har!  Øinene  ere 
smaa,  som  Svine-Øine.  Farven  er  giindsende  sort,  som  Vidske- 

læders  Galoscher  i  Regnveir,  og  der  gaaer  en  graalig  hvid 
Stribe  hen  under  Bugen.  See,  det  er  en  Grinde-Hval,  „Grinda- 
hvalur"1),  som  Færingerne  kalde  den,  fordi  den  altid  samles 
i  Flok  med  sine  Lige.  En  „Grind“  er  altsaa  Hval- Flokken, 
ikke  det  enkelte  Dyr,  som  det  ofte  feilagtig  benævnes.  Færin¬ 
gerne  kalde  ikke  Hvalerne  „Fiske",  „Hvalfiske":  det  er  et  rigtig 
hjemmetydsk  Ord,  som  røber  fuldkomment  Ubekjendtskab  med 
Havet  og  dets  talløse  Kvæg -Hjorde.  —  Nu  kommer  Syssel¬ 
manden2)  med  sine  to  Kaldsmænd  og  skjærer  Værdien  med 
Romertal  i  hvert  Dyr;  thi  Fangsten  skal  fordeles  rettelig  mellem 
saa  Mange  som  muligt,  for  at  Enhver  kan  faae  Deel  i  Herlig¬ 
heden.  Først  lægges  den  bedste  Hval,  „Findingshvalen" ,  tilside 
til  den  Baad,  som  fandt  Flokken,  og  Hovedet  („Kulan")  tilfalder 
den  Mand  i  Baaden,  som  først  fik  Øie  paa  Hvalerne,  dernæst 
tages  Tienden  fra,  som  deles  mellem  Kongen,  Kirken  og  Præsten. 
Af  en  stor  Grindehval  kan  faaes  3 — 4  Tønder  Tran,  og  af 
Hovedet  alene  ofte  en  Tønde.  Derpaa  faaer  den  Fattige  og 
Skolen  Sit,  nemlig  1  pCt.,  Resten  deles  imellem  Vurderings- 
mændene,  Udskiftningsmændene,  Lods-Eierne  paa  det  Sted,  hvor 
Grinden  blev  dreven  iland,  og  Baadenes  Mandskab,  som  har 
dræbt  den.  —  Efter  Vurderingen  faaer  Hver  Sit  efter  Udleverings¬ 
sedler:  Værdien  er  bestemt  efter  gammel  færøisk  Regnemaade, 
i  Gylden  og  Skind3).  Kan  De  see,  hvor  ivrigt  den  raske  Gut 
derhenne,  med  den  brune  Kofte  og  det  smukke,  veirslagne  An- 


')  „Hvd  udtales  altid  som  „Kv“ ,  ligesom  paa  Norsk  (hvitur,  hvi,  hvar 
o.  s.  v.). 

2)  En  Sysselmand  svarer  omtrent  til  en  Sognefoged  i  Danmark. 

3)  En  Gylden  er  20  Skind;  et  Skind  giver  omtrent  20  Potter  Tran  foruden 
Værdien  af  Kjødet  m.  M.  En  Hval  paa  1  Gylden  er  10  Alen  lang  fra 
Øiet  til  Gatboret.  Der  kan  være  Hvaler  til  \\  og  \\  Gylden. 

sigt,  er  ifærd  med  at  skjære  lange  Strimler  af  Hvalens  Bryst- 
Finner?  Dem  bruger  han  til  at  binde  Aaren  fast  med  til  Aare- 
tolden,  og  naar  disse  „Homlubond“ ,  som  de  kaldes,  ere  tørrede, 
ere  de  saa  seige,  at  de  ikke  slides  istykker. 

Medens  vor  Ven  med  den  brune  Kofte  og  adskillige  Andre 
ere  ilav  med  at  skjære  Grindehvalerne  i  Parter,  have  Andre, 
navnlig  Baadens  Mandskab,  begivet  sig  hen  i  en  stor  Stue,  hvor 
de  dandse  af  alle  Livsens  Kræfter  og  synge  Sigurds  Kvæderne, 
saa  det  runger  i  Loftet.  Det  er  nemlig  bleven  for  sildig  at  roe 
hjem  for  dem,  der  have  lang  Vei,  og  desuden  trænge  de  til  lidt 
Lystighed  ovenpaa  den  strenge  Dag.  Nei!  De  skal  ikke  gaae 
derind !  De  have  naturligviis  hverken  Lyst  eller  Ledighed  til  at 
skifte  Klæder,  og  nu  staaer  der  en  forfærdelig  Damp  af  Sved  og 
Vand  op  fra  de  drivvaade  Karle.  Men  paa  den  Maade  tørres 
Klæderne,  og  det  falder  ikke  en  Færing  ind  at  blive  forkjølet  af 
at  være  drivvaad  i  24  Timer. 

Saaledes  gik  denne  Grindehvalfangst  lykkeligt  for  sig,  mange 
Munde  bleve  mættede,  Mange,  Mange  takke  vor  Herre  inderlig 
for  den  Velsignelse,  han  sendte.  Thi  Hvalen  er  en  stor  Vel¬ 
signelse  for  Færingerne.  Af  det  tykke  Lag  Spæk,  der  ligger 
yderst,  koger  man  Tran;  men  man  kan  ogsaa  spise  det,  og  De 
skal  ikke  gjøre  Næse,  som  om  Færingerne  drikke  Tran  eller  spise 
noget  Væmmeligt.  '  Spækket  er  nemlig  hvidt  og  klart,  og  har  i 
Smag  ikke  det  Mindste  tilfælles  med  tilberedt  Tran;  en  tynd 
Skive  Spæk,  som  har  ligget  i  Lage,  og  derpaa  er  tørret  i 
Vinden,  er  næsten  gjennemsigtig  og  smager  slet  ikke  ilde.  Inden¬ 
for  Spækket  ligger  Kjødet,  som  er  mørkerødt,  som  grovt  Oxe- 
kjød,  og  ogsaa  det  spises,  deels  fersk,  deels  tørret.  Til  Tør¬ 
ring  skjær  man  det  i  Strimler  af  et  Par  Tommers  Tykkelse  og 

nogle  Alens  Længde  og  hænger  det,  tilligemed  Fiskene,  langs 
hen  med  Huusvæggene  paa  Stokke,  eller  i  Hj ælden1).  Dette 
Kjød  (,,tvost“)  bliver  ved  Tørringen  næsten  sort,  og  saa  haardt 
og  seigt,  at  man  ikke  kan  undre  sig  over,  at  Holsteneren  Graba 
nær  havde  faaet  Krampe  i  Kjæverne  af  at  prøve  paa  at  tygge 
det;  Tvøst  er  overhovedet  en  Føde,  som  kun  den,  der  altid 
har  været  vant  til  at  spise  det,  kan  lide,  ligesom  det  i  Regelen 
ikke  lader  sig  tygge  eller  fordøie  af  Andre.  —  Efter  en 
Grind  er  der  Glæde  i  alle  de  Bygder,  som  have  faaet  Deel 

i  Fangsten,  og  man  mærker  allerede  længe,  før  man  kommer 
til  Husene,  naar  der  er  Sligt  paafærde;  thi  saa  blandes  Tørve- 
røgen,  som  altid  er  tilstede  i  Overflødighed,  med  Duften  af 

Tran  og  Hvalkjød.  Huusvæggene  ere,  som  sagt,  prydede  med 
lange  Stykker  Tvøst,  i  Hjælden  ligge  store  Spæk -Bunker  i 
Lage,  medens  tillige  Tønder  og  Fade  ere  fulde  med  den  øvrige 
Spæk,  som  er  afskaaret  i  Terninger,  for  at  forarbeides  til 
Tran;  ved  Søen  holde  Ravnene  Gilde  paa  de  udkastede  Ind¬ 
volde  og  halvpillede  Beenrade;  er  det  en  varm  Sommerdag, 
og  alle  disse  Lierligheder  have  ligget  og  hængt  i  nogen  Tid, 
skal  man  have  ondt  ved  at  udskille  en  eneste  Mundfuld  frisk 
Fjeldluft  af  den  forpestede  Dunstkreds.  Og  hjemme  i  Husene 
ere  alle  Huusmødrene  i  travl  Virksomhed  med  at  koge  den 
ferske  „Grind" ;  saa  bringes  det  dampende  Kjød  ind  i  en 

Bakke  eller  et  Trug,  og  Mændene  give  sig  i  Lav  med  det  med 

deres  hvasse  Tolleknive.  Det  er  et  sundt  og  stærkt  Nærings¬ 
middel;  men  det  maa  være  aldeles  frisk  Kjød,  navnlig  Nyren, 


!)  Hjælden,  „hjallur“  (udt.  Tshadlur)  er  et  Træhuus,  der  er  bygget 
saaledes,  at  der  er  Aabning  mellem  hvert  Bræt  paa  Siderne,  saa  Vinden 
kan  trække  igjennem. 

som  man  sætter  meest  Priis  paa.  Men  den,  der  ikke  altid  har 
været  vant  til  det,  kan  heller  ikke  spise  det  ferske  Hvalkjød 
med  Velbehag. 

Saaledes  gaaer  det  til  ved  en  Grindehvalfangst;  men  der 
er  ogsaa  en  anden  Slags  Fangst,  som  er  meget  interessant, 
skjøndt  den  just  ikke  har  stor  Betydning  for  Færingerne,  hvilken 
jeg  derfor  skal  tillade  mig  kortelig  at  fortælle  om  med  det 
Samme. 


V. 


Sælhunde-F  angsten. 


N aar  vi  her  i  Danmark  høre  tale  om  Grønland,  forbinde 
vi  ofte  dermed  Forestillingen  om  Sælhunde-Spæk,  Sælhunde-Ivjød 
og  Sælhundeskinds  Buxer,  Alt  som  Fødemiddel,  og  der  er  jo 
vist  Mange,  der  tænke  det  Samme  om  Færøerne.  Men  dette  er 
slet  ikke  saaledes  i  Virkeligheden.  Rigtignok  er  der  en  Deel 
Sælhunde  ved  de  færøiske  Kyster ;  men  der  er  langtfra  saa 
mange  og  heller  ikke  saa  mange  Slags  som  ved  Grønland,  og 
den  Nytte,  man  har  af  dem,  er  netop  den  samme,  som  de 
Danske  drage  af  dem,  nemlig  Skindet,  der  bruges  til  Sko,  Sække, 
Kuffert-Betræk  og  Sligt,  og  Trannen,  som  bruges  til  Lysning  og 
Smørelse:  Kjødet  spises  paa  Færøerne  og  skal  smage  ret  ordent¬ 
lig.  De  to  Slags  Sælhunde,  som  ere  almindeligst  ved  Færøerne, 
er  den  spraglede  Sæl1),  som  er  saa  hyppig  her  ved  de  danske 
Kyster,  og  den  større,  graa  Langsunde- S æl2) ,  som  ogsaa 
træffes  herinde  i  Østersøen  og  Kattegattet.  Ligesom  man  her 
tillands  kan  see  den  første  af  disse  Arter  ligge  i  Flokke  paa  den 


J)  Hedder  paa  Færøisk  „stejn-kopur14. 
2)  Paa  Færøisk  „låtu-kopur*. 

flade  Strandbred,  i  Læ  af  Bakker  og  Klinter  eller  paa  Stene 
langt  ude  i  det  grunde  Vand,  saaledes  kan  man  ogsaa  jævnlig 
en  smuk  Sommerdag  paa  Færøerne  have  det  fornøielige  Syn,  at 
de  store  Stene  i  Fjordene  ere  prydede  med  de  skjønne,  blanke 
Dyr,  som  ligge  og  tage  sig  en  Middagsluur  i  Solskinnet.  Kan 
man  komme  til  dem  — -  thi  de  ere  meget  skye  —  skyder  man 
dem,  ligesom  hertillands,  eller  slaaer  dem  med  en  Kølle.  —  Den 
anden  Slags  fanger  man  paa  en  mere  eiendommelig  Maade. 
Disse  Sælhunde  kaste  nemlig  deres  Hvalpe  inde  i  de  dybe,  mørke 
Huler,  hvoraf  der  findes  saa  mange  langs  Øernes  steile  Sider; 
en  saadan  Hule,  hvor  der  boer  Sælhunde,  kaldes  et  „låtur“. 
Naar  nu  Folkene  vide,  paa  hvilken  Tid  Hvalpene  ere  store  nok, 
roe  to  Baade  sammen  hen  til  et  Later;  den  ene  Baad  roer  nu 
ind  i  Hulen;  men  for  at  de  ikke  skulle  komme  til  Ulykke  der¬ 
inde,  have  Folkene  et  langt  Toug  med,  hvorved  de  staae  i  For¬ 
bindelse  med  den  Baad ,  som  ligger  udenfor.  Hulen  selv  er 
hvælvet  som  en  Kirke,  og  Bølgerne  kaste  sig  med  en  dump 
Brummen  mod  dens  Sidevægge;  i  Begyndelsen  er  der  høit  til 
Loftet,  og  saa  lyst,  at  man  godt  kan  see.  Men  efterhaanden 
som  man  kommer  længere  ind,  bliver  der  lavere  og  ganske 
mørkt,  saa  man  maa  have  tændte  Lys  i  Beredskab;  disse  Lys, 
der  ere  tykke  Linned- Væger ,  omviklede  med  Talg,  maa  man 
tænde,  naar  man  er  kommen  ind  i  det  Mørke  af  Hulen,  og  man 
skal  til  at  slaae  Sælerne.  Endelig  kommer  man  ind  i  Bunden  af 
Hulen,  hvor  Sælerne  ligge  paa  det  Tørre,  yderst  Hannerne 
(brimil),  dernæst  Hunnerne,  og  inderst  Hvalpene.  Nu  springer 
en  Mand  ud  af  Baaden,  forsynet  med  en  stor  Træ-Kølle  (kbpa- 
gassi),  og  efter  ham  en  anden  med  et  Lys,  derpaa  en  tredie. 
Saasnart  Hundene  see  Mændene  og  Lyset,  ville  de  tilsøes;  men 
kunne  de  ei  undkomme,  sætte  de  sig  paa  Baglabberne  og  bide 

dygtig  om  sig,  saa  man  skal  tage  sig  iagt,  især  for  den  forreste 
Han,  som  forsvarer  Lateret,  og  derfor  kaldes  „låtu-verji“.  Imid¬ 
lertid  søger  man  at  give  hvert  Dyr  et  Drag  over  Snuden  med 
Køllen,  hvorpaa  man  overskjærer  dets  Strube;  og  naar  man  har 
faaet  Bugt  med  de  Gamle,  gaaer  man  ind  og  slaaer  Hvalpene, 
som  ligge  ganske  roligt  og  ikke  sætte  sig  til  Modværge.  De  døde 
Kroppe  binder  man  til  en  Line,  ved  hvilken  den  udenfor  liggende 
Baad  haler  dem  til  sig,  og  derpaa  stager  man  sig  ud  igjen,  da 
Hulen  er  for  smal,  til  at  man  skulde  kunne  roe  udaf  den.  I  et 
Later  slaaer  man  sjelden  mere  end  en  halv  Snees  Sælhunde  ad 
Gangen,  saa  denne  Fangst  nu  ikke  har  stort  mere  Betydning  for 
Færingerne  end  for  de  Danske;  thi  her  fanges  jo  ogsaa  en  Deel 
Sælhunde,  især  paa  Anholt  og  Saltholmen. 


VI. 


Bjerg-Fugle  og  Fugle-Bjerge. 


Det  er  med  ganske  anden  Interesse,  at  Færingerne  betragte 
Naturen  og  navnlig  Fuglene,  end  vi  her  i  Danmark,  og  de  ere 
langt  mere  bekjendte  med  disse  Skabningers  Liv,  end  de  Danske 
ere.  Grunden  hertil  er  deels  den  almindelige,  at  Færingerne  i 
Regelen  have  et  opladt  Øie  til  Iagttagelser  baade  paa  de  sandse- 
lige  og  aandelige  Enemærker,  deels  at  Fuglene  ere  dem  af  meget 
større  Vigtighed  som  Livsbetingelse,  end  de  ere  det  for  de  Danske. 
Især  ere  Fuglebjergene  og  Bjergfuglene  charakteristiske  og  interes¬ 
sante,  saa  jeg  tænker,  Læseren  vil  være  fornøiet  med  en  Skil¬ 
dring  af  dette  aldeles  eiendommelig  færøiske  Fænomen.  Rigtig¬ 
nok  maa  De  ikke  vente  at  træffe  spraglede  Pappegøier  og  glim¬ 
rende  Colibrier,  heller  ikke  kviddrende  Finker  og  jublende  Lærker, 
men  tykke,  kluntede,  yderst  flegmatiske  Søfugle,  der  hverken 
kviddre  eller  juble,  og  dog  synes  man,  de  ere  overordentlig  elsk¬ 
værdige,  naar  man  er  født  op  med  dem  og  har  seet  dem  i 
deres  Hjem. 

Fuglebjergenes  Beboere  ere  Lunden,  som  nogle  Danske 
med  et  halvtydsk  Navn  kalde  Søpappegøie  (Seepapagei),  Lom- 
vien  eller  Aalgen,  Alken  og  Krykjen  eller  den  tretaaede 

Maage,  som  Færingerne  nævne  Rita* 1).  De  3  første  kalder  man 
ofte  Svartfugle,  fordi  de  ere  sorte  ovenpaa  Ryggen.  —  Lunden 
er  en  tyk,  buttet  Fugl,  saa  stor  som  en  god  Due;  han  er  sort 
foroven  paa  Hoved,  Hals,  Ryg,  Vinge  og  Hale,  underneden  er 
han  hvid,  Næbet  er  høit,  kroget  og  sammentrykket,  dybt  furet 
paatværs,  med  smukt  farvede,  røde  og  hlaae,  Striber,  Renene 
ere  røde,  og  han  kan  kradse  slemt  med  sine  hvasse  Kløer,  lige¬ 
som  han  bider  smerteligt  med  sit  krogede  Næb.  Lunden  er  en 
pudsig  lille  Tyksak:  han  har  umaadelig  travlt,  naar  han  skal 
flyve,  og  surrer  omkring  i  Luften  som  en  Ri,  fordi  hans  Vinger 
ere  lovlig  korte,  og  han  maa  skynde  sig  at  bevæge  dem,  naar 
han  har  vovet  sig  op  i  de  høiere  Regioner,  for  at  han  ikke  skal 
falde  ned  igjen;  han  gaaer,  som  om  han  var  fuld2),  fordi  hans 
Reen  ere  for  korte  og  sidde  saa  langt  agter,  at  han  ofte  falder 
paa  Næsen,  naar  han  vil  være  fiin  og  staae  paa  Tæerne,  som 
andre  pæne  Fugle.  Han  er  meget  indskrænket,  og  hele  hans 
Forraad  af  Talemaader  bestaaer  i  et  ofte  gjentaget  „aah,  aah!“ 
Dette  bruger  han  ved  alle  Ledigheder,  for  at  man  ikke  skal  troe, 
at  han  er  saa  dum,  som  han  virkelig  er,  og  dertil  vrænger  han 
Mund  og  skaber  sig  paa  en  ofte  mindre  dannet  Maade.  Han 
spiser  helst  Fisk,  og,  uden  at  være  kræsen,  lader  han  til  at  fore¬ 
trække  de  fine,  fede  Næb-Sild  eller  Tobiser3). 

Alken  er  nær  i  Slægt  med  Lunden,  og  hun  er  vel  snarest 
hans  Cousine;  hun  er  alligevel  lidt  større  end  sin  Fætter;  hendes 
Dragt  er  aldeles  ligesom  hans,  undtagen  at  hun  om  Sommeren, 


J)  Lomvie  og  Alk  benævnes  „Storfugl “  i  Modsætning  til  Lunde. 
a)  Hvorfor  man  ogsaa  siger:  at  være  fuld  som  en  Alk  (ikke  ,,Allikeu). 

3)  Lunden  vil  liave  Tag  over  Hovedet  i  sin  Bolig.  „At  draga  lunda“  er  at 
fange  den  med  en  Pind,  som  man  stikker  ind  i  Huusgangen,  og  som  den 

i  Arrighed  bider  i  og  ikke  vil  slippe. 

naar  hun  er  pyntet,  har  nydelig  brune,  fløielsbløde  Fjedre  paa 
Halsen ;  -hendes  Næb  er  sort,  med  2 — 3  hvide  Tværfurer,  og  hun 
har  ganske  simple,  sorte  Been.  Hun  er  ikke  synderlig  mere  be¬ 
gavet  end  Lunden,  og  hendes  Ordforraad  er,  ligesom  hans,  ind¬ 
skrænket  til  et  enkeltstaaende  Yndlings- Udtryk;  men  dette  er 
ikke,  som  hos  ham,  en  uforbeholden  Yttring  af  Forundring  over 
Alting;  hun  udtrykker  sig  sædvanligt  med  et  temmelig  arrigt 
„orr,  orr ! “  fordi  hun  ikke  vil  røbe  sin  simple  Forstand,  men 
skjule  den  med  en  fornærmet  Mine.  Da  hun  er  en  Dame, 
prøver  hun  oftere  paa  at  staae  paa  Tæerne  end  Fætteren;  men 
det  lykkes  hende  ofte  ringere  end  ham.  Hun  kan  heller  ikke 
godt  bevæge  sig  i  Høiden,  men  tumler  sig,  som  Lunden,  med 
udmærket  Færdighed  paa  og  i  de  klare  Bølger.  Hendes  Føde 
er  ligesaa  simpel  som  Lundens,  men  de  trives  begge  fortræffelig 
ved  den.  Medens  Lunden  er  en  Ultra-Nordbo,  der  bestandig  vil 
vugge  sig  paa  det  aabne  Nord-Hav,  synes  Alken  ogsaa  om  de 
mindre  Bølger  og  den  mere  indskrænkede  Tumleplads  i  Katte¬ 
gattet  og  Østersøen,  og  man  træffer  hende  ofte  byggende  paa 
Endelave,  Bornholm  og  andre  danske  Øer. 

Lom  vi  en  er  godt  saa  stor  som  Alken  og  har  ligesaadan 
en  sort  og  hvid  Dragt  som  den;  men  den  har  et  længere  og 
spidsere  Næb  og  brune  Been.  Hvad  jeg  har  sagt  om  Lundens 
og  Alkens  Evner  og  Gaver,  maa  jeg  desværre  gjentage  her:  hun 
vrænger  og  skriger  „orr!“  fuldt  saa  arrigt  som  Alken,  ja  stun¬ 
dom  er  hendes  Vrede  saa  indædt,  saa  hun  ikke  gider  lukke 
Munden  op,  men  fremstøder  et  „rrr“,  omtrent  som  naar  en  for¬ 
nem  Moppe  snærrer.  Hun  er  ligesaa  ubehændig  til  Flugt  og 
Gang  som  hendes  Kammerater;  men  hun  svømmer  deiligt  og 
dykker  med  Lynets  Fart  paa  ti  Favne  Vand  og  mere.  Ligesom 
Alken  kan  hun  nok  finde  sig  i  at  boe  i  Kattegattet  og  Østersøen, 

og  om  Vinteren  svømme  hendes  Unger  omkring  i  de  danske 
Sunde  og  Bugter,  ofte  i  en  ynkelig  Forfatning.  —  Disse  3  Fugle¬ 
arter  ere,  som  alle  de  Fugle,  der  tilhøre  det  aabne  Hav,  i  høi 
Grad  dorske  og  ligegyldige.  Man  kan  tage  deres  Æg  og  Unger 
fra  dem,  uden  at  de  forsvare  dem;  ja  man  kan,  idetmindste 
paa  de  mindre  besøgte  Steder,  tage  Fuglene  selv  med  Haanden, 
og  de  gjøre  ingen  anden  Modstand,  end  at  de  bide  En  i  Fingeren 
eller  haardnakket  gribe  fat  i  den  Kjep,  man  rækker  hen  til  dem. 

Fuglebjergenes  fjerde  Hovedbeboer  er  Rø  tt  er  en  eller  den 
tretaaede  Maage,  en  Slags  Maage,  omtrent  saa  stor  som  en  Due. 
Det  er  en  deilig  Fugl,  ret  en  Pryd  for  de  nordlige  Have;  dens 
Dragt  er  saa  blændende  og  giindsende  hvid  som  nyfalden  Snee, 
Vingerne  ere  svagt  lyseblaae,  det  buede  Næb  stærkt  voxguult, 
Mundvigerne  og  Øinenes  Rand  rosenrøde,  Fødderne  sorte.  I 
denne  Fugl,  som  i  Maagerne  i  det  Hele,  er  det  eiendommelig 
Rene  og  Skjære,  det  Blye  og  Fordringsfrie,  og  dog  saa  uendelig 
Dybe  og  Indholdsrige,  ved  Nordhavet  og  dets  fjeldbygte  Kyster 
saa  herligt  fremstillet,  at  man  ved  at  betragte  en  saadan  Skab¬ 
ning  rigtig  nøie  kan  faae  en  god  og  levende  Forestilling  om  det 
Indtryk,  som  disse  Egne  ville  udøve  paa  En.  —  Røtteren  er  i 
Alt  forskjellig  fra  sine  Kammerater  i  Bjerget;  den  hæver  sig 
paa  sine  spidse  Vinger  let  og  smukt  som  en  Svale,  høit  over 
Fjeldenes  Toppe  og  farer  som  en  Piil  ned  paa  Havet,  naar  en 
Sei  er  uforsigtig  nok  til  at  vise  sig  i  Vandspeilet;  den  staaer 
godt  paa  sine  Been  og  spadserer  ret  anstændig  hen  ad  Fjeld¬ 
hylderne;  men  den  kan  slet  ikke  dykke  som  Lunden,  Alken  og 
Lomvien.  Hvad  dens  Tale  angaaer,  da  er  den  ikke  ordknap, 
som  de  tre  foregaaendes ;  men  den  skriger  bestandig,  Dag  og  Nat, 
saa  man  siger  for  et  Ordsprog:  tier  ikke  heller  end  Riten  (Røt- 

teren)  i  Bjerget1).  Ligesom  Lunden  træffes  Røtteren  kun  i  det 
aabne  Nordhav,  hvor  den  millionviis  flagrer  langs  med  de  steile 
Fjeldsider. 

Efter  dette  korte  Bekjendtskab  med  Bjergfuglene  vil  jeg 
beskrive  et  af  de  mange  (25)  færøiske  Fuglebjerge.  Imellem 
Bygderne  Vestmannahavn  og  Saxun  paa  Strømøen  er  et  smukt 
Fuglebjerg,  som  hører  til  den  sidste  Bygd.  Strax  ved  den 
nordvestlige  Indgang  til  det  Sund,  som  skiller  Strømøen  fra 
Vaagøen,  ligger  et  Forbjerg,  som  hedder  Miilin,  skraaes  overfor 
det  lave  Slattanes  paa  Vaagøen;  i  Nærheden  heraf  er  Fugle¬ 
bjerget.  Naar  man  kommer  roende  benåd  Fjorden,  viser  der 
sig  en  Klippemur  af  6 — 700  Fods  Høide,  ganske  sort  og  lodret; 
paa  denne  er  der  et  Hul,  som  en  uhyre  stor  Port,  gjennem 
hvilken  man  kan  roe,  naar  Søen  er  rolig.  Er  man  kommen 
gjennem  Porten,  viser  det  sig,  at  den  Muur,  hvorpaa  denne 
befinder  sig,  er  løs  fra  Fjeldets  Hovedmasse,  og  der  er  imellem 
denne  og  Muren  et  temmelig  bredt  Stykke  Vand,  hvor  store 
Baade  godt  kunne  vende.  Her  er  en  ganske  eiendommelig 
færøisk  Situation :  underneden  det  dybe  Hav ,  der  er  mørke¬ 
grønt  af  Skyggen  fra  de  høie  Klipper,  ovenover  Himmelen,  som 
et  rundt,  hvælvet  Tag  over  Fjeldtoppene,  paa  alle  Sider  høie 
Klipper,  ved  hvis  Fødder  uhyre  Steenblokke  i  de  eventyrligste 
Skikkelser  ligge  spredte,  dybe,  mørke  Kløfter,  hvori  Søen 
brummer  med  huul  Stønnen,  medens  Klippen  kaster  Vandet 
skummende  og  pladskende  tilbage.  I  disse  Fjeld -Sider  sidde 
Fuglene  paa  Hylder  og  Afsatser,  som  ere  dannede  ved,  at  de 
mere  opløselige  Dele  af  Steenmassen  ere  hensmuldrede  og 
skredne  ned:  overalt  vrimle  de  fjedrede  Skabninger,  i  Luften 


J)  Tagnar  ikki  heldur  enn  ritan  i  berginum. 

surre  Lunder  omkring  i  saadan  Mængde,  at  man  slet  ikke  kan 
see  det  Stykke  blaa  Himmel,  som  begrændser  Udsigten  opad, 
naar  de  blive  forstyrrede  i  deres  Ro;  paa  Hylderne  sidde  Maa- 
ger,  Alker  og  Lomvier  i  Rækker,  med  det  hvide  Bryst  vendt 
mod  Søen;  Rotterne  flyve  i  Skarer  langs  henad  Fjeldvæggen  og 
skrige  saa  gjennemtrængende,  at  man  neppe  kan  høre  sine  egne 
Ord.  Alkernes  og  Lomviernes  arrige  „orrr“ ,  Lundernes  søvnige 
„aahaah“,  der  lyder,  som  naar  et  Menneske  gaber  ret  af  Hjer¬ 
tens  Lyst,  gjøre  Støien  og  Larmen  fuldstændig.  Paa  Søen 
svømme  Lunder  og  Alker  saa  tæt  om  Baaden,  at  man  kan  slaae 
dem  med  Aarerne,  de  see  dumt  og  forundret  paa  os  og  dykke 
ned  i  Hast  for  igjen  at  komme  tilsyne  et  langt  Stykke  henne; 
Bøtterne  skyde  uophørlig  efter  Sei  og  Sild;  men  ofte  blive  de 
overfaldne  af  Tyvmaagen,  naar  de  ville  bære  Byttet  op  til 
deres  Unger;  han  farer  med  halv  sammenfoldede  Vinger  som  en 
Piil  ned  fra  Luften,  idet  han  med  et  skingrende  Skrig  forfølger 
Røtteren,  der  giver  sig  ynkeligt  og  søger  at  undflye;  men  han 
bliver  ved  at  plage  den,  indtil  den  slipper  sit  Bytte,  hvilket  han 
da  med  stor  Færdighed  griber  i  Luften.  Hist  bides  et  Par  Alker, 
og  den  ene  skubber  den  anden  ud  af  sin  Plads;  her  kommer  et 
Par  Lunder  flyvende,  hver  med  en  Hob  sprællende  Tobiser  i 
Munden,  til  deres  Unger.  Der  er  forfærdelig  Larm  og  tilsyne¬ 
ladende  fuldkommen  Uorden  i  Bjerget;  men  ved  nøiere  Betragt¬ 
ning  erfarer  man,  at  der  er  saa  langt  fra  at  være  Forvirring  og 
Uorden,  at  tvertimod  Alt,  selv  Fuglenes  mindste  Bevægelse,  er 
lovfast  og  regelbunden.  Hver  Fugle- Art  har  sin  bestemte  Plads, 
og  hvert  Par  sit  Stykke  Steen  at  bygge  paa;  de  bygge  ikke 
Reder  som  Markens  og  Skovens  Fugle,  men  lægge  Æggene  lige¬ 
frem  paa  den  bare  Klippe,  og  paa  disse  Æg,  især  Lomviens  og 
Alkens,  seer  man  de  konstigste  Streger  og  Prikker,  som  ehine- 

siske  Bogstaver,  paa  en  søgrøn  Bund.  Røtteren  laver  sig  dog, 
som  alle  Maager,  en  simpel  Rede  af  Græs  og  Tang,  og  Lunden 
kradser  sig  med  sine  hvasse  Kløer  et  Hul  i  den  græsklædte, 
frugtbare  Jord  ovenpaa  eller  nede  i  Klippevæggen  og  lægger 
deri  et  Æg,  som  ikke  er  videre  kjønt.  Lunden,  ligesom  ogsaa 
en  anden  Søfugl,  en  Slags  Stormfugl,  som  kaldes  Skråpur,  er 
meget  bange  for,  at  der  skal  komme  Vand  i  dens  Rede,  og  der¬ 
for  maa  man,  naar  man  for  at  fange  Ungerne  gravér  et  Hul, 
ovenfra  ned  i  Boligen,  omhyggelig  stoppe  det  til  igjen;  thi  ellers 
komme  de  ikke  igjen  næste  Aar.  Derfor  siger  man  for  at  be¬ 
tegne,  at  Folk  ere  bievne  uenige:  der  er  kommen  Vaadt  i  Reden1). 

Foruden  de  egentlige  Bjergfugle,  som  opholde  sig  og  bygge 
i  selve  Klippevæggen,  ere  de  store  løsrevne  Klipper,  der  staae 
foran  Fjeldvæggen  (drangar,  steyrar),  og  de  store  Stene,  der 
ligge  ved  Bjergets  Fod,  Uren,  befolkede  af  mange  Fugle,  deels 
af  samme  Slags,  som  boe  i  Bjerget,  deels  af  andre  Arter,  og 
deriblandt  da  ogsaa  af  den  sorte,  langhalsede,  krognæbbede, 
platfodede  Skarv,  der  var  saa  uheldig  at  miste  sin  Tunge  i 
Væddemaalet  med  Æderfuglen. 


!)  Ta ()  er  komid  vått  1  reidriV 


Fugle-F  angsten. 


ligesom  Bjergfugle  og  Fuglebjerge  er  Noget  af  clet 
Mærkværdigste  i  den  færøiske  Natur,  saa  er  Fugle-Fangsten 
et  af  de  eiendommeligste  Træk  i  det  færøiske  Folkeliv.  Bjerg¬ 
fuglene  ere,  som  sagt,  en  af  de  vigtigste  Livsbetingelser  for 
Færingerne:  Lundens,  Alkens  og  Lomviens  Kjød  er  en  sund 
og  velsmagende  Næring,  og  det  nydes  baade  ferskt,  saltet  og 
tørret;  Æggene  spises  i  Tusindtal,  og  med  Fjedrene  fyldes 
Dyner  og  Puder,  medens  ogsaa  en  ikke  ringe  Del  sælges  og 
føres  til  Danmark.  Derfor  er  Fuglefangsten  en  vigtig,  men 
ogsaa  overordentlig  farlig  Erhverskilde  for  Færingerne.  Der  er 
forskjellige  Maader  at  fange  de  forskjellige  Bjergfugle  paa.  I 
Almindelighed  fanger  man  dem  med  Næt;  men  dette  anvendes 
meget  forskjelligt  efter  Fuglens  Eiendommelighed  og  Stedets  Be¬ 
skaffenhed.  Nættet  er  af  Seilgarn,  finere  eller  grovere,  og  det 
er  hæftet  til  to  tynde,  krumbøiede  Kjæppe,  der  sættes  fast  i 
Enden  paa  en  Stang  af  omtrent  6  Alens  Længde.  Med  denne 
Stang  begiver  nu  Fugle-Manden  sig  hen  paa  et  Sted,  hvor  der 
flyve  mange  Fugle  forbi,  og  han  fanger  dem  ved  at  slaae  Nættet 
over  dem.  Denne  Fangemaade  kaldes  „at  fleyga" ,  og  Stedet, 

hvor  Manden  sidder  for  at  fleige,  kaldes  „fley gasessur. “  Maaden 
at  fleige  paa  retter  sig  efter,  om  det  er  Lunde  eller  Lomvie 
og  Alk,  der  skal  fleiges.  Lunden,  der,  som  sagt,  bygger  i  de 
græsklædte  Skraaninger  (skor)  ovenpaa  eller  i  Bjerget,  hvilke 
ere  meget  frugtbare,  paa  Grund  af  den  stærke  Gjødning  af 
Fuglenes  Excrementer,  fleiges  paa  følgende  Maade.  Enten  gaaer 
Fugle-Manden  hen  paa  Fleige-Sædet ,  hvis  det  nemlig  er  til¬ 
gængeligt,  det  vil  naturligviis  sige:  for  Færinger,  som  ikke  kjende 
til  Svimmel,  og  der  sætter  han  sig  saa  ganske  rolig  ned  med 
sin  Stang,  hvor  de  fleste  Fugle  flyve  forbi;  hans  Plads  er  en 
stærkt  hældende  Skraaplan,  som  en  Tag-Skraaning,  nedenfor 
sig,  i  flere  hundrede  Fods  Dybde,  og  saa  langt  som  Øiet  kan 
naae,  har  han  det  brusende  Hav,  den  glatte  Bjerg-Væg  over  sig 
og  til  Siderne.  Ofte  er  den  grønne  Tue,  som  var  sikker  ifjor, 
løsnet  i  sin  Forbindelse  med  Bjerget  ved  Vinterens  Snee  og 
Frost  og  Regn  —  ak,  og  saa  kan  det  hænde,  at  den  svigter, 
og  Fuglemanden  styrter  i  Afgrunden!  Eller  et  Klippestykke  kan 
rive  sig  løst  ovenover  ham  og  knuse  ham;  saa  livsfarlig  er 
denne  Fangst,  ja,  i  1857  satte  otte  Mennesker  Livet  til  ved 
Fuglefangsten.  —  Hvis  Lunde -L andet ,  det  vil  sige:  det  Sted, 
hvor  Lunden  bygger,  er  en  Skraaning  længere  nede  i  den  bratte 
Bjerg- Væg,  saa  kan  Fugle-Manden  ikke  gaae  derhen;  men  saa 
maa  han  h  eis  es  ned  ved  Hj  ælp  af  Bjerg-Linen. 

Sex  Mænd  begive  sig  hen  til  Bjergets  Top  med  en  Line, 
der  kan  sammensplidses  indtil  en  Længde  af  hundrede  Favne; 
denne  binde  de  om  Livet  paa  Fuglemanden,  hvis  Sæde  under¬ 
støttes  ved  nogle  brede,  uldne  Seler,  der  gaae  omkring  hans 
Laar  og  fastbindes  foroven  i  Linen;  for  at  Touget  ikke  skal 
slides  paa  Stenene,  sættes  et  Stykke  Træ  ud  fra  Bjerget,  hvor- 
paa  Linen  glider.  For  at  give  Tegn  til  dem,  som  ere  ovenfor, 

raaber  Fuglemanden,  eller  vinker  med  Haanden;  thi  han  kan 
høres  og  sees  af  dem,  som  vente  oppe  paa  Bjerget.  Saaledes 
Ures  fire  til  otte  Mand  ned,  og  naar  de  ere  komne  derhen,  hvor 
Lunderne  bygge,  indrette  de  sig  der  for  flere  Dage,  stundom  for 
en  heel  Uge;  thi  paa  denne  Tid  af  Aaret  (ved  Midten  af  Mai, 
naar  Lunderne  have  lagt  Æg,  begynder  den  første  Fangst) 
haaber  man  paa  godt  Veir.  Fuglemændene  have  Ild  og  Tørv, 
Mad  og  Drikke  med,  og  de  indrette  sig  nu  en  Bolig  for  Natten 
i  en  Hule  eller  i  Læ  af  en  stor  Steen ;  men  det  kan  vel  hænde, 
at  Lundelandet  er  saa  skraat,  at  Mændene  maae  binde  sig  fast 
om  Natten,  for  ikke  at  trille  ned  i  Søen.  Nu  fleiges  en  Mængde 
Lunder,  som  enten  kastes  ned  i  Baaden  paa  Søen,  eller  hvis 
Søen  er  for  oprørt,  til  at  man  kan  komme  under  Bjerg  med 
Baad,  heises  de  op.  Hver  Dag  kommer  nemlig  Baad  hen  under 
Bjerget,  og  der  kommer  Folk  hen  til  Skrænten  ovenover  Fleyge- 
Sædet  for  at  see,  hvordan  de  have  det  i  Bjerget;  thi  man  er  jo 
urolig  for  dem  derhjemme  i  Bygden.  I  stille  Veir  *),  det  vil  sige, 
naar  der  kun  blæser  en  jævn  Vind,  og  denne  bærer  langs  med 
Bjerget,  fanges  der  bedst;  thi  saa  flyver  Lunden  lettest,  da  han, 
som  jeg  før  har  bemærket,  kun  har  korte  Vinger,  og  derfor  maa 
have  nogen  Vind  til  Hjælp  til  Flugten.  Naar  Fangsten  er  endt, 
eller  hvis  det  bliver  ondt  Veir,  heises  Fuglemændene  op  igjen; 
men  er  Fleige-Sædet  nærmere  ved  Havet  end  ved  Skrænten, 
saa  heiser  man  en  anden  Line  ned  til  Mændene,  ad  hvilken  de 
lade  sig  glide  ned  i  Baaden,  der  ligger  nedenfor;  den  sidste 
Mand  maa  gjøre  Linen  fast  ved  en  Steen,  men  saa  løselig,  at 
han  kan  faae  den  fra  ved  at  svinge  den  ud,  naar  han  er  kommen 
i  Baaden:  dette  er  naturligviis  en  yderst  farlig  Nedgang.  For- 

uden  denne  Fremgangsmaade  bruger  man  ogsaa  at  trække  Lun¬ 
derne  ud  af  deres  Hule  enten  med  Haanden  eller  med  en  Kjæp, 
der  er  forsynet  med  en  Krog. 

Lomvier  og  Alker,  der  lægge  deres  Æg  paa  de  nøgne 
Bjerg-Hylder,  fanger  man  i  Hovedsagen  paa  samme  Maade  som 
Lunder,  kun  at  man  opsøger  dem  paa  anderledes  beliggende 
Steder.  Ligesom  der  ved  Lundelandet  er  en  Mængde  Lunder, 
der  ikke  bygge  Rede,  saaledes  er  dette  ogsaa  Tilfældet  ved 
Lomviernes  og  Alkernes  Byggepladser.  De  fleste  Havfugle,  og 
da  navnlig  Bjergfuglene,  ere  nemlig  2—3  Aar  gamle,  inden  de 
bygge  Rede  og  forplante  sig;  de  unge  Fugle  opholde  sig  da  om 
Sommeren  i  Skarer  i  Uren  ved  Fuglebjergenes  Fod,  i  selve 
Bjerget,  paa  Skjær,  omkring  i  Fjordene  o.  a.  St.  De  unge  Lom¬ 
vier  og  Alker  kalde  Færingerne  „Hellufuglar“ ,  fordi  de  for¬ 
nemmelig  findes  paa  Hellerne,  de  flade  Klipper  ved  Havet,  og 
dem  fanger  man  ved  at  roe  hen  til  det  Sted,  hvor  de  sidde,  og 
Fuglemanden,  der  staaer  forude  i  Baaden  med  Fleigestangen, 

som  han  søger  at  skjule,  indtil  den  skal  bruges,  holder  nu 

0 

Nættet  for  Fuglene,  som  fanges  deri,  idet  de  ville  hoppe  ud  i 
Søen.  Sidde  Fuglene  for  lrøit,  til  at  man  kan  naae  dem  fra 
Baaden,  og  Stedet  tillige  er  utilgængeligt  ovenfra,  saa  søger  man 
ved  Larm  og  Raab  at  skræmme  dem  op,  og  man  fanger  dem 
saa,  idet  de  flyve  ud  over  Baaden.  Fuglemanden  kjender  nemlig 
den  Vinkel,  som  Fuglen  beskriver  nedad  først,  naar  den  vil 
flyve  op  fra  sit  Sæde,  og  holder  Nættet  derhen,  hvor  den  saa 
plumper  ned  i  det.  Denne  Fangemaade  kaldes  „Oman-fleyg“ 
(oman  betyder  ovenfra  ned).  Vil  Fuglemanden  besøge  Lom¬ 
vierne  og  Alkerne  paa  deres  Byggepladser,  saa  heises  han 
ned  i  Bjerget,  ligesom  naar  der  skal  fanges  Lunder;  men  Linen 
maa  være  længere,  da  disse  bygge  længere  nede  i  Bjerget  end 

hine.  Naar  han  saa  har  naaet  en  Plads,  hvor  mange  Fugle 
bygge,  løser  han  Linen  af  sig  og  fæster  den  til  en  Steen,  at  den 
ikke  skal  slippe  fra  ham;  nu  hopper  og  kravler  han  med  for¬ 
underlig  Sikkerhed  omkring  paa  Bjerghylderne,  hvor  det  mindste 
Feiltrin  koster  ham  Livet.  Fugle  finder  han  i  tusindviis,  tager 
dem  med  Hænderne  eller  kaster  Nættet,  hvormed  Fuglestangen, 
som  han  altid  har  med  sig,  er  forsynet,  over  dem,  dreier  Halsen 
om  paa  dem  og  kaster  dem  ned  til  Baadene  paa  Søen  eller 
lader  dem  i  Knipper  heise  op  paa  Fjeldet. 

Midt  i  Klippevæggen  er  en  Hule,  ligesom  en  Stue,  hvis 
Loft  staaer  noget  frem  foran  Bjergets  Forside;  der  bygger  en 
Mængde  Fugle,  og  Manden  maa  derind.  Saa  binder  han  Linen 
om  sig  igjen,  støder  sig  med  Fuglestangen  ud  fra  Klippen,  saa 
han  faaer  en  saa  stærk  Svingning,  at  han  kan  slynge" sig  ind 
paa  den  Plads,  som  det  var  hans  Hensigt  at  besøge.  Her  løser 
han  ogsaa  Linen  af  sig  for  at  være  mere  fri  i  sine  Bevægelser; 
men  han  maa  passe  at  gjøre  den  godt  fast;  thi  det  fortælles,  at 
en  Mand  engang  mistede  Linen,  og  nu  stod  han  forladt  inde  i 
Hulen,  med  den  lodrette  Bjærgvæg  overalt  omkring  sig  og  det 
bundløse  Hav  nedenfor.  Han  vilde  have  døet  af  Sult,  hvis  han 
ikke  havde  vovet,  hvad  der  kun  kan  voves  i  en  saadan  Stilling: 
han  sprang  ud  i  det  svimlende  Dyb,  greb  fat  i  Linen,  der 
hængte  udenfor,  med  Hænder  og  Fødder,  og  lod  sig  glide  ned 
ad  den,  til  han  fik  Fodfæste  —  og  han  var  frelst.  —  Efter 
3 — 4  Timers  Forløb  er  Fuglemandens  Arbeide  fuldendt;  han 
heises  op  til  sine  Kammerater  ovenpaa  Fjeldet,  der  modtage 
ham  med  hjertelig  Glæde,  og  Baadene  roe  hjem  med  en  Ladning 
af  3 — 4000  Fugle. 

Foruden  i  de  egentlige  Fuglebjerge  kan  man  ogsaa  fange 
Fugle  paa  de  store  Klipper,  som  staae  løse  udenfor  de  steile 
Kyster,  hvilke  kaldes  drangar,  steyrar.  I  disse  klyver  Fugle- 

manden  op  nedenfra.  To  Mænd  have  imellem  sig  et  Toug 
paa  en  halv  Snees  Favnes  Længde ,  den  nederste  Mand 
hjælper  den  øverste  op  ved  en  lang  Stang,  paa  hvis  øverste 
Ende  er  anbragt  en  Jernpig ,  hvormed  han  understøtter  sin 
Formand  i  Opstigningen,  idet  han  stikker  denne  Pig  ind  i 
Bæltet  paa  ham.  Er  han  nu  kommen  op  paa  en  Afsats  i 
Klippevæggen,  hvor  han  kan  faae  et  lille  Fodfæste,  lader  han 
Touget  løbe  ned  til  sin  Undermand,  der  arbeider  sig  op  til  ham, 
og  denne  hjælper  ham  nu  videre  op  paa  samme  Maade,  som 
første  Gang.  Skulde  nogen  af  Mændene  glide  ud  fra  sin*  Plads, 
maa  den  anden  holde  ham  tilbage  med  Touget;  men  det  skeer 
altfor  ofte,  at  den  Ene  falder  med  en  saadan  Fart,  at  han 
trækker  den  Anden  med  sig,  og  de  styrte  da  begge  sønder¬ 
knuste  i  Havet. 

Pastor  Sørensen  anfører1)  et  smukt  Træk,  som  tildrog  sig 
ved  denne  Fangemaade,  hvilket  jeg  skal  tillade  mig  at  meddele. 
To  Mænd,  hvoraf  den  ene  dengang  var  80  Aar,  dog  rask  og 
rørig,  gik  op  for  at  fange  Fugle.  Opgangen  var  vanskelig,  og 
hver  maatte  hjælpe  sig  selv  med  sin  egen  Slang.  Da  de  vare 
komne  op,  tabte  den  Ældste  sin  Stang  ned  i  Søen;  det  var 
umuligt  at  komme  ned  uden  Stang,  da  de  tillige  manglede  et 
Toug.  Da  sagde  den  Ugifte:  „Du  har  Kone  og  Børn;  efter 
mig  derimod  vil  Ingen  græde  derhjemme;  tag  derfor  min  Stang, 
maaskee  hjælper  Gud  mig  alligevel. “  Gud  hjalp  dem  begge. 

Hjemme  i  Røgstuen  er  der  Fryd  og  Gammen.  Fangsten 
med  dens  Farer  og  Møisommeligheder  beskrives  i  sine  Enkelt¬ 
heder  for  de  lyttende  Tilhørere,  indtil  Fadet  med  de  kogte, 
lifligt  duftende,  Fugle  giver  Selskabet  en  mere  tavs  Beskjæf- 

tigelse,  der  ender  med,  at  Hver  begiver  sig  tilsengs,  hvor  han 
under  de  varme  Dyner  atter  mindes  om  de  dunede  Fugle  i 
Bjerget.  Mange  have  fundet  deres  Død  ved  den  farlige  Fugle¬ 
fangst,  idet  de  styrtede  i  Søen,  eller  en  Steen  rev  sig  løs  og 
knuste  Fuglemanden,  og  dog  vover  Færingen  hvert  Aar  sit  Liv 
for  at  hente  den  Velsignelse,  vor  Herre  byder  ham  i  de  vrim- 
lende  Fugleskarer  i  Bjerget. 

Førend  jeg  forlader  dette  Stykke  om  Fuglefangsten,  kan  jeg 
ikke  undlade  at  meddele  den  livlige  Beskrivelse  af  Store  Dimun, 
som  Pastor  Sørensen  har  meddeelt x).  Vi  roe  fra  Sands-Bygd  til 
Store  Dimun  en  stille,  smuk  Sommerdag;  først  komme  vi  forbi 
høie  Bjerge,  besatte  med  Millioner  af  Lomvier;  i  det  grønne 
Græs  i  Gronuskor  sidder  Lunde  ved  Lunde.  Man  venter  ikke 
Fremmede  til  Øen,  man  ec  i  Bjerget.  Tvers  igjennem  Bjerget 
er  der  en  Vei,  der  er  smal,  men  dog  fremkommelig.  Folk  sidde 
deroppe  paa  Veien;  de  see  ud  som  Fluer;  nu  kommer  en  Mand 
svingende  ned  i  Bjerg-Linen:  han  ligner  en  Edderkop,  der 
spinder  langs  med  Væggen.  Han  bruger  Stangen  flittig,  og  man 
kan  see,  at  han  fanger  en  Mængde  Lomvier.  Vi  begive  os  videre 
op  paa  Øen.  Hvilken  Allarm  ved  Landingsstedet,  inde  „i  Gjonni" 
(gjo,  gjogv  er  en  Klippe-Kløft) ;  Røttere  og  Lomvier  skrige  omkap. 
Her  er  Forbjerget  lavere,  Lom  vier  og  Røttere  vrimle  imellem 
hverandre;  den  lavere  Deel  af  Øen  er  pyntet  med  en  Krands  af 
Lunder.  Øverst  oppe  er  en  fremspringende  Klippe,  der  hænger 
ud  over  Forbjerget;  den  hedder  „Dråtturin" ;  ned  og  op  fra  den 
maa  Bonden  heise  alle  tunge  Varer,  endog  Køer  og  Heste  maa 
gjøre  den  Luftreise  i  en  Line,  60  Favne  op  eller  ned;  de  blive 
da  bundne  for  Øinene  for  ikke  at  blive  øre  i  Hovedet.  Fra 

Landingsstedet  til  Opgangen  er  en  Ur  paa  en  halv  Fjerdingveis 
Brede;  man  maa  kravle  mellem  vældige  Stene;  de  ere  glatte  eller 
rue,  besatte  med  den  grønne  Vandhinde  (sligj)  eller  de  saakaldte 
Ruur  (gjær),  og  det  er  besværligt  at  tumle  omkring  imellem 
dem,  man  glider  mange  Skridt  tilbage  og  faaer  adskillige  grønne 
og  blaae  Mærker  paa  Benene.  Lunden,  som  sidder  i  tusindviis 
hele  Veien,  lader  sig  ikke  genere,  før  vi  næsten  kunne  naae  den 
med  Stokken;  saa  farer  den  afsted.  Vi  skulle  op  ad  en  Klippe¬ 
væg,  som  er  40  Favne  høi,  og  der  er  ikke  Vei  at  see.  I  Be¬ 
gyndelsen  gaaer  det  godt;  der  er  Græs,  og  et  Par  Faar  gaae 
mellem  Lunderne.  Paa  de  værste  Steder  er  der  Jernringe, 
hvorigjennem  der  lægges  Reb,  naar  man  venter  Nogen;  men 
idag  venter  Bonden  Ingen;  saa  maae  vi  hjælpe  os  uden  Reb. 
Et  lille  Spor  er  hugget  hist  og  her  i  Klippen,  saa  man  kan  faae 
Fodspidsen  ind,  saa  griber  man  i  Jernringen  længere  oppe;  paa 
denne  Maade  haler  man  sig  op;  men  man  vogter  sig  for  at  see 
tilbage,  hvis  man  er  svimmel.  Øverst  oppe  i  Skorstenen  — 
denne  Form  har  Klippen  —  er  der  hugget  Trappetrin.  Saa 
slap  vi  op!  Hvilken  deilig  Mark  med  frodigt  Græs  ligger  foran 
os!  Tilvenstre  græsse  Køerne  i  Udmarken,  40  i  Tallet.  Græsset 
er  næsten  ligesaa  tæt  i  Udmarken  (hagin)  som  i  Indmarken 
(bovurin);  det  kommer  af,  at  Guanoen  fra  Fuglebjerget  gjøder 
den  overliggende  Mark.  Til  Høire,  med  Sydost,  hæver  Øen  sig 
i  smukke  Former,  græsklædt  til  det  Øverste,  kun  enkelte  Tinder- 
fremvise  den  nøgne  Steen.  Skjøndt  Bonden  ikke  er  hjemme, 
maae  vi  dog  smage  hans  Mælk,  der  er  saa  fed  som  Fløde.  Han 
boer  ene  med  sin  Familie  og  sine  Husfolk.  Om  Vinteren  er  han 
afskaaren  fra  Andre,  da  han  ikke  kan  have  Baad  paa  den  Tid 
af  Aaret  formedelst  Brændingen.  Vi  ville  hen  at  see  Kirken: 
den  er  lille,  men  hyggelig,  og  Bonden  holder  her  Gudstjeneste 

hver  Søndag  for  sine  Huusfolk.  Præsten  kommer  der  to  Gange 
om  Aaret.  Øverst  oppe  danner  Øen  atter  en  Flade  med  frodigt 
Græs,  og  herfra  kan  man  see  ned  ad  det  vel  1500  Fod  høie 
Fuglebjerg.  Øverst  er  Klippekanten  revnet  et  Sted,  idet  et 
Stykke  har  revet  sig  løst  fra  Bjerget.  Det  skete  for  6  Aar  siden, 
da  et  endnu  større  Stykke  styrtede  fra  det  høie  Sted  ned  i  Havet. 
Dagen  efter,  at  Klippen  var  revnet,  sprang  en  forvoven  Tjeneste¬ 
karl  ud  paa  den  frarevne  Klippe  for  derfra  at  see  ned  i  gronu¬ 
skor,  om  de  Faar  vare  levende,  som  man  lod  græsse  dernede. 
Fra  Øen  har  man  en  smuk  Udsigt  til  de  andre  Øer. 


VIII. 


Kirkjubo, 


Den  Tid,  da  Færingerne  havde  nogen  selvstændig  historisk 
Betydning,  ligger  langt  tilbage ,  og  alle  de  mærkelige  Begiven¬ 
heder,  som  foregik  der  oppe  paa  Øerne,  samle  sig  saa  godt  som 
udelukkende  i  Tiden  fra  Landets  Bebyggelse  til  Ghristendommens 
Indførelse;  thi  da  Landet  blev  christnet  og  kom  ind  under 
Norge,  ophørte  det  at  være  Noget  for  sig,  og  dets  Historie  blev 
kun  et  lille  Anhang  til  Norges  Historie,  hvilket  da  forresten  ikke 
er  videre  beklageligt,  da  Færingernes  Historie,  medens  de  vare 
uafhængige,  meest  mælder  om  Vold  og  skjændig  Niddingsdaad, 
for  at  vedligeholde  Uafhængigheden,  hvorom  man  kan  læse  i 
Færinge-Sagaen.  Senere  hen  i  Tiden  er  det  kun  enkelte  Mænd, 
som  Kong  Sverre  og  Magnus  Heinesøn,  der  bringe  den  Frem¬ 
mede  tiLat  huske  paa,  at  Færingerne  ere  til;  thi  den  Troskab, 
som  bestaaer  i  at  bevare  Fædrenes  Sæder,  Skikke  og  Sprog,  den 
ægte  Nationalfølelse,  som  viser  sig  i,  at  de  gamle  skjønne  Viser 
synges  endnu,  som  for  Aarhundreder  siden  —  den  virker  i  det 
Stille  og  bliver  ikke  bemærket.  Men  i  denne  Troskab  mod  det 
Gamle  bestaaer  just  Færingernes  vigtigste  historiske  Betydning, 
og  den  er  ikke  ringe.  —  Spørger  man  nu ,  om  der  ere  mange 

historiske  Mindesmærker  paa  Færøerne,  saa  maa  jeg  svare:  Nei, 
der  er  saa  godt  som  ingen.  At  der  ikke  kan  være  mange  Lev¬ 
ninger  af  Bygninger  fra  den  gamle  Tid,  ligger  i  Sagens  Natur, 
da  Husene  ere  af  Træ  og  altsaa  et  let  Bytte  for  Veir  og  Vind; 
Kæmpe-Høie,  disse  mægtige  Runer  fra  Fædrenes  Tid,  som 
findes  saa  hyppig  paa  den  danske  Mark,  har  man  heller  ikke 
paa  Færøerne.  Naar  man  derfor  undtager  selve  Pladserne,  hvor 
Begivenhederne  gik  for  sig,  og  de  Sted-Navne,  hvortil  de  knytte 
sig,  har  man  kun  lidet  for  Øie,  der  minder  om  de  svundne, 
navnlig  de  hedenske  Tider.  Det  Sted  paa  Færøerne,  hvor  der 
findes  de  betydeligste  historiske  Mindesmærker,  er  Bygden  Kir- 
kjubø,  og  jeg  mener  derfor,  at  det  var  Umagen  værd  at  besøge 
denne  Plads  og  en  Stund  betragte  de  Levninger,  som  findes  der; 
thi  til  dette  Sted  knytte  sig  Minder  om  en  vigtig  Tid  i  Færin¬ 
gernes  Historie. 

Vi  gaae  ud  fra  Thorshavn  og  vandre  igjennem  Marken  i 
SV.;  her  hæver  sig  et  stygt,  nøgent  Fjeld,  som  hedder  Kirkjubo- 
reyn,  lige  bag  ved  Præstegaarden  Sandagerdi.  Dette  Fjeld  er 
drøit  nok  at  bestige,  da  man  først  skal  over  en  Aa,  som  er 
fyldt  med  en  heel  Mængde  Stene  af  forskjellig  Størrelse,  paa 
hvis  glatte  Toppe  man  maa  hoppe  omkring  for  at  komme  over, 
da  ingen  Bro  kan  holde  sig  Vinteren  over.  Derpaa  maae  vi, 
som  overalt  i  den  færøiske  Ud-Mark,  gaae  over  Mose-Jord  eller 
nøgne  Sand-  og  Steenflader  og  kravle  op  igjennem  de  steile, 
ufremkommelige  Hamre.  Ere  vi,  efter  mange  Besværligheder, 
naaede  op  paa  Fjeldets  Ryg,  gjøre  vi  bedst  i  at  lægge  os  til 
Hvile  i  den  yndige,  bløde  Lyng;  thi  nu  gaaer  Veien  nedad,  og 
det  er  værre  end  at  gaa  opad.  Kirkjubø  ligger  nemlig  paa  den 
modsatte  Side  af  Fjeldet  af  den ,  hvor  vi  steg  op ,  altsaa  paa 
Strømøens  Sydvestside;  det  er  en  lille  Bygd,  hvor  der  boe  to 

velhavende  Bønder,  hvis  Gaarde  ikke  have  nogen  Eiendomme- 
lighed  fremfor  andre  Gaarde  paa  Færøerne.  Men  hvad  der 
strax  falder  En  i  Øinene,  som  fremmed  for  en  færøisk  Bygd, 
naar  man  kommer  til  Kirkjubø,  er  en  lille  Kirke  af  Steen  og  en 
mægtig  Levning  af  en  ufuldendt  Domkirke;  disse  ere  historiske 
Mindesmærker.  Fra  Olaf  Kyrres  Tider  og  indtil  1552  —  saa 
fortæller  Sagnet  —  var  der  nemlig  Biskopper  paa  Færøerne, 
og  de  boede  i  Kirkjubø,  der  var  en  prægtig  Gaard  og  en  god 
Bispestol.  Den  sidste  Bisp,  der  hed  Jens  Riber,  reiste  fra  Landet 
ved  Reformationen.  —  Efter  hans  Tid  stode  Færøerne  under 
Bispen  i  Bergen.  Senere  kom  Landet  ind  under  Sjællands  Stift, 
og  nu  er  den  øverste  Geistlige  paa  Færøerne  en  Provst,  der 
staaer  under  Sjællands  Biskop. 

Den  mærkeligste  Levning  fra  de  svundne  Tider  er,  som 
sagt,  den  store,  ufuldendte  Kirke  i  Kirkjubø,  som  staaer  ganske 
frisk  og  ufortæret  endnu,  uagtet  Aarhundreder  ere  henrundne, 
siden  den  begyndtes.  Den  blev  nemlig  bygget  næsten  færdig  af 
Biskop  Hilarius  i  det  16de  Aarhundrede.  Kirken  er  indvendig 
36  Alen  lang,  lll/2  Alen  bred,  og  Siderne  ere  14  Alen  høie,  og 
der  er  adskillige  Billeder  udhugne  i  Steen,  navnlig  vor  Herre 
paa  Korset  mellem  de  to  Røvere,  hvilke  have  trodset  Veir  og 
Vind.  De  prægtige,  tykke  Mure  ere  af  Kampesteen  med  Kalk 
imellem,  og  man  maa  ret  beundre  den  Fromhedens  Styrke  og 
Udholdenhed,  som  vises  i  dette  Storværk;  nu  græsse  Faar  eller 
Koer  inde  i  Kirken,  og  Løvetand  og  Høgeurt  række  deres  gule 
Hoveder  ud  af  Revnerne  i  Muren,  medens  en  eensom  Stær 
sidder  paa  de  hellige  Hvælvinger  og  tungsindig  fløiter  om  det 
Svundnes  Herlighed.  —  Om  den  norske  Kong  Sverre,  som  blev 
født  og  opfostret  i  Kirkjubø,  gaaer  der  Sagn  deroppe,  som  jo 
nok  er  værd  at  mindes,  da  denne  Mand  senere  indtog  en  saa 


113 


fremragende  Stilling  i  Nordens  Historie.  Sverres  Moder  hed 
Gunhild,  og  hans  Fader  var  Kong  Sigurd,  der  herskede  over 
Norge  i  Slutningen  af  det  tolvte  Aarhundrede,  tilligemed  sine 
Brødre  Eysten  og  Inge.  Denne  Kong  Sigurd  var  meget  kvinde- 
kjær  og  havde  mange  Friller,  iblandt  disse  var  ogsaa  Gunhild, 
der  var  af  anseelig  Slægt,  stærk  og  mandhaftig,  men  ikke  skjøn. 
Hun  havde  i  lang  Tid  været  Kongens  Maddeie  (Madlaverske) ; 
men  hun  blev  snart  ogsaa  hans  Frille.  Nu  herskede  der  paa 
den  Tid  mange  indbyrdes  Stridigheder  i  Norge,  og  Paven  skulde 
jo  blande  sig  deri,  da  han  gav  sig  af  med  at  være  den  hele 
christnede  Verdens  Formynder,  baade  i  det  Aandelige  og  Verds¬ 
lige.  Derfor  sendte  han  en  fornem  Præst  derop,  og  han  fore¬ 
holdt  Kongen  hans  udsvævende  Levnet,  fordi  der  paa  den 
Maade  kom  saa  mange  uægte  Sønner,  som  gjorde  Fordring  paa 
at  arve  Riget,  og  der  var  allerede  mange  iforveien.  Kongen 
fortalte  nu  Gunhild,  at  Paven  nødte  ham  til  at  lade  sine  Børn 
dræbe,  endskjøndt  det  bedrøvede  ham  meget.  Da  hun  paa 
samme  Tid  følte,  at  hun  var  med  Barn,  blev  hun  meget  bange 
og  reiste  med  et  Skib,  der  tilhørte  hendes  Broder,  fra  Bergen  til 
Færøerne,  uden  at  Nogen  vidste  af  det.  Her  udgav  hun  sig  for 
en  fattig,  faderløs  Pige,  der  søgte  Tjeneste,  af  hvad  Art  den 
monne  være,  og  det  lykkedes  hende  at  blive  Røgterske  paa 
Bispegaarden  i  Kirkjubø;  thi  denne  Bestilling  attraaedes  kun  af 
de  Fattigste,  da  den  var  meget  besværlig  og  eensom,  fordi  Fæ¬ 
husene  laae  langt  fra  Gaarden,  og  de  maatte  bære  Tang  til 
Gj ødsel  fra  Stranden  op  paa  Marken.  Dengang  var  Bispen  en 
ældgammel  Mand;  men  han  havde  en  Kapellan,  der  var  Broder 
til  en  af  Kong  Sigurds  Vaabensmede,  Uni ,  der  i  Norge  havde 
friet  til  Gunhild  uden  at  faae  Svar.  —  Kort  fra  Fæhuset,  hvor 

Gunhild  opholdt  sig,  boede  et  Par  gamle  Folk,  som  vare  gode 

ved  hende  og  hjalp  hende  ved  mange  Ledigheder.  Da  det  nu 
led  henimod  Juul,  stod  Gunhild  just  en  Dag  og  læssede  Tang  af 
Løben,  som  Hesten  havde  baaret  op  paa  Bøen;  da  følte  hun, 
at  hun  skulde  føde,  og  skyndte  sig  ind  til  de  gamle  Folk,  hvor 
hun  bragte  en  Dreng  til  Verden.  Ingen  vidste  af  det  uden  den 
gamle  Kone,  og  Gunhild  var  snart  saa  kvik  igjen,  saa  hun 
kunde  gaae  til  sit  Arbeide. 

Om  Vaaren  kom  et  Skib  fra  Bergen  til  Thorshavn,  og  der 
var  hendes  fordums  Beiler  Uni  med.  Hun  blev  bange,  at  han 
var  sendt  af  Kongen  for  at  dræbe  hendes  Barn,  og  hun  skjulte 
Drengen  i  en  Hule  oppe  i  Kirkjubø-Fjeldet,  som  endnu  kaldes 
Sverra-holi5:  denne  Hule  er  nu  omtrent  7  Alen,  men  kun  21;2 
Alen  dyb,  hvilket  vist  kommer  af,  at  Noget  af  Fjeldet  er  skredet 
ned  derfra,  da  der  ligge  store  Basaltstykker  nedenfor.  Opgangen 
til  Hulen  er  vanskelig,  og  man  maa  kravle  derop  paa  alle  Fire. 
Iler  beredte  hun  sit  Barn  et  saa  bekvemt  Leie,  som  gjørligt  var, 
og  gik  hver  Morgen  og  Aften  derop  for  at  die  Drengen.  Dette 
lagde  Ingen  Mærke  til,  da  det  er  almindeligt,  at  man  driver 
Kreaturerne  høit  op  under  Hamren  om  Sommeren.  —  Imidlertid 
kom  Uni,  Vaabensmeden,  til  sin  Broder  i  Kirkjubø  og  fortalte 
ham  Tidender  fra  Norge.  Det  varede  Noget,  inden  han  gjen- 
kjendte  Gunhild,  og  hun  søgte  at  undgaae  ham,  hvilket  undrede 
ham  meget.  Endelig  fik  han  hende  i  Eenrum  og  gjentog  sit 
Frieri;  men  hun  viste  sig  kold  som  før.  Han  saae,  at  Noget 
laa  hende  paa  Hjerte,  og  han  haabede  at  vinde  hende  med 
Tiden,  skjøndt  hun  bestandig  var  meget  indesluttet.  Da  det  led 
hen  ad  Mikkelsdag,  blev  Veiret  koldt  og  stormfuldt,  saa  Køerne 
maatte  i  Huus,  og  hun  kunde  nu  ikke  saa  ofte  som  før  komme 
op  at  see  til  sin  Dreng;  derover  var  hun  meget  bedrøvet  og 
nedslaaet.  Dette  mærkede  Uni,  og  han  saae  tillige,  at  hun  om 

Morgenen  gik  op  til  Hulen,  uagtet  der  ingen  Køer  var  deroppe; 
han  besluttede  derfor  selv  engang  at  gaae  derop,  og  her  fandt 
han  nu  Drengen,  legende  med.  et  Par  Guldæbler,  som  Moderen 
havde  syet  fast  til  hans  Klæder,  for  at  de  ikke  skulde  blive 
borte.  Uni  talte  ikke  om  sin  Opdagelse;  men  en  Morgen  tidlig 
gik  han  igjen  op  til  Hulen  og  sad  med  Drengen  paa  Skjødet,  da 
Gunhild  kom  derop;  hun  besvimede  af  Angst;  men  Uni  trøstede 
hende  og  bad  hende  om  at  blive  hans  Kone,  saa  skulde  han 
udgive  Barnet  for  sit  eget,  og  Gud  vilde  nok  sørge  for  dets 
Lykke;  han  vidste  jo  godt,  hvem  dets  Fader  var.  Hermed  lod 
Gunhild  sig  stille  tilfreds  og  lovede  at  ægte  ham.  Uni  op¬ 
digtede  nu  en  Historie  for  sin  Broder  og  den  gamle  Bisp,  og 
disse  lode  sig  tilfredsstille  derved.  Aaret  derpaa  reiste  Uni  med 
sin  Kone  og  sin  foregivne  Søn  til  Norge,  og  han  tjente  nu 
Kongen  i  4  Aar,  indtil  denne  døde.  Da  reiste  han  atter  til 
Færøerne,  hvor  hans  Broder  var  bleven  Biskop,  og  Gunhilds 
Søn  blev  opdragen  og  oplært  hos  Munken,  saa  det  var  natur¬ 
ligt,  som  det  ogsaa  var  Bispens  Ønske,  at  Sverre  valgte  den 
geistlige  Stand,  da  han  havde  udlært.  Han  blev  kronraget,  som 
de  andre  Præster,  og  viste  sig  i  denne  Skikkelse  for  sin  Moder, 
i  den  Overbeviisning,  at  hun  vilde  blive  rigtig  glad  ved  Tanken 
om  at  see  ham  som  Præst,  ja  maaskee  som  Bisp  engang.  Hans 
Moder  brast  imidlertid  i  Graad  ved  at  see  ham  og  fortalte  ham, 
at  han  var  født  og  baaren  til  noget  Høiere  end  at  være  Præst; 
thi  Kong  Sigurd  var  hans  Fader.  Da  Sverre  hørte  det,  følte 
han  det  kongelige  Blod  rulle  i  sine  Aarer,  og  han  udbrød:  „Er 
jeg  baaren  til  en  Krone,  skal  jeg  og  stræbe  at  faae  den,  hvad 
det  end  skal  koste  mig;  Livet  er  mig  nu  ikke  glædeligt  uden 
den,  og  derfor  vil  jeg  ogsaa  vove  Livet  for  at  vinde  den.“ 

Bispen  meente,  at  dette  var  en  dumdristig  Forhaabning,  og  fore- 

holdt  ham,  at  hans  Broder  var  slaaet  ihjel  af  Erling,  men  Sverre 
lod  sig  ikke  afskrække  og  afviste  sligt  Mismod  som  Guds¬ 
bespottelse. 

Sverre  øvede  sig  nu  i  Vaabenbrug  og  søgte  at  erhverve 
sig  de  Kundskaber,  som  en  Konge  har  Brug  for.  Han  havde 
imidlertid  fattet  Kjærlighed  til  Bispens  Datter  og  fik  flere  Børn 
med  hende.  Endelig  reiste  den  unge  Kongesøn  til  Norge  for  at 
prøve  sin  Lykke;  men  han  blev  af  Storm  dreven  tilbage  til 
Syderø,  saa  det  først  lykkedes  ham  at  komme  bort  noget  senere, 
end  han  havde  bestemt.  I  hans  Fraværelse  fødte  Bispens  Datter 
(Astrid)  en  Søn,  som  dog  Sverre  ikke  ville  erkjende  for  sin,  og 
paa  sin  Dødsseng  erklærede  han,  at  han  havde  kun  een  Søn, 
Hakon,  som  blev  Konge  efter  ham.  Da  Hakon  blev  Konge,  lod 
han  sin  Moder  hente  til  sig,  gav  hende  en  stor  Gaard  ved 
Throndhjem  og  behandlede  hende  med  megen  Hæder.  Herover 
blev  Enkedronningen  vred  og  dræbte  3  Konger  ved  Trolddom, 
saa  kun  Sverres  Sønnesøn  var  ilive,  og  ham  ansaae  Færingerne 
for  rette  Arving  til  Kronen.  Imidlertid  ansaae  Erling,  Astrids 
Søn,  sig  for  mere  beretttiget,  og  han  samlede  sig  Folk,  især  fra 
Norderøerne,  hvor  hans  Moder  havde  meget  Odelsgods.  Han 
byggede  sig  en  Borg  i  Thorshavn,  hvorefter  et  Huus  indtil 
for  kort  siden  har  ført  Navn  af  „borgarstovan“ ,  og  ham  kaldte 
man  „borgharrin“.  Han  holdt  først  et  Slag  i  Dalen  ved  Skaala- 
bottn  paa  Østerø,  men  maatte  flygte  til  Ambadal,  nordligst  ved 
Ejdi  paa  samme  0;  her  tabte  han  igjen,  men  slap  over  til 
Kalisø,  hvor  han  i  en  Dal  ved  Bygden  Mikladal  tredie  Gang  blev 
overvunden. 

Naar  vi  nu  ved  at  betragte  de  to  Kirker  og  høre  For¬ 
tællingen  om  Kong  Sverre  have  lært  det  historisk  Mærkelige  ved 
Kirkjubø  at  kjende,  saa  ville  vi  ogsaa  besee  en  ganske  interes- 

sant  Natur-Mærkværdighed,  førend  vi  forlade  denne  Bygd. 
Nogle  faa  Favne  fra  Land  ligger  nemlig  en  lille  Holm,  Kirkju- 
bøar-holmur,  der  ikke  hæver  sig  meget  høit  over  Havet.  Her 
bygger  en  heel  Koloni  af  Æderfugle,  og  de  ere  saa  tamme,  at 
man  kan  tage  paa  dem  med  Hænderne,  uden  at  de  flyve  bort, 
men  i  det  Høieste  bide  En  i  Fingeren.  Man  tager  Æggene,  af 
hvilke  de  i  Reglen  have  5,  fra  dem,  første  Gang  de  have  lagt; 
ligeledes  tager  man  Dunene,  der  ere  sammenhængenhe  og  have 
Form  efter  Reden.  Naar  man  har  taget  Æggene,  lægge  Fuglene 
igjen  det  samme  Antal,  og  disse  lader  man  dem  beholde;  men 
Kragerne  ere  slemme  til  at  drikke  Æggene,  ligesom  Rotterne 
gjerne  ville  stjæle  Ungerne. 

Da  vi  nu  have  besøgt  Bygden  Kirkjubø  og  seet  dens  Mærk¬ 
værdigheder,  ville  vi  begive  os  tilbage  til  Thorshavn,  hvorfra 
vi  drog  ud;  men  da  der  just  ligger  en  Baad  tiirede,  ville  vi  hel¬ 
lere  benytte  denne  bekvemmere  Leilighed  end  vandre  den  be¬ 
sværlige  og  langsomme  Vei  op  over  Fjeldet;  thi  denne  Gang  er 
langt  vanskeligere  fra  Kirkjubø  end  dertil.  Vi  roe  i  SO  langs 
med  Landet,  idet  vi  tilvenstre  have  Strømøens  steile  Kyster ;  til- 
liøire  ligger  Sandø,  mørk  og  alvorlig.  Ved  Enden  af  Strømøen 
roe  vi  om  Kirkjubø-Næsset,  hvor  der,  som  vi  før  have  bemærket, 
gaaer  en  haard  Strøm,  der  i  Reglen  sætter  høie  Søer.  Idet  vi 
komme  om  Næsset,  see  vi  Nolsøen  lige  for  os,  og  vi  styre  nu 
ret  i  Nord  op  til  Thorshavn,  idet  vi  holde  os  langs  med  Landet, 
hvilket  Færingerne  altid  gjøre,  naar  Strømmen  er  imod.  Her  fra 
Bugten  tager  den  lille  By  sig  venligt  ud  i  den  smukke  Sommer¬ 
aften;  den  blaae  Røg  stiger  lodret  i  Veiret  fra  de  mange  Skor¬ 
stene  og  lover  os  en  venlig  Modtagelse  efter  den  besværlige  Tour. 


IX. 


A  S  a  n  d  i, 


fra  Strømøen  seiler  man  over  en  Fjord,  som  hedder  Sko- 
punafjorSur  (Skophovn-Skopun),  for  at  komme  til  Sandø;  saa 
pleier  man  at  begive  sig  tilfods  over  Fjeldene,  naar  man  vil  til 
Hoved-Bygdelaget  paa  denne  0,  som  hedder  å  Sandi  (ikke  „Sands*, 
som  de  Danske  ofte  nævne  det),  medens  man  naturligviis  ogsaa 
kan  gjøre  den  hele  Fart  tilbaads,  da  dette  Bygdelag,  som  alle  de 
andre  paa  Færøerne,  ligger  ved  Søen.  Sandøen  er  et  lille  Land, 
kun  3  Miil  lang  og  1  Miil  bred;  men  det  er  en  udmærket  smuk 
0,  i  hvis  Natur  en  herlig  Forening  af  det  Vilde  og  Smilende,  det 
Alvorlige  og  Milde,  det  Golde  og  Frugtbare  viser  sig  paa  en  meget 
eien dommelig  Maade.  Medens  de  bratte,  nøgne  Fjeldsider  afbøde 
Havets  voldsomme  Angreb  mod  Vest,  medens  høie,  truende  For¬ 
bjerge  ere  stillede  ud  som  Skildvagter  mod  alle  fire  Verdens- 
Hjørner1),  saa  er  der  saa  stille  og  venligt  i  Dalen,  og  naar  man 
sidder  ved  Bredden  af  Sandsvattnet  og  fisker  Ørreder,  medens 
ikke  den  letteste  Vind  bevæger  Indsøens  speilglatte  Flade,  skulde 


*)  Trollliovdi  (Trolde-Hoved)  mod  Nord,  Dals-nypa  mod  Syd,  Salthovdi  mod 
Vest  og  Skulliovdi  mod  Øst. 

man  ikke  troe,  at  man  kun  havde  nogle  Minutters  Gang  for  at 
naae  det  stormende  Nordhav.  Her  paa  Sand  kunde  man  gjerne 
troe  sig  hensat  paa  en  dansk  Mark,  saa  jævnt  og  frodigt  er  her; 
smukke,  tætte  By  g- Agre  med  bølgende  Ax,  duftende  Kløvermarker, 
yndig  brogede  af  mange  Slags  Smaablomster,  og  stundom  Lærkens 
jublende  Triller  i  den  klare  Luft;  alt  dette  udbreder  en  Mildhed 
og  Blidhed  over  Landskabet,  som  man  ikke  venter  saa  høit  oppe 
i  det  kolde  Nord.  Og  mellem  de  blommede  Marker  ligger  den 
store,  smukke  Bygd  med  de  tjærede  Træhuse,  med  grønne, 
blomstrende  Tage,  bagved  og  til  begge  Sider  hæve  Fjeldene  sig 
tavse  og  alvorlige,  og  ud  ad  Bugten  har  man  den  herligste  Ud¬ 
sigt  til  Skuvø,  den  mærkelige  0,  hvor  de  færøiske  Helte  Brestir 
og  hans  Søn  Sigmund,  som  christnede  Færøerne,  havde  deres 
Gaard. 

Paa  Sand  er  der  i  disse  Dage  stor  Lystighed,  da  en  rig 
ung  Bonde  holder  sit  Bryllup,  og  nu  har  hele  den  gode  Bygd 
rigeligt  Stof  til  Samtale  i  mange  Tider.  Ved  denne  Ledighed  gaaer 
det  meget  flot  til,  og  vi  vil  tænke  os,  at  Brudefærden  høitidelig- 
holdes  efter  gammel  herskabelig  Skik  og  Brug.  Bruden  er  stadselig 
pyntet  med  „stakkur",  som  er  en  smuk,  blaa  eller  rød,  Trøie, 
med  sorte  Fløiels  Opslager  ved  Hænderne,  og  op  over  disse  bøies 
de  hvide,  krusede  Manchetter,  omkring  Halsen  bærer  hun  et 
hvidt  Tørklæde,  med  fine  Kniplinger  i  Kanterne,  hvilket  ligeledes 
bredes  ud  over  Nakken.  Denne  Trøie  slutter  tæt  om  Livet  og 
klæder  kjønt  og  giver  en  slank,  rank  Figur.  Paa  Brystet  har 
Bruden  en  stor  Sølv-Naal,  hvori  en  bred  Sølv-Plade  er  forsynet 
med  en  Deel  Ringe,  i  hvilke  der  hænge  smaa  Sølv-Blade,  som 
rasle  og  ringle,  naar  hun  bevæger  sig;  om  Livet  har  hun  et 
Fløiels  Baand,  der  foran  er  sammenfæstet  med  et  Sølv-Spænde. 
Hendes  Hovedpynt  er  en  meget  kunstig  Opsats,  der  er  anbragt 

ovenpaa  Haarfletningerne ,  og  fra  hvilken  4  forskjelligt  farvede 
Silkebaand,  indvævede  med  Guld  eller  Sølv,  hænge  ned  paa 
Nakke  og  Bryst.  Bruden  er  smuk  og  velvoxen,  som  de  færøiske 
Piger  i  Reglen  ere,  og  hun  tager  sig  ret  yndig  ud  i  sin  Brude¬ 
dragt,  saa  man  vel  kan  komme  til  at  tænke  paa  hine  fagre  hø¬ 
viske  Ungmøer,  som  saa  ofte  begeistrede  Fædrene  til  Stordaad 
og  mandig  Færd;  hendes  Øie  er  saa  stort  og  mildt  og  roligt, 
saa  man  grant  og  tydeligt  kan  see  den  ægte  nordiske  Troskab 
straale  derigjennem,  den  Kvinde-Tro,  som  har  foreviget  Valborgs 
og  Signes  og  Ingeborgs  Navne.  —  Brudgommen  er  ogsaa  ret 
kjøn  og  vel  voxen;  hans  aabne,  ærlige  Ansigt  har  Havvinden  og 
den  deilige,  friske  Fjeldluft  brunet,  og  det  brune,  kort  klippede, 
Haar  krøller  sig  venligt  omkring  hans  Pande  og  Tinding.  Hans 
Dragt  er  Færingernes  almindelige  Høitidsdragt;  han  har  sorte, 
danske  Lædersko  paa  Fødderne,  thi  de  guult  barkede  Lamme- 
eller  Kalveskinds  Sko,  ere  ikke  gode  nok  til  saa  stor  Stads,  sorte 
Buxer  og  en  stor  sort  Kofte,  der  naaer  nedenfor  Knæerne,  sort 
Vest  og  hvidt  Halsklæde  er  hans  øvrige  Beklædning.  Paa  Ho¬ 
vedet  har  han  en  „Stavn-hetta“,  det  vil  sige:  en  Hætte  af  sort 
Klæde,  der  for  og  bag  er  prydet  med  en  Spids  eller  Stavn,  som 
er  en  god  Deel  høiere  end  Pulden.  I  Haanden  bør  han  pligt¬ 
skyldigst  holde  sin  Frier-Stav,  der  skal  være  saa  høi,  at  han  kan 
naae  den  øverste,  stadselig  udskaarne,  Ende  med  Spidsen  af  sin 
Finger,  naar  han  sætter  Jern-Piggen,  hvormed  den  anden  Ende 
er  forsynet,  paa  sit  Fodblad. 

Saaledes  ere  Brudefolkene  pyntede,  og  vi  ville  nu  see,  hvor¬ 
ledes  det  gaaer  til  ved  Bryllupet.  Brudgommen  har  to  Brude- 
mænd,  valgte  blandt  de  meest  ansete  Bønder  i  Bygden  eller 
udenfor  den ;  de  ledsage  ham  til  og  fra  Kirken  og  klæde  ham  af 
og  paa.  Bruden  har  to  Brudekoner,  som  pynte  hende,  og  som 

ved  Vielsen  staae  bag  ved  Brudeparret;  desuden  har  hun  to  Lede- 
Svende  (Lej5u-svejnar) ,  som  lede  hende  til  Kirken  og  derfra  til¬ 
bage  til  Brudehuset.  Naar  de  skal  til  Kirke,  gaaer  Brudgommen 
først  med  alle  Mandfolkene,  Par  for  Par,  dernæst  kommer  en 
Flok  kjønne,  pyntede  Brudepiger,  som  stille  sig  langs  ned  ad 
Kirke-Gangen,  ved  Stolene,  indtil  Bruden  med  Ledesvendene  og 
Brudekonerne  er  kommen  forbi.  —  Ved  Hjemkomsten  fra  Kirken 
modtager  Brudeparret  først  sit  Lykønsknings-Kys  af  Gjæsterne; 
thi  Kys  er  et  meget  almindeligt  Venskabs -Tegn  paa  Færøerne, 
ogsaa  imellem  Mand  og  Mand.  Den  Fremmede,  navnlig  den 
Danske,  finder  det  en  underlig  Skik,  der  forekommer  let  at  være 
paataget,  falsk  Kjærligheds-Maske;  men  det  er  det  ikke,  og  man 
lærer  snart  at  forstaae,  at  det  er  en  smuk  Sædvane,  der  har  sin 
Oprindelse  fra  en  god,  christen  Kjærligheds-Følelse.  Naa,  efter 
at  have  kysset  Brudgom  og  Brud  —  og  det  sidste  Kys  kan  ofte 
gjælde  for  en  meget  behagelig  „appetit-sup“  —  sætter  man  sig 
tilbords,  og  tager  for  sig  af  Retterne;  der  er  god  Grød,  Lamme¬ 
steg,  Grynsuppe  og  til  Slutning  ypperlige  Vafler.  Men  Skinse - 
Ivjødet  (skinsa-kot)  er  dog  det  Allerbedste  af  det  Hele;  det  er 
kogt,  saltsprængt  Bedekjød,  som  derpaa  er  ophængt  i  Luften. 
Naar  man  har  faaet  Maden  til  at  synke  lidt,  begynder  Dandsen, 
den  gamle,  høitidelige  færøiske  Dands.  Det  er  ikke  en  „lang 
Engelsk"  eller  en  snurrende  „Forkeert" ,  hvoraf  den  Bedste  maa 
blive  ør  i  Hovedet,  som  her  opføres;  nei,  man  holder  hverandre 
i  Hænderne,  helst  afvexlende  et  Mandfolk  og  et  Kvindfolk,  slutter 
en  Kreds,  og  nu  gaaer  det  meget  adstadigt,  tre  Trin  frem  og  to 
tilbage.  Her  er  ingen  Spillemand,  som  sidder  paa  en  Fjerding  og 
gnider  sin  Fiol;  men  hver  Dandser  synger  det  bedste  han  kan, 
medens  En  synger  for.  Denne  Musik  har  man  altid  ved  Haanden, 
og  derfor  kan  man  let  holde  Bal  paa  Færøerne,  ogsaa  oppe  til- 


fjelds  eller  paa  en  flad  Helle  ved  Stranden.  Brude-D andsen 
trædes  altid  til  Takt  af  en  aandelig  Vise,  allerførst  den:  „I  ær¬ 
lige  Brudefolk,  giver  paa  Agt,  hvad  jeg  for  Eder  vil  sjunge!" 
Ellers  bruger  man  gamle  Viser,  deels  færøiske,  f.  Ex.  Sjurdar- 
kvædi  (om  Sigurd  Fof'nesbane),  Sigmundar-kvædi  (om  Sigmund 
Brestisson),  deels  danske  af  Peder  Sy  vs  Visebog;  efter  debekjendte 
Melodier  til  „de  vare  syv  og  syvsindstyve‘%  „Dronning  Dagmar 
ligger  i  Ribe  syg“,  „Herr  Oluf  han  rider  saa  vide“,  gaaer  den  fær¬ 
øiske  Dands  herligt.  En  af  de  almindeligste  Dandse -Viser  er 
Oluvu-kvædi,  hvis  smukke  Melodi,  bearbeidet  af  Rung,  er  benyttet 
i  Plougs  „Slaget  ved  Slesvig".  Som  Exempel  skal  jeg  tillade 
mig  at  anføre  det  første  Vers  af  Oluvu-kvædi. 

Goda  skemtun  gera  skal, 

Hvar  eg  gengi  i  dans, 

Kvodi  um  kong  Pipping 
Og  Oluvu,  dottur  hans! 

Stev. 

Stigum  fast  å  vart,  golv, 

Sparum  ei  vår  sko! 

Gud  man  råda,  livar  vær  drekkum  * 

onnur  jol'). 

Hver  Dandser  synger,  som  sagt,  med,  og  det  er  en  livlig 
Sang,  om  den  end  ikke  altid  er  meget  harmonisk:  hvor  fuglur 

‘)  Gode  Løier  gjøres  skal, 

Hvor  jeg  træder  i  Dands. 

Kvæder  om  Kong  Pipping 
Og  Oluva,  Datter  hans. 

Stev. 

Træder  fast  paa  vort  Gulv 
Sko  ei  spares  skal! 

Gud  han  raader,  hvor  vi  drikke 
Juul  igjen. 


m 


singur  vi5  smum  nevi1),  siger  det  færøiske  Ordsprog.  —  Men  vi 
vende  tilbage  til  Bryllupet.  Naar  Brudedandsen  er  forbi,  dandser 
man  videre,  og  nu  bliver  efterhaanden  Tacten  noget  hurtigere, 
og  de  adstadige  Trin  gaae  hyppig  over  til  dygtige  Hop  op  mod 
Bjælkerne.  De  alvorlige  Viser  afløses  af  og  til  af  lystigere  Skjæmte- 
viser,  uden  at  dog  Dandsens  eiendommelige  Charakteer  lider  her¬ 
ved.  Naar  det  lider  noget  ud  paa  Aftenen,  kommer  For-Skjænkeren 
ind  og  maner  Brudgommen  tilsengs,  idet  han  slaaer  et  dygtigt 
Slag  paa  Bjælken;  dette  gjentages  3  Gange  baade  for  Brud  og 
Brudgom.  Efter  at  Parret  dandsende  er  ført  ind  i  Brudeværelset, 
først  Brud,  saa  Brudgom,  saa  synges  et  Par  Psalmer,  og  Aften¬ 
bønnen  bliver  læst;  derpaa  fortsættes  Dandsen  af  Gjæsterne  til 
den  lyse  Morgen.  —  Saaledes  gik  den  første  Bryllups-Dag;  men 
Festen  er  ingenlunde  forbi  med  det.  Anden  Dag  —  og  hvis  der 
blev  Noget  af  Natten  tilovers  til  Søvnen,  har  man  søgt  sig  et 
Hvilested  enten  i  Gilde-Huset  eller  andensteds  i  Bygden  —  mod¬ 
tager  det  unge  Par  Brudegaverne,  der  ere  af  forskjelligt  Udseende 
og  Værdi,  ofte  simpelthen  en  eller  to  gamle  Kroner;  thi  disse 
gamle  danske  Penge  ere  meget  gængse  deroppe,  og  man  skal 
vist  kunne  finde  en  Deel  af  dem  omkring  paa  de  forskj ellige 
Kistebunde  hos  de  velhavende  Bønder.  Forøvrigt  tilbringes  Dagen 
med  Dands  og  Mad  og  Drik.  For  at  give  Afvexling  i  Dandsen 
opføres  Lege  eller  Toure,  som  ofte  ere  rigtig  morsomme.  En 
Leg  hedder  „Kreingja" ;  først  dandses  den  rigtige  Vei  fremad, 
medens  man  synger  en  rimet  Bumse:  derpaa  vender  hele  Kredsen 
sig,  og  Hver  skal  synge  sit  Vers  af  Sigurds-Kvædet,  idet  der 
dandses  bagvendt.  —  En  anden  Leg  hedder  „at  ri5a  ediling" : 
Selskabet  deles  i  to  Dele,  Mandfolkene  for  sig  og  Fruentimmerne 


J)  Hver  Fugl  synger  med  sit  Næb. 

for  sig;  Mandfolkene  dandse  i  en  Halvkreds  henimod  Kvindfolkene, 
anførte  af  en  Fordandser,  idet  de  synge:  framm  rPur  Offur, 
frarmn  riflur  edilingur,  framm  rfSur  sjomanns  edilingnr,  framm 
rida  kongins  menn  allir.  Kvindfolkene  dandse  da  frem  og  synge: 
hvat  vil  Offur,  hvat  vil  ed.,  hvat  vil  sjom.  ed.,  hvat  vilja  kong. 
menn  allir?  Mandfolkene  svare:  BiOla1)  vil  Offur,  bi51a  vil  ed. 
osv.  Fruentimmerne  sige:  hvat  firi  mann2)  er  O.,  hvat  firi  mann 
er  ed.?  osv.  —  Derpaa  svares  først,  at  Offur,  edilinger  osv.  er 
Træl,  Smed,  Kjøkkenskriver  eller  Sligt.  —  Pigerne  synge  da,  at 
Off.  osv.  skal  ride  hort  igjen,  og  nu  trække  Mandfolkene  sig  for¬ 
nærmede  tilbage.  Derpaa  dandse  Mandfolkene  frem  igjen,  og 
naar  Pigerne  spørge,  hvem  Off.  osv.  ere,  faae  de  til  Svar,  at  han 
f.  Ex.  er  Greve.  Pigerne  bortvise  dem  nu  ikke  mere;  men  hver 
Gut  tager  sin  Pige,  kysser  hende,  og  saa  ender  det  Hele  med  en 
Dands.  —  Klokken  8 — 9  spises  Aftensmaaltid ,  og  her  fremføres 
Halestykket  af  den  Ko,  som  blev  slagtet  til  Bryllupet:  Halen  er 
bøiet  opad  og  pyntet  med  spraglede  Silkebaand  og  hele  Stykket 
er  udstafferet  med  farvede  Papir-Strimler.  Dette  Stykke  frem¬ 
bæres  med  en  rimet  Ramse,  hvis  Indhold  er  forskjelligt ;  derpaa 
sættes  Fadet  ved  den  øverste  Bordende,  hvorfra  det  gaaer  om 
til  Gjæsterne,  og  Enhver  bør  efter  Evne  sige  en  Vittighed  der¬ 
over.  Disse  rimede  Vittigheder  ere  ofte  gode,  og  baade  Høie  og 
Lave  faae  ved  saadan  Ledighed  ofte  drøie  Sidehug,  idet  de  sæd¬ 
vanlig  træde  frem  i  Dyrs  eller  Fugls  Skikkelse.  Indholdet  af  det 
meget  lange  „FuglakvæSi"  er  af  denne  Natur.  —  Naar  Gjæsterne 
have  dandset  sig  trætte  og  ere  mætte  af  Gildets  Glæder,  drager 
Hver  til  Sit,  ofte  langveis,  over  det  brusende  Hav. 


')  Beile. 

2)  Hvad  for  en  Mand? 


125 


Saaledes  er  et  gammeldags  færøisk  Bonde-Bryllup;  men  nu¬ 
omstunder  bruges  den  gamle  Dragt  og  de  gamle  Skikke  sjælden 
mere,  saa  det  er  saa  godt  som  umuligt,  det  er  i  hvert  Fald  et 
sært  Held,  at  faae  noget  af  det  at  see;  thi  de  danske  Dragter, 
der  klæde  Færingerne  ud  som  Fugleskræmsler,  og  de  danske 
Skikke,  der  aldeles  ikke  passe  til  de  færøiske  Forhold,  have  faaet 
saadan  Magt  deroppe,  at  det  Eiendommelige  mere  og  mere  for¬ 
trænges. 

Men  medens  vi  ere  her  i  Sands-Bygden,  ville  vi  gjøre  et 
lille  Besøg  hos  en  af  de  venlige  Bønder,  der  saa  indstændigt 
har  budt  os  ind  til  sig.  Hans  smukke  Huus  ligger  længere  oppe 
i  Bøen;  det  er  nylig  tjæret,  og  Hex-Mændene  (Nat-Sommer¬ 
fuglene)  hænge  i  Mængde  fast  i  Tjæren  paa  Væggen;  en  frisk 
Tjærelugt  kommer  os  imøde.  Omkring  Huset,  et  Stykke  ud  fra 
det,  er  der  opført  en  Vold  af  Jord  og  Steen,  over  hvilken  en 
Mængde  grønne,  kraftige  Planter  række  deres  Hoveder:  det  er 
Hvann-Gaarden,  i  hvilken  mandshøie  Hvanner1)  voxe  i  Mængde. 
Efter  at  være  gaaede  igjennem  en  lille  Forstue  komme  vi  ind  i 
Bondens  Glas-Stue,  der  er  luftig  og  net  ligesom  den,  vi  saae  paa 
Oyrareingir ;  vi  blive  overordentlig  vel  modtagne,  og  Konen  faaer 
strax  travlt  med  at  fremsætte  Brød  og  Kjød  og  Smør  og  Kaffe 
for  os;  naturligviis  spise  vi  med  god  Lyst;  thi  den  færøiske  Luft 
giver  stærk  Appetit.  Men  vi  ile,  med  vor  Vært  i  Spidsen,  ned  i 
Røgstuen  for  at  see  det  ægte  færøiske  Værelse,  hvilket  endnu 
paa  de  fleste  Steder  tjener  til  Daglig-  og  Arbeids-Stue.  Det  er 
en  lang  Lial,  med  Leergulv,  uden  Loft,  uden  Vinduer,  uden  Skor- 
steen.  I  Enden  af  Stuen  eller  ved  en  Side  er  opført  et  Arnested 
(grugva)  af  Steen,  og  oppe  i  Taget  er  der  et  fiirkantet  Hul,  der 


')  Hvann  (udt.  Kv.)  er  en  Angelica. 

kan  aabnes  og  lukkes  mecl  en  Træklap  (Ijovari,  Norsk:  Ljaare); 
herigjennem  og  gjennem  den  aabne  Dør  gaaer  Røgen  ud,  og 
Lysningen  kommer  ind.  Langs  Siderne  ere  faste  Senge  og  Bænke 
opstillede  tilligemed  de  store  Skot-Rokke,  til  at  spinde  Uld  paa. 
Henne  paa  en  Bænk  sidder  en  ung  Karl  og  spiser  sin  Middags¬ 
mad,  der  er  meget  simpel;  men  han  har  ikke  Tid  til  at  gjøre 
noget  vidtløftigt  Maaltid,  da  han  skal  ud  at  dørge  Sei.  Han  har 
banket  sig  en  god,  hin,  veltørret  Kuller  (Hisa)  med  Øxe-Hovedet, 
paa  den  flade  Helle  udenfor  Dørtræet;  saa  har  han  faaet  sig  et 
Stykke  saltet  Hval-Spæk,  hvoraf  han  med  sin  Tollekniv  skjærer 
tynde,  lækkre  Skiver,  som  Suul  til  sin  Fisk.  Naar  han  kommer 
hjem  iaften,  faaer  han  deilig  Rota-supan1)  og  rast  kot2),  og  saa 
kan  han  godt  nære  sig  med  Fisken  og  Spækket  saa  længe.  Det  v 
kan  være,  han  kommer  til  at  vente  med  Aftensmaden  til  Kl.  10—11 ; 
men  det  gjør  ikke  noget:  saa  klæder  han  sig  af,  medens  han 
spiser  det  Sidste,  og  synker  den  sidste  Mundfuld,  længe  efter  at 
han  er  kommen  ned  under  Dynerne:  lian  sover  lige  godt  for  det. 

—  „Men  spiser  man  da  ikke  Brød  og  anden  ordentlig  Mad  paa 
Færøerne,  naar  man  lever  efter  Landsens  Skik?"  spørger  De. 

Jo,  man  har  Overflødighed  paa  god  Føde:  Brød,  Kjød,  Fisk,  saa 
godt  som  nogensteds;  men  man  holder  af  at  tilberede  det  lidt 
anderledes  end  her  i  Danmark,  det  er  en  Smags-Sag.  De  lange, 
runde  Bygbrød,  som  vi  ved  en  anden  Leilighed  omtalte,  ere  vel¬ 
smagende  og  sunde,  naar  Melet  har  været  godt  og  hvidt;  men 
det  kan  jo  hændes,  især  med  Brød,  der  bages  af  det  saakaldte 
færøiske  Korn,  at  de  blive  bruunlige,  vammelsøde  og  klægede: 


1)  Rota-supan  er  en  Suppe  af  Bygmeel  og  Vand,  kogt  paa  vindtørret  Kjød, 
med  færøiske  Roer  i. 

2)  Rast  kot  kaldes  det  vindtørrede  Kjød  (skerpukot),  førend  det  er  rigtig 
gjennemtørret  af  Vinden. 

Rugbrød  faaer  man  kun  til  Høitider,  og  det  betragtes  som  Kage 
(rugkoka),  endskjøndt  de  flade,  tunge,  ugjærede  Rug-Kager,  som 
brugtes  i  min  Barndom,  vare  en  meget  daarlig  Delicatesse. 
Lammekjødet  er  overordentlig  godt,  langt  finere  end  her  i  Dan¬ 
mark,  og  det  spiser  man  ferskt  eller  saltet,  ligesom  her;  men  den 
eiendommelig  færøiske  Maade  at  behandle  det  paa  er  at  hænge 
det  op  i  Hjælden  for  at  tørres  i  Vinden,  uden  at  det  er  tilberedt 
paa  anden  Maade,  end  at  Kroppen  er  godt  afvasket;  undertiden 
salter  man  det  lidt  først;  men  det  rigtige  „Skjærpekjød“  er  op¬ 
hængt  ferskt.  Det  er  en  stor  Lækkerbid  for  alle,  som  have 
vænnet  sig  lidt  til  det.  Man  har  ogsaa  ypperligt  Oxekjød  der¬ 
oppe,  saa  godt  som  man  vanskelig  skal  kunne  opdrive  det  anden- 
stedsfra,  selv  fra  Marsken.  Velsmagende  vilde  Fugle  er  der  i 
Mængde,  og  Havet  vrimler  af  herlige  Torsk,  Sei,  Helleflyndere; 
Indsøer  og  Elve  have  Overflødighed  af  Ørreder  og  Foreller,  saa 
De  seer,  man  behøver  ikke  at  sulte  paa  Færøerne. 

Men  nu  har  Zakaris  (Zacharias)  faaet  Bugt  med  sin  tørre 
Kuller,  han  tørrer  sin  fedtede  Tollekniv,  stikker  den  i  Træ-Sliren 
og  putter  den  i  sin  høire  Buxe-Fikke,  som  er  anbragt  langt  nede 
paa  Laaret,  og  Tolleknivs- Skaftet  titter  bestandig  op,  medens 
Pibe-Stokken1)  og  den  Sælskinds-Tobakspung  stikke  frem  paa 
den  venstre  Side.  Derpaa  tager  han  et  Stykke  Skjærpekjød  og 
en  Bid  Bygbrød,  sætter  Huen  paa  Hovedet  og  gaaer  rolig  ud 
med  den  sædvanlige  Hilsen:  far  væl,  vælsignadur !  Alle  hans  Be¬ 
vægelser  ere  sindige  og  rolige,  alt  efter  det  færøiske  Ord:  „illt 
nytist  af  brå5ræsi“ ,  segdi  Loki,  han  skuldi  fara  eftir  skirnar- 
vattninum;  men  kom  ikki  attur,  firr  enn  gentan  stod  brudur,  og 


*)  Pi'pu-Stokkur  er  et  Futteral  af  Træ,  indlagt  med  Messing-Plader,  som 
er  bestemt  afpasset  efter  Kridt-Piben. 

tå  spillti  han  vattnift  i  durunum* 1).  Nede  i  Nøstet  (Baadehuset), 
som  er  opført  nede  ved  Stranden  af  Jord  og  Steen,  med  Grøn¬ 
sværs-Tag,  staaer  Baaden,  en  smuk  Firemandsfarer,  som  to  andre 
Karle  fra  Bygden,  der  have  aftalt  at  roe  ud  med,  have  trukket 
ned  til  Søen:  nu  tage  de  deres  Fiske-Tatter,  sætte  sig  i  Baaden 
og  roe  langsomt  ud  paa  den  deilige,  stille  Bugt.  Vi  kunne  see 
dem  fra  Vinduerne.  Naar  de  ere  komne  et  godt  Stykke  ud,  roe 
de  sagte  frem  og  lægge  Tatterne  agter  ud  paa  begge  Sider  af 
Bagstavnen,  saa  bevæge  de  Fiske-Stangen  sagte  frem  og  tilbage 
i  Vandet:  see,  hvor  den  ene  sprællende,  sølvglindsende  Sei  kommer 
op  efter  den  anden!  Det  er  en  herlig  Fornøielse  saadan  at 
dørge  (dyrgja),  og  Natur-Omgivelserne  ere  saa  uendelig  skjønne, 
saa  man  ret  kan  fatte,  hvorledes  et  Sagn,  som  det  ypperlige, 
dybsindige  om  „Sjodreygil"  er  bleven  til.  „Sjodreygil"  (eller 
Sjodreygur,  norsk:  „Draug")  staaer  efter  Sol-Nedgang  ofte  paa 
Ud-Skjærene.  Naar  Mænd  fare  ud  paa  Havfiske,  raaber  han 
ofte  til  dem  og  beder  dem  slippe  sig  ind  i  Baaden.  De  have 
stundom  taget  ham  ombord  og  sat  ham  paa  Bænken  til  at  roe. 
Mens  det  er  mørkt,  roer  han  mindst  mod  to  Mænd,  saa  stærk 
er  han.  Sjodreygil  kan  vel  finde  Med,  om  det  ikke  er  lyst,  men 
naar  det  lider  mod  Dagen,  minker  han  (bliver  han  mindre)  og 
veires  bort  i  Intet,  naar  Sol  staaer  op  af  Havet.  De  har  ristet 
Kors  for  ham;  men  alteftersom  det  har  rødmet  mere  og  mere 
for  Solen  i  Øster,  har  han  inderligere  bedt  for  sig  og  tigget 
Mændene  om  at  slippe  sig  ud.  Engang  slap  de  ham  ikke;  men 
da  laa  et  K  or  s  -B  een  tilbage  paa  Bænken;  thi  Sjodreygil 
siges  at  have  skabt  Kors-Benet  af  et  Menneske  paa  sig,  og  af 

J)  „Hastværk  er  Lastværk11,  sagde  Loke,  han  skulde  gaae  efter  Daabs-Vandet? 
men  kom  ikke  igjen,  førend  Pigen  stod  Brud,  og  saa  spildte  han  Vandet 

i  Døren. 

den  Aarsag  bliver  Kors-Benet  liggende,  om  ogsaa  Sjodreygil  selv 
forsvinder  eller  bliver  dræbt.  Han  ligner  snart  en  Mand,  snart 
en  Hund ;  han  synes  at  være  bruunlig  af  Farve,  tuder  og  brøler, 
saa  det  høres  lang  Vei;  Ild  ryger  af  ham,  naar  han  sees  paa 
Landjorden;  han  har  kun  een  Fod  eller  Luf;  men  han  kan  hoppe 
langt  paa  den;  man  har  seet  hans  Spor  i  Sneen  om  Vinteren. 
Møder  han  Nogen  tillands,  søger  han  at  drive  ham  ud  tilsøes; 
men  har  Du  Hund  med,  gjør  han  Dig  Intet. 

Vi  have  nu  seet  os  om  i  Bondens  Huus  og  betragtet  hans 
Fæhuus,  hvor  Køerne  (Hestene  komme  aldrig  i  Stald,  men  gaae 
vildt  i  Fjeldene  tilligemed  Faarene)  om  Vinteren  have  det  luunt 
og  godt,  og  hans  Sorn-hus  (irsk:  „sorn“,  en  Ovn,  udt.  saadn), 
hvor  Kornet  kunstigt  tørres,  hans  Vand-Mølle  og  Haand-K værnen, 
hvis  eensformige  Lyd  Morgen  eller  Aften  høres  trindtom  i  Husene, 
idet  det  Meel  males,  som  bruges  i  Dagens  Løb.  At  male  paa 
Kværnen  er  en  ringe  Gjerning,  som  ikke  vel  kan  bydes  en  or¬ 
dentlig  Karl,  det  er  nedværdigende,  ligesom  det  var  og  er  det  i 
Østerland  (Es.  47,  1 — 2  [til  Babel]:  Nedstig,  sæt  Dig  i  Støv, 
Jomfru,  Babels  Datter  —  tag  Møllen  og  mal  Meel!).  —  Hele 
Bondens  Huus  er  godt  og  fornuftigt  indrettet,  og  det  er  ret  en 
Fornøielse  at  tale  med  ham,  da  han  viser  saa  stor  Interesse  for 
alle  Ting,  ikke  blot  materielle  og  verdslige,  men  ogsaa  for  ideelle 
og  aandelige.  Imidlertid  er  Dagen  begyndt  at  hælde,  og  vi  tage 
derfor  Afsked  og  begive  os  til  vort  Logi.  Imorgen  tidlig  reise  vi 
tilbage  ad  Skopun-Veien.  —  Men  som  Minde  fra  Sandø  ville  vi 
dog  endnu  medtage  det  kjønne  Sagn  om  „Givrinar  hol  i  SandoyL 
„Vestenfor  Sands-Bygden  er  et  stort  Hul  ned  i  Jorden,  som 
kaldes  „givrinar  hol“ ;  dernede  boer  en  Troldkone  (glvur).  Det 
er  et  Sagn,  at  en  Mand  hjemme  fra  Sandsbygd  gik  ned  i  Hullet 

for  at  finde  Troldkonen.  Hun  stod  og  malede  Guld  paa  en 

Kværn;  et  Barn  sad  hos  hende  og  legede  med  en  Guldstok, 
Kjællingen  var  blind;  Manden  gik  sagtelig  hen  til  Kværnen  og 
tog  til  sig  af  Guldet,  hun  stod  og  malede.  Hun  hverken  saae 
eller  hørte  noget  til  ham,  men  sagde  dog:  „enten  er  det  Musen, 
som  maler,  eller  Tyven,  som  stjæler,  eller  ogsaa  gnider  denne 
Gamle  (Kværnen)  ikke  rigtig".  Manden  gik  nu  fra  hende,  tog 
Guld-Kjæppen  fra  Barnet  og  slog  det  i  Skallen,  saa  det  gav  sig 
til  at  græde  ynkelig.  Nu  sprang  Troldkonen  paa  Fode  og  havde 
ondt  isinde;  hun  famlede  omkring  efter  ham  i  Hulen;  men  da 
var  han  forlængst  sluppen  op  af  Hullet,  havde  sat  sig  tilhest  og 
galopperede  af  alle  Kræfter  hjem  med  Guldet.  Troldkonen  kunde 
ikke  finde  ham  og  raabte  derfor  efter  sin  Nabokone,  fortalte 
hende  om  sin  Vaande  og  bad  hende  hjælpe  sig  at  tage  Tyven. 
Hun  var  ikke  seen  tilbeens,  skrævede  tværs  over  Vandet,  hvor 
Fodsporene  sees  endnu  i  Stenen,  hvert  paa  sin  Side  af  Vandet. 
Men  Manden  slap  fra  hende,  indtil  han  kom  til  Volismvr,  da  var 
hun  saa  nær,  at  hun  fik  fat  i  Hestens  Hale;  da  sporede  Manden 
Hesten  saa  stærkt,  at  den  sprang  et  Sæt  frem,  men  Halen  siedes 
af;  thi  Troldkonen  blev  staaende  fast;  nu  kastede  Manden  sig 
frem  over  og  var  saa  heldig,  at  han  i  samme  Øieblik  fik  Kirken 
at  see;  men  da  var  Troldkonen  ikke  istand  til  at  gjøre  ham 
noget  Ondt,  og  med  saa  forrettet  Sag  maatte  hun  vende  tilbage. 
—  Endnu  høres  ovenover  Hullet,  hvorledes  den  gamle,  blinde 
Hex  maler  Guld  nede  i  sin  Steenstue." 


X. 

En  Vinterdag, 

Naar  man  en  k.jøn,  klar  (eller  ogsaa  ikke  klar)  Vinterdag, 
naar  det  fryser  friskt  og  skarpt,  møder  en  frysende  Fyr,  med 
kuldblaa  Næse  og  et  tykt  Tørklæde  op  over  Hagen,  saa  taaer 
man  altid  den  samme  Historie  at  høre:  „Ja,  De  kan  sagtens; 
De  er  deroppe  fra  og  er  altsaa  vant  til  den  gruelige  Kulde.  “  Og 
uagtet  man  paa  hver  evige  frysende  Vinterdag,  naar  man  har 
mødt  en  kuldblaa  Fyr,  har  givet  det  samme  Svar  paa  den  samme 
Tiltale,  saa  —  ja  saa  faaer  man  dog  den  samme  Bemærkning 
igjen.  Thi  det  er  meget  .vanskeligt  for  en  frysende  dansk  Mand, 
paa  en  kold  Frostdag,  at  begribe,  at  det  ikke  fryser  idetmindste 
een  Grad  R.  stærkere  for  hver  Bredegrad,  man  kommer  imod 
Nord.  Nei,  desværre!  Vi  Færinger  ere  ikke  vante  til  streng 
Vinterkulde,  aldrig  til  tør  Frost,  og  derfor  fryse  vi  forskrækkelig 
hernede  i  Danmark ,  naar  Vinteren  blot  er  det  mindste  barsk. 
Paa  Færøerne  er  en  Kulde  af  3 — 4°  R.  en  Sjældenhed;  men  i 
Regelen  er  Thermometret  over  eller  høist  ubetydeligt  under  0; 
det  kommer  naturligviis  af,  at  Havet,  der  overalt  omgiver  Øerne, 
gjør  Luften  fugtig  og  luun  om  Vinteren  —  men  ogsaa  kold  og 
raa  om  Sommeren.  Men  Storm  og  Regn  og  Snee  er  der  i  Over- 

flødighed,  Storme,  saa  voldsomme,  at  man  her  i  Danmark  ikke 
gjør  sig  Forestilling  derom,  Regn,  saa  tung  og  tæt  og  vedholdende, 
saa  den  danner  Elve  i  hundredeviis,  hvor  der  før  ikke  var  Spor 
af  saadanne,  Snee,  saa  tyk,  saa  jævn,  saa  yndig  sneehvid,  at 
hele  Landet  er  ligesom  hyllet  i  et  Liglagen.  En  Storm-Dag, 
og  de  møde  jævnlig,  især  ved  Foraars-  og  Efteraars- Jævndøgn, 
er  et  vildt  og  gyseligt,  om  end  imponerende  og  ophøiet,  Natur- 
Skuespil.  Først  buldrer  og  dundrer  det  oppe  imellem  Fjeldene, 
som  voldsomme  Kanon-Skud,  medens  der  er  blikstille  nede  ved 
Stranden,  i  Dalen,  hvor  Bygden  ligger;  men  nu  slippe  Hvirvel¬ 
vindene  (hvirrla)  ud,  som  vare  spærrede  inde  imellem  Klippe¬ 
væggene,  og  med  gjennem trængende  Hviin  fare  de  ned  igjennem 
Dalene,  hen  over  Aaserne,  ned  ad  Fjeld-Skraaningerne,  udover 
Havet  og  Fjordene.  Alt,  hvad  de  møde  paa  deres  Vei,  rive  de 
overende:  støder  en  Hvirvel  mod  et  Tag,  tager  den  det  meget 
smukt  og  flytter  det  bort  fra  sin  Plads,  ja  kaster  det  langt  bort. 
Husene  knage  og  brage  i  alle  Fuger,  og  Knive  og  Gafler  dandse 
Borddands  til  Musik  af  den  vilde  Nordenvind.  Er  Du  ude,  saa 
læg  Dig  endelig  plat  ned,  og  hold  Dig  fast  i  Grønsværet,  eller 
hvad  Du  kan  faae  fat  i;  thi  det  gjælder  Liv  og  Lemmer!  Det 
tynde  Jordlag,  som  bedækker  Steen  -  Fladerne  deroppe  tilfjelds, 
kan  Stormen  skrælle  aldeles  nøiagtig  af  og  rulle  sammen  paa 
lange  Strækninger,  som  Papir,  og  kaste  det  ned  i  Dalene  eller  i 
Havet.  Søen  bliver  feiet  saa  glat  som  en  sandet  Landevei  i 
Blæst,  og  Hav-Skummet  gaaer  som  en  Røg  hen  over  Bølgerne. 
Gud  naade  den  Baad,  der  er  ude!  Det  suser  og  bruser,  Himmel 
og  LIav  staa  i  Et:  alt  Levende  kryber  i  Skjul,  bag  de  store  Stene, 
i  Kløfter,  paa  Havsens  Bund!  —  Saadan  er  en  færøisk  Storm- 
Dag;  den  er  ikke  værd  at  længes  efter,  skjøndt  den  er  værd  at 
see.  —  Men  lad  os  nu  stille  os  op  paa  Fjeld-Ryggen,  hvorfra 

man  gaaer  ned  til  Bygden  i  Dalen  paa  mindre  end  eet  Kvarteer! 
See  omkring  Dem  og  over  Dem  og  under  Dem!  Alt  sneehvidt; 
der  er  faldet  saamegen  Snee,  saa  man  næsten  ikke  kan  skjelne 
Dal  fra  Fjeld,  i  alt  Fald  løbe  Dælder  og  Bakker  i  Eet.  De 
høiere  Fjelde  see  ud  som  umaadelig  store  Sukkertoppe.  Himlen 
er  klar  og  saa  blaa,  at  det  dybe,  mørke  Hav,  som  hviler  saa 
stille  dernede,  smelter  sammen  med  den  til  een,  uendelig  skjøn, 
mørkeblaa  Ramme  om  det  store,  sneehvide  Landskab.  Nede  fra 
Bygden  stiger  Røgen  lodret  i  Veiret;  men  forresten  kan  man 
ikke  skjelne  de  tilsneede  Huse  fra  den  omgivende  Mark.  Ravnene 
og  Kragerne  skrige  af  Sult  og  Kulde  og  speide  nysgjerrige  efter, 
om  der  ikke  skulde  blive  kastet  lidt  Affald  af  Fisk  eller  Kjød  ud 
til  dem.  Gjærdesmutten  *)  sidder  ovenpaa  Skorstenen  og  synger 
saa  glad  og  lystigt,  fordi  det  er  saa  klart  og  friskt  Veir.  For¬ 
resten  er  der  dødstille  i  Bygden.  Men  indenfor,  i  Røgstuen, 
der  er  der  Liv  og  Lyst,  medens  Vinteren  hersker  derude,  helst 
naar  den  korte  Dag  er  henrunden,  og  alle  Mændene  ere  for¬ 
samlede  hjemme  efter  deres  Arbeide  med  at  fiske  eller  see  til 
Faarene  tilfjelds;  thi  de  stakkels  Dyr  have  det  haardt,  naar  det 
sneer  stærkt:  saa  snee  ofte  hele  Flokke  inde,  og  man  har  Ex- 
empel  paa,  at  de  have  maattet.  staae  saa  længe  under  Sneen,  at 
de  af  Sult  tilsidst  have  været  nødte  til  at  æde  Ulden  af  hinanden. 
Dog  blive  de  snart  raske  og  fede  igjen,  naar  de  faae  ædt  Noget 
af  det  saftige  Fjeld-Græs.  —  I  Ptøgstuen  ere  Alle  forsamlede,  og 
det  er  ret  en  gammel  nordisk  Scene,  som  frembyder  sig  for  os 
i  den  store,  sodede  Hal,  der  er  dæmrende  oplyst  af  den  lille 


\)  En  nydelig  lille  Fugl,  som  er  almindelig  ogsaa  her  i  Danmark;  Færin¬ 
gerne  kalde  den  „Musens  Brodér14  (Musa  brodir),  fordi  den  smutter  om¬ 
kring  i  Gjerderne  som  en  Muus. 


sorte  Jernlampe,  som  hænger  ned  fra  Bjælken.  Der  staaer  en 
smuk  Karl  og  spinder  rask  paa  sin  store  Skot-Rok,  medens  den 
unge  Pige  sidder  paa  Bænken  tæt  ved  ham  og  karter  den  fine 
hvide  Uld,  hvoraf  de  herlige  biøde  Trøier  og  Strømper  for¬ 
færdiges.  Ogsaa  de  andre  Piger  og  Karle  spinde  og  karte  af 
alle  Kræfter;  men  Arbeidet  muntres,  afbrydes  ogsaa  stundom, 
ved  levende  Samtale  om  forskjellige  Ting,  navnlig  da,  hvordan 
Fiskeriet  har  været,  hvorledes  det  staaer  til  med  Faarene,  og 
Sligt.  Det  hænder  vel  ogsaa,  at  En  fortæller  et  Sagn  eller  en 
Spøgelse -Historie:  saa  lytte  Alle  med  spændt  Opmærksomhed, 
de  korse  sig  hastig  og  lade  Hænderne  synke  fra  Arbeidet.  Henne 
ved  Arnestedet  sidde  to  Kvinder;  den  ene  er  ung;  hun  har  sit 
Barn  paa  Skjødet,  og  hun  søger  at  muntre  og  more  det  med 
den  almindelige  færøiske  Bårne- Ramse1),  som  Enhver,  der  er 
født  paa  Færøerne,  kjender  saa  godt  fra  sin  Barndom.  Forøv¬ 
rigt  ere  der  mange  saadanne  færøiske  Barneviser  og  Bamser, 


b  Denne  Ramse  lyder  saaledes: 

Rogva  ut  å  krabbaskel, 

Hvi  man  kelling  huka  her? 

Missti  burtur  ongul  og  stein, 

Ikki  fekk  eitt  fiskabe  in. 

Nu  er  tid  at  fara  heim  til  papa  og  mommu, 

Abba  og  ommu  o.  s.  v. 

Brenna  skulum  vit  kråkubeinid  f  eldi  okkara  i  kvold. 

Paa  Dansk: 

Seile  paa  en  Krabbeskal; 

Hvi  mon  Kjælling  sidde  her? 

Misted  baade  Angel  og  Steen. 

Ikke  fik  eet  Fiskebeen. 

Nu  er  Tid  at  seile  hjem  til  Fader  og  Moder, 

Farfar  og  Farmor  o.  s.  v. 

Brænde  skulle  vi  Kragebeen  i  vor  Ild  i  Kvæld. 


hvoraf  nogle  indeholde  ret  interessante  Tankelevninger  fra  de 
katholske  Tider,  f.  Ex.  Ko-Røgterske- Verset,  som  jeg  skal  anføre: 

„Det  jeg  sværger  alt  ved  min  Tro, 

At  Marie  selv  monne  malke  Ko; 

Thi  vil  hun  Røgte-Kvinder  høre 
Og  alle  Trolde  fra  Koen  kjøre. 

Guds  Kors  jeg  har  Dig  paa  Ryggen  sat, 

Saa  Avinds-Kvinde  ei  faaer  Dig  fat, 

Fra  Halsbaandet  drypped  Din  sidste  Taar1), 

Saa  Trolddom  og  Avind  til  Skamme  staaer.“ 

Den  anden  Kvinde  er  gammel  og  holder  Piben  med  sin 
„stumpede  Tand“ ,  Kridtpibe-Stumpen,  som  kun  er  faa  Tommer 
lang;  hun  røger  stærkt  Tobak,  i  Mangel  af  bedre  vel  endog 
oprullet  Skraatobak,  og  det  gjør  mange  flere  gamle  Kvinder 
end  hun;  det  bringer  Tankerne  saa  rart  paa  Glid.  Hun  kan 
mange  gamle  Sagn,  og  paa  vor  Anmodning  fortæller  hun  os 
følgende  Sagn  om  „Trollanes".  „Saa  er  sagt,  at  Trold  gjerne 
søge  Huus  hos  Mænd,  helst  naar  de  findes  tomme.  Norden 
for  Nugvunes  paa  Borgardal  i  Mikjunes  er  bygt  et  lille  Huus 
for  Søidemændene  at  ligge  i  paa  somme  Aarsens -Tider,  naar 
de  sidde  hos  Faarene  for  at  vænne  dem  til  Sneefog  eller  hjælpe 
dem,  naar  de  ere  sneede  inde;  denne  Udmark  ligger  længst  fra 
Bygden,  som  er  vesterligst  paa  Øen.  En  Nat  drog  en  af 
Søidemændene  bort  i  Udmarken  øster  til  Borgardal,  og  da  et 
grumt  Uveir  kom  paa  ham  der,  tænkte  han  paa  at  gjemme  sig 
inde  i  Huset.  Nu  han  nærmede  sig  det,  hørte  han  indenfor 
Glam  og  Støi.  Han  gik  hen  til  Gluggen  og  blev  nu  vaer, 


l)  En  overtroisk  Skik,  fordi  Draugen  ellers  suger  Koens  Mælk. 


at  hele  Huset  var  fuldt  af  Trolde,  som  morede  sig,  dandsede 
og  sang: 

Trum,  trum,  trum,  trallerei! 

Koldt  er  i  Fjelde  hos  Trolde 

Bedre  er  ved  Huus  i  Bakke 
Paa  Skaale- Volde! 

Trum,  trum,  trum,  trallerei! 

Dandser  tæt  til  Døren! 

Værre  siges  at  være  gaaet  til  paa  Trolde-Næs,  som  er  den 
nordligste  Bygd  paa  Kallsø;  thi  did  komme  Troldene  hver 
trettende  Jule -Nat,  puslende  frem  af  alle  Verdenshjørner  i  saa 
stor  Mængde,  at  Bygde-Mændene  maatte  samtlige  flye  derfra  til 
Mikladal  og  sidde  der,  mens  dette  Herskab  var  paa  Trolde-Næs 
og  muntrede  sig  der.  Af  dette  har  Bygden  faaet  sit  Navn  og 
er  kaldet  Trolde-Næs.  Saa  bar  til  engang,  at  en  gammel  Kjæl- 
ling  var  ikke  istand  til  at  flygte  med  de  øvrige  Bygde-Folk,  og 
maatte  derfor  ligge  efter  hjemme  trettende  Nat;  hun  lagde  sig 
under  et  Bord  i  Røgstuen  og  skjulte  sig  her,  at  Troldene  ikke 
skulde  see  hende.  Nu  det  led  ud  ad  Kvelden,  saae  hun  Troldene 
stimle  ind  ad  Døren  som  Faar  i  Ratt1),  og  saa  mange,  at  ikke 
fandtes  Tal  paa  dem;  de  gav  sig  strax  til  at  gjøre  Larm  og 
støie  som  haardest.  Men  som  de  vare  i  det  kaadeste  Lag,  gav 
hun  sig  til  at  raabe,  der  hvor  hun  havde  fjælt  sig  under  Bordet: 
„Jesus  naade  mig!“  Da  Troldene  hørte  det  velsignede  Jesus- 
Navn,  som  de  alle  ræddes  og  hade,  saa  sagde  den  Ene  til  den 
den  Anden:  „GyVja  satte  Splid  i  DandsenP  Herved  smuttede 
de  alle  ud  af  Huset  og  have  siden  ikke  turdet  gjøre  denne 
Bygd  Ufred.  Da  nu  Folkene  efter  Høitiden  kom  hjem  igjen  fra 


')  „Rattu  er  en  Indhegning  af  Steen,  hvor  Faarene  drives  sammen. 

Mikladal,  ventede  de  at  finde  Gamle -Gyde  død;  men  hun  var 
da  paa  Fode  og  kunde  nu  fortælle  dem,  hvorledes  det  var 
gaaet  hende  med  Troldene.  “  —  Naar  det  er  Tid  at  gaae  til¬ 
sengs,  saa  holdes  altid  Bøn,  ofte  læser  den  Gamle  et  Stykke 
for  af  Bibelen,  og  de  Unge  synge  en  Psalme,  førend  de  lægge 
sig  til  Hvile. 

Saaledes  tilbringe  Færingerne  i  Regelen  de  lange  Vinter¬ 
aftener,  ofte  ogsaa  Dagen,  naar  Veiret  ikke  tillader  dem  at 
arbeide  ude.  Men  ved  Høi tiderne  skeer  der  Forandring  i  den 
daglige  Levemaade,  og  Festerne  feires  med  et  langt  større  Liv 
og  mere  Inderlighed  end  i  Almindelighed  her  i  Danmark:  Guds¬ 
tjenesten  forsømmes  saa  godt  som  aldrig,  mindst  paa  de  høie 
Festdage,  og  Færingerne  benævne  endnu  de  fleste  Dage  med 
deres  gamle  kirkelige  Navne,  ikke  efter  Datum.  Naturligviis 
er  Julen  den  gladeste  Tid,  saa  færdes  man  —  hvis  Veiret  til¬ 
lader  det  —  omkring  til  sine  Venner,  fra  Bygd  til  Bygd,  og 
man  modtager  Besøg;  Enhver  søger  at  gjøre  saa  megen  Stads 
som  muligt,  og  Dands  og  Lystighed  høre  til  Dagens  Orden  ind¬ 
til  henimod  Fastelavn. 

Ved  Fastelavn  bruger  man  endnu  de  fleste  Steder  en  gammel 
papistisk  Skik.  En  udpynter  sig  som  et  Skræmsel,  med  Maske 
for  Ansigtet,  Hale  af  en  lang  Tangstok  o.  s.  v.  Den  Udpyntede, 
som  hedder  „Langafosta“  (Lange-Faste),  gaaer  omkring  i  Husene 
og  synger: 

„Ned  kommer  Gryle  fra  Gaarde 
Med  fireti  Haler, 

Pose  paa  Ryggen,  Sværd  i  Hænde, 

Kommer  at  tage  Maven  af  Smaabørn, 

Som  græder  efter  Kjødmad  i  F asten. u 

Derpaa  maa  man  give  „Gryle"  lidt  Kjød,  at  han  ikke  skal 
gjøre  Alvor  af  Truslen.  —  Med  slige  gammeldags  morsomme 
Lege,  med  Skaktavl1),  med  „at  kasta  Kongar"2)  og  med  Kort¬ 
spil,  især  Styrvolt  og  et  Spil,  der  kaldes  „Grev  Jass" ,  tilbringes 
de  ledige  Timer,  medens  der  ogsaa  afvexles  med  at  fortælle 
Historier  og  Sagn  og  gjætte  Gaader.  Jeg  skal  anføre  nogle 
Gaader  som  Prøve.  „Større  end  Luus,  mindre  end  Muus,  dyrere 
end  alt  Kongens  Huus"  (Øiesteen).  „Æder  med  Øiet,  spyer 
med  Siden"  (Haandkværn).  „Ind  kom  Tobeen,  sætter  sig  paa 
Trebeen,  ind  kommer  Firebeen,  bider  Tobeen,  Tobeen  tager  Tre- 
been  og  slaaer  Firebeen  ihjel."  (En  Mand  sætter  sig  paa  en 
trebenet  Stol  [Krak],  en  Hund  bider  Manden,  som  griber  Stolen 
og  slaaer  Hunden  ihjel).  „Staaer  og  ikke  gaaer,  har  Liv  og 
ingen  Aande"  (en  Urt). 

Da  Sagnene,  af  hvilke  jeg  leilighedsviis  har  anført  nogle 
faa,  ere  en  meget  væsentlig  Deel  af  den  indbyrdes  Underhold¬ 
ning  om  Vinteren  og  have  en  overmaade  stor  Betydning  med 
Hensyn  til  den  færøiske  Almues  aandelige  Liv,  saa  var  det  vist 
ikke  upassende  ved  denne  Ledighed,  da  Talen  er  om  en  færøisk 
Vinterdag,  at  give  en  kort  Udsigt  over  disse  værdifulde  Sagn. 


’)  Det  hedder:  at  talva  (1  og  v  sat  om),  og  Brikkerne  kaldes:  Kongur 
(Konge),  frugv  (Dronning),  Riddari  (Springer),'  Biskupur  (Løber),  Rokur 
(Taarn),  Finnur  (Bønder). 

2)  Et  gammelt  Spil,  som  spilles  med  de  afpillede  Been  af  Lammefoden. 


XI. 

Færøiske  Sagn, 


De  færøiske  Sagn  ere  af  meget  forskjelligt  Indhold;  Gjen- 
standen  for  nogle  er  historiske  Begivenheder,  der  ere 
mundtlig  overleverede  fra  Slægt  til  Slægt.  Af  disse  ere  de 
vigtigste:  Sagnet  om  Bygden  Frodebøs  Anlæggelse  paa 
Syderø;  om  Friserne  i  Akraberg  paa  Syderø;  om 
hvorledes  Kirkjubø  blev  Bispestol;  om  Kong  Sverre; 
om  Heini  havreki;  om  Magnus  Heinesøn;  om  Slaget 
i  Mannafellsdal1). 

I  det  første  af  disse  Sagn  fortælles,  at  i  den  fjerne  Oldtid, 
længe  før  Nordmændene  satte  sig  ned  der  paa  Øerne,  raadede 
der  i  „DanarikD  en  Konge,  som  hed  Fro3i.  Denne  Konge  havde 
erobret  en  Deel  af  Irland,  og  han  vilde  nu  føre  nogle  Familier 
derover  tilligemed  de  Krigsfolk,  han  var  nødt  til  at  have  der 
for  at  forsvare  sin  Erobring  mod  Irerne;  men  han  havde  ogsaa 
Kvæg  med  ombord.  Imidlertid  blev  han  ved  Storm  dreven  ud 
af  sin  Kurs  og  op  under  Færøerne,  som  Folkene  slet  ikke  kjendte 
og  først  opdagede,  efterat  den  tætte  Taage,  der  var  fulgt  efter 


‘)  En  Dal  mellem  Kalbak.og  Skaling  Fjeld  paa  Strømø. 

Stormen,  var  lettet.  Stedet,  hvor  de  først  saae  Land,  var  et 
Forbjerg  paa  Østsiden  af  Syderøen,  som  hedder  Frodebø-Nypen ; 
i  Nærheden  af  denne  steile,  utilgængelige  Klippevæg  er  en  Dal, 
hvor  Kongen  af  Glæde  over  at  være  frelst  af  Faren  offrede  til 
Guderne;  denne  Dal  kaldes  Åsdalur.  Imidlertid  vare  de  komne 
længere  mod  Syd,  ved  Indløbet  til  Traangisvaags- Fjorden,  og 
der  anlagde  Kongen  en  Gaard,  å  Ladi,  som  findes  der  endnu, 
og  Bygden  blev  kaldet  Frodebo  (Syderingerne  sige  Frobba).  De 
Familier,  som  vare  bestemte  til  Irland,  bosatte  sig  nu  her  og 
beholdt  Kreaturerne,  medens  Kongen  og  hans  Mænd  droge  igjen 
sønderpaa.  Næste  Aar  kom  Kongen  igjen  og  havde  flere  Folk 
og  Faar  med  sig,  som  han  lod  blive,  og  drog  til  Irland.  Her 
blev  han  slagen  af  Indbyggerne.  Nogle  Aar  efter  gjorde  Irerne 
et  Tog  til  Færøerne;  men  de  lede  stort  Tab  og  maatte  vende 
tilbage.  De  fleste  af  de  Danske  vendte  ogsaa  hjem  igjen,  og  kun 
nogle  Faa  nedsatte  sig  paa  den  nordlige  Deel  af  Syderøen  og 
omkring  paa  de  andre  Øer. 

Langt  senere  hen  i  Tiden,  fortælles  der  i  et  andet  Sagn, 
efter  at  Nordmændene  havde  bemægtiget  sig  Landet,  og  Øerne 
vare  bievne  christnede,  nedsatte  nogle  Fri  s  er  sig  paa  Syd¬ 
spidsen  af  Syderøen,  hvorfra  de  dreve  Sørøveri.  De  talte  et 
andet  Sprog  end  de  øvrige  Folk  paa  Øen,  men  kunde  dog 
gjøre  sig  forstaaelige  for  dem;  de  levede  i  Fred  med  dem, 
men  vare  Hedninger.  Der  findes  endnu  Levninger  af  deres 
stærke  Skandse  ude  paa  Akraberg,  hvor  de  havde  deres  Sæde. 
Deres  Baade  og  Vaaben  vare  anderledes  indrettede  end  Færin¬ 
gernes;  de  taalte  aldrig,  at  Nogen  af  deres  Landsmænd  blev 
fangen,  han  maatte  enten  slaae  sig  fri  eller  døe;  de  toge  heller 
Ingen  tilfange;  men  enten  dræbte  de  alle  Fjenderne  eller  lode 
dem  seile  bort,  naar  de  havde  overgivet  sig.  De  dreve  ikke 

Handel  med  andre  Folk  og  giftede  sig  aldrig  med  Fremmede. 
Da  den  sorte  Død  kom  til  Færøerne,  uddøde  alle  Friser- 
F amiderne  paa  een  nær.  Hovedet  for  denne  Familie,  som  kaldes 
„bondin  i  Akrabirgi",  var  berømt  af  sin  Styrke,  og  han  havde 
8  djærve  Sønner.  Da  nu  Bispen  i  Kirkjubø  —  saa  fortælles  i 
Sagnet  om  Slaget  i  Mannafellsdalen  —  vilde  paalægge 
Skat  for  at  faae  Kirken  i  Kirkjubø  bygt,  gjorde  Syd-Strøminger, 
Sandinger,  Skuvinger  og  Syderinger  Oprør,  medens  de  nordlige 
Øers  Beboere  holdt  med  Biskoppen.  Sydlændingerne  tabte  Slaget 
i  Mannafellsdal :  der  vises  mange  Mærker  endnu  efter  dette  Slag. 
Aaret  efter  holdtes  Slag  i  Kollefjord ,  og  der  vandt  Sydlændin¬ 
gerne,  men  Bispen  slap  til  Kirkjubø,  hvor  Ingen  turde  dræbe 
ham  af  Frygt  for  at  blive  sat  i  Band.  Imidlertid  overtalte  de 
Bonden  paa  Akraberg  dertil,  da  han  var  Hedning;  men 
Bispen  flygtede  i  Ornat  op  paa  Kirkemuren,  væbnet  med  en 
Øxe.  Muren  var  indviet  og  Bispen  bevæbnet,  derfor  turde 
hverken  Bonden  eller  hans  Sønner  angribe  ham;  men  de  bleve 
staaende  nedenfor  i  3  Dage  og  Nætter  og  holdt  Vagt:  da 
faldt  Bispen  i  Afmagt  af  Sult,  og  da  han  kom  ned,  blev  han 
strax  dræbt. 

En  Deel  af  Sagnene  fortælle  Begivenheder  af  det  daglige 
Liv  der  paa  Øerne,  oftest  eventyrligt  udsmykkede.  Af  disse 
Sagn  skal  jeg  kortelig  fortælle  det  om  „Orm ur  bondi  å  Skåla “, 
da  saa  mange  eiendommelige  Træk  af  det  færøiske  Folkeliv  ret 
levende  komme  frem  her.  —  „En  Ildgjerningsmand  er  meget  i 
Folkemunde  paa  Færøerne,  Orm  Bonde  paa  Ydre-Skaale  paa 
Østerø.  Han  var  stor  og  stærk  og  havde  meget  Jordegods; 
alligevel  nænte  han  ikke  altid  at  tage  af  sin  egen  Faare- Hjord, 
men  stjal  fra  sine  Naboer.  —  Peter  Bonde  i  Funning  var  hans 
Grande,  og  fra  ham  stjal  han  jevnlig  Faar.  Engang  gaaer  Peter 

ene  i  sin  Fjeldhave,  da  seer  han  Orm  gaae  og  stjæle  af  hans 
Lam;  men  han  vidste,  at  han  mistede  Livet,  hvis  han  ikke 
dulgte,  at  han  havde  seet  Orm  paa  gale  Veie.  Derfor  lod  han, 
som  han  ikke  saae  ham,  og  gik  den  anden  Vei.  Men  Orm  rendte 
hen  efter  ham,  og  skjøndt  Peter  lod  meget  forundret  over  at 
træffe  ham  og  forsikkrede,  at  han  ikke  havde  seet  ham  før, 
tvang  Orm  ham  til  at  sværge  sig  Troskabs-Ed  og  love,  at  han 
aldrig  vilde  sige  til  nogen  Mand,  hvad  han  end  herefter  saae 
ham  gjøre.  —  Nogen  Tid  led  nu  hen,  og  da  foer  Funnings- 
bonden  til  Thorshavn;  men  han  havde  saa  meget  at  gjøre  der¬ 
ude,  at  han  ikke  slap  tilbage  med  Baaden,  men  maatte  lade  sig 
sætte  over  til  Strendir,  hvorfra  han  vilde  vandre  over  Øen  til 
Funning  (Strendir  ligger  ved  Indløbet  til  Skaala-Fjord,  paa  Vest- 
Siden  af  Øen;  Funning  ligger  paa  den  nordøstlige  Side  af  Øen). 
Han  maatte  forbi  Orms  Huus,  og  nu  turde  han  ikke  andet  end 
see  ind  til  ham.  Orm  var  ene  hjemme  og  var  ved  at  tørre 
Korn  i  Røgstuen  (dengang  havde  de  ikke,  som  nu,  et  Korn- 
tørringshuus,  sornhus).  Orm  var  baade  mild  og  blid  mod  Peter 
og  bød  ham  gaae  op  i  Stuen,  og  her  satte  han  Mad  for  ham. 
Han  fik  Kjød  og  svedet  Lammehoved;  men  til  Uheld  havde  Orm 
glemt  at  skjære  Ørene  af,  og  nu  seer  Peter  sit  Mærke  indskaaret 
i  Ørene.  Han  havde  liden  Hu  til  at  spise  og  siger  endelig: 
„Haardt  er  Sligt!"  „Spiis  Du,"  siger  Orm,  „godt  er  det  kogt." 
Peter  meente,  at  det  var  haardt  at  spise  sit  Eget,  og  det  Stjaalet. 
Da  Orm  hører  dette,  tager  han  Øxen  og  sætter  sig  rolig  hen 
paa  Dørtærskelen  for  at  bryne  den.  Peter  vidste  nu  intet  andet 
Raad  til  at  frelse  Livet,  end  at  han  tager  Bordbladet  og  kaster 
det  over  Orm,  og  smutter  forbi  ham  ind  i  Røgstuen;  der  river 
han  Støtterne  fra  Tørrings  -  Stilladset ,  saa  alt  Kornet  falder  ned 
i  Ilden,  og  nu  render  han  af  alle  Kræfter  op  under  Brækken. 

Orm  var  saa  hidsig,  at  han  slet  ikke  saae  den  Skade,  Peter 
havde  foraarsaget,  men  skyndte  sig  efter  ham.  Først  hidsede 
han  Hunden  paa  ham,  men  Peter  kastede  et  fedt  Stykke  Kjød 
til  ham,  og  saa  lagde  han  sig  til  at  æde  det.  Nu  kastede  Orm 
sin  Øxe  efter  ham,  men  den  traf  ikke.  Uagtet  Peter  var  meget 
rapfodet,  nærmede  dog  Orm  sig  mere  og  mere,  og  Peter  vender 
sig  derfor  om  og  udbryder:  „See  Dig  om,  der  er  Ild  i  Dit 
HuusP  Da  Orm  vendte  sig  om  og  saae  sit  Huus  i  lys  Lue, 
skyndte  han  sig  hjem;  men  hele  Huset  var  brændt  til  Kul, 
da  han  naaede  det,  og  siden  den  Tid  kaldes  Bygden  „i  brenda 
skala". 

Nu  fortælles,  at  Orm  ogsaa  vilde  stjæle  Faar  fra  Bonden 
paa  Øre  (Oyra,  paa  Vestsiden  af  Østerø).  En  Dag  var  Jogvan, 
Øre -Bonden,  og  hans  Søn  tilfjelds  for  at  see  til  Faarene;  der 
træffe  de  Orm,  som  just  er  ilav  med  at  binde  et  graablakket 
Hunfaar.  Øre-Bonden  løb  med  ondt  Sind  imod  Orm;  de  sloges 
længe.  Endelig  fik  logvan  Orm  under  sig;  men  da  han  havde 
begge  Hænder  nødig  for  at  holde  ham,  bad  han  Sønnen  om  at 
trække  hans  Tollekniv  ud  af  Sliren.  Drengen  var  imidlertid  saa 
ræd  for  Orm,  at  han  rendte  sin  Vei  isteden  og  gjemte  sig  i  en 
Kløft  kort  derfra;  nu  lovede  Orm  Fanden  det  yderste  Led  af 
sin  Finger,  og  derved  tik  han  saa  megen  Styrke,  at  han  kastede 
logvan  af  sig  og  dræbte  ham  med  Øxen;  han  tog  Klæderne  af 
ham  og  kastede  Liget  ned  i  en  Aa  under  Tippafos.  Derpaa  gav 
han  sig  til  at  lede  efter  Sønnen ;  men  han  var  krøben  ned  paa 
en  Afsats  i  Fjeldkløften,  og  der  turde  Orm  ikke  vove  sig  ned, 
derfor  kastede  han  Stene  ned  paa  Drengen,  og  en  Steen  traf 
ham,  saa  han  styrtede  død  ned  i  Aaen.  Nu  kravlede  Orm  der¬ 
ned  ,  tog  Klæderne  af  ham ;  derpaa  pakkede  han  det  Hele  paa 
sin  Hest  og  red  hjem.  Han  var  træt  og  lagde  sig  til  at  sove, 

men  raabte  bestandig  i  Søvne:  „Klæderne  ligge  under  Kværnen 
og  Kroppen  under  Tippafos.“  Huus-Karlene  hørte  dette  og  gav 
sig  til  at  ransage  under  Kværnen,  hvor  de  fandt  de  blodige 
Klæder,  som  de  kjendte  at  have  tilhørt  Øre-Bonden  og  hans 
Søn;  derpaa  gik  de  til  Tippafos  og  fandt  der  Ligene  nøgne. 
Disse  Tidender  bare  de  til  Lagmanden,  som  stevner  Orm,  Lag- 
retsmænd  og  alle  Vidner  til  Møde  paa  Stevnsval,  imellem  Skaala- 
Fjord  og  Funnings- Fjord,  hvilket  dengang  var  Østringernes 
Thingsted.  Her  mødte  ogsaa  Peter  fra  Funning;  men  han 
vendte  altid  Bagen  til,  naar  han  blev  spurgt,  og  pegede  paa 
Orm,  thi  han  havde  svoret  ikke  at  røbe  ham.  Da  Orm  hørte, 
at  Thinget  dømte  ham  som  Øre-Bondens  Bane,  satte  han  i  Fiir- 
spring  sønder  mod  Skaale,  og  det  varede  længe,  inden  de  Lag- 
retsmænd,  som  bleve  sendte  efter  ham,  indhentede  ham.  Ende¬ 
lig  fik  dog  een  af  dem  hugget  Orm  med  en  Kniv  i  Hælen,  saa 
han  faldt  til  Jorden.  Nu  blev  han  ført  tilbage  til  Thingstedet, 
hvor  de  dræbte  ham  og  begrov  ham.  Og  nu  er  fortalt  om  Orm, 
Bonde  paa  Skaale.  “ 

Atter  andre  Sagn  forklare  Øers  og  Steders  Navne; 
af  disse  har  jeg  leilighedsviis  fortalt  det  om  Eiriks  bo3i  ved 
Vaagø.  Der  gaaer  ogsaa  Sagn  om,  hvorledes  Svinø  blev 
til;  denne  0  havde  nemlig,  som  de  fleste  andre  af  Færøerne, 
været  en  Flyde-Ø,  og  den  saaes  meget  sjelden,  fordi  den  førte 
saa  megen  Taage  med  sig,  og  var  selv  indhyllet  deraf.  Paa 
Vidareide,  paa  Vidø,  havde  de  en  So,  men  ingen  Orne,  og  dog 
fik  Soen  Grise  hvert  Aar.  Alle  undredes  meget  herover,  og 
Folk  sagde  nu,  at  Soen  undertiden  savnedes  i  Bygden;  men  hun 
kom  altid  igjen.  En  Dag  løb  hun  hurtig  østerefter  Eidet;  men 
en  Kone  fik  fat  i  hende  og  bandt  et  Nøgle -Knippe  i  hendes 
Hale.  Nu  gik  Soen  tilsøes  og  svømmede  fra  Land.  Kort  efter 

saae  Folk  paa,  Vidareide  en  0  komme  frem  søndenfor  Eidet,  og 
de  skyndte  sig  i  Baad  ud  til  den.  De  kunde  nu  lande  paa 
Øen,  da  Soen  havde  baaret  Jern  paa  den  og  fæstet  den;  Taagen 
lettede  af,  og  der  har  Svinø  ligget  siden. 

Ogsaa  Navnet  paa  Øen  Mikjunæs  og  Bygden  Fåmjin  paa 
Syderø  er  forklaret  i  Sagn. 

Endelig  er  der  en  Kreds  ef  Sagn,  hvis  Indhold  saavelsom 
Form  er  aldeles  eventyrlig,  f.  Ex.  det  om  „Givrinar  hol  i  Sandoy* 
og  om  „Trollanes*,  som  jeg  før  har  meddeelt;  ligesom  ogsaa  en 
Mængde  overnaturlige  Væsener  endnu  leve  i  Folkefantasien,  f.  Ex. 
Marmennil,  Sjodreygil,  Havfruen,  Nøkken,  Dværge  o.  s.  v.  Fæ¬ 
ringernes  Forestiliing  om  disse  Væsener  ligner  i  høi  Grad  Nord- 
mændenes,  og  mange  af  disse  Fortællinger  ere  overordentlig  dyb¬ 
sindige  og  have  høi  poetisk  Værd,  hvilket  vi  have  seet  i  den 
anførte  Fortælling  om  Sjodreygil.  —  Ogsaa  Iagttagelser  i  Natu¬ 
ren,  hvortil  Færingerne  have  saa  megen  Ledighed,  da  de  idelig 
færdes  i  de  frie,  vilde  Omgivelser,  ere  optagne  i  Folkets  poetiske 
Forestillingskreds,  og  der  er  rigtignok  en  forbavsende  Forskjel 
paa  Anskuelsens  Liv,  naar  f.  Ex.  en  lærd  Naturhistorie  tørt  og 
kjedeligt  meddeler,  at  Skarven  kun  har  en  lille  Knop  i  Halsen 
istedenfor  Tunge,  og  at  Æderfuglen  plukker  Duun  af  sit  Bryst, 
og  naar  man  læser  det  færøiske  Sagn.  Dette  fortæller,  at  Skar¬ 
ven  og  Æderfuglen  kappedes  om  at  faae  Dunet,  og  de  væddede 
om,  hvem  der  kunde  vaagne  først  og  fortælle,  at  Sol  var  oppe; 
thi  den,  der  var  først  paafærde,  skulde  have  Dunet.  Skarven 
sad  og  kneisede  og  holdt  sig  vaagen,  til  det  begyndte  at  grye 
ad  Dag,  saa  blev  han  saa  glad,  at  han  ikke  kunde  dye  sig  for 
at  raabe,  at  det  dagedes.  Nu  vaagnede  Æderfuglen,  som  havde 
faaet  sig  en  god  Luur,  hvorimod  Skarven  ikke  kunde  holde  ud 
at  vaage  længer,  men  faldt  i  Søvn.  Da  nu  Solen  stod  op, 

purrede  Æderfuglen  Skarven  og  fortalte  ham  det;  saadan  fik 
Æderfuglen  Dunet,  og  Skarven  mistede  sin  Tunge,  fordi  han 
ikke  kunde  tie  stille.  I  dette  Sagn  er  disse  to  Fugles  hele  Eien- 
dommelighed  saa  mesterlig  nøiagtig  fremstillet,  at  alle  Stuelærde 
tilsammen  ikke  kunne  gjøre  det  halv  saa  godt. 

Førend  jeg  forlader  de  færøiske  Sagn,  vil  jeg  anføre  Hi¬ 
storien  om  „Gaasedalsmanden  i  Huldebaaden“,  da  dette  Eventyr 
er  et  af  de  almindeligste  deroppe,  ligesom  Huldefolkene  i  det  Hele 
ere  Gjenstand  for  saa  godt  som  daglig  Omtale.  Gaasedalsbygden 
ligger  saa  slemt  for  Søen,  at  man  ikke  kan  have  Baad  staaende 
der  om  Vinteren;  der  er  en  aldeles  brat  og  vel  15  Favne  høi 
Strandbred.  Derfor  slaae  Gaasedalsmænd  sig  sammen  med 
Mændene  i  Bø  om  Baad  til  Fiskeri.  En  Mand  fra  Gaasedal  drog 
en  Nat  hjemmefra  øster  til  Akranæs,  hvor  Bømændene  skulde 
lægge  tilland  og  tage  ham  ombord.  Da  han  kom  et  Stykke  hen, 
saae  han  en  Baad  roe  ind  imod  Næsset,  og  da  han  ikke  vilde, 
de  skulde  vente  paa  ham,  skyndte  han  sig  ned  i  Baaden  uden 
at  agte  paa  nogen  Ting.  Han  satte  sig  paa  Roerbænken,  som 
han  pleiede;  men  da  han  saae  sig  om,  kjendte  han  ikke  et 
Menneske;  han  vidste  nu,  at  han  var  blandt  Huldefolk,  og  søgte 
at  skjule  sin  Angst  saa  godt  som  muligt.  De  roede  da  udenom 
Øen,  ud  tilhavs.  Huldemændene  satte  Agn  paa  og  kastede  ud; 
Gaasedalsmanden  sad  stille  og  tav;  thi  Snøret  havde  han  med 
sig,  men  Krogen  havde  han  glemt  i  Bø,  og  han  havde  intet 
Agn.  Formanden  spørger  ham  nu,  hvorfor  han  ikke  kaster  ud. 
Manden  svarer:  fordi  han  hverken  havde  Krog  eller  Bid.  Dette 
gav  Huldemanden  ham  strax,  og  Krogen  var  knap  kommen  ned 
paa  Bunden,  saa  fik  han  Bid  og  trak  en  stor  Fisk  op.  Da  han 
havde  slaaet  den,  tog  Formanden  og  mærkede  den.  De  roede 
da  hjem  med  fuld  Baad,  og  lagde  atter  tilland  ved  Akranæs, 

paa  det  samme  Sted,  hvor  de  havde  taget  Gaasedalsmanden 
ombord.  De  kastede  ham  hver  Fisk  iland,  som  var  mærket  med 
hans  Mærke.  Nu  han  er  kommen  påa  Land,  husker  han  paa, 
at  han  har  glemt  Kniven  i  Baaden.  Han  raaber  derfor  til  dem: 
„Hvast  ved  Laaret  ligger  efter!"  Huldemanden  tog  Kniven  og 
kylede  den  efter  ham;  men  den  traf  ham  ikke.  Huldemanden 
raabte  da:  „Forbandet  være  Du,  Lykkens  Mand  er  Du!"  De 
lagde  nu  atter  fra  Land,  og  Huldemanden  sagde  nu:  „Hund  var 
Du,  at  Du  ikke  sagde  mig  Tak  for  Baaden !“  —  Det  er  ikke  godt 
at  nævne  Kniv,  Sværd,  Øxe  eller  andet  deslige  ved  sit  rette 
Navn ;  men  man  skal  omskrive  det  og  kalde  det  „Hvast"  o.  s.  v.  Ei 
heller  maa  man  sige  Huldemand  Tak  for  Noget,  for  saa  faaer 
han  Magt  til  at  gjøre  En  ondt.  —  Sagn,  der  ligne  dette,  gaae 
om  flere  andre  Steder  der  paa  Øerne. 

XII. 


Nogle  Stykker  af  Færeyinga  saga, 


Da  jeg  ved  at  skildre  Sæder  og  Levemaade  og  fortælle 
adskillige  Sagn  fra  Færøerne  har  søgt  at  give  et  Billede  af  Fæ¬ 
ringernes  ydre  og  indre  Liv,  saaledes  som  det  nu  i  sin  Al¬ 
mindelighed  viser  sig,  saa  vil  jeg  nu  anføre  nogle  Træk  af  Fæ¬ 
drenes  Liv,  saaledes  som  dette  fortælles  i  Færeyinga  saga,  om 
det  kunde  lykkes  mig  derved  at  meddele  en  Forestilling  om  Fæ¬ 
ringernes  Gharakteer  og  Liv  i  Oldtiden,  og  saaledes  give  Lei- 
lighed  til  at  anstille  Sammenligning  mellem  de  nuværende  Færinger 
og  deres  Fædre.  —  Jeg  har  valgt  følgende  Fortællinger,  der 
syntes  mig  at  være  de  meest  livlige  og  eiendommelige : 

1. 

Om  Brødrene  Brester  og  Beiner. 

Haf  grim  hed  en  Mand;  han  boede  paa  Syderø,  paa 
Færøerne,  han  var  en  mægtig  Mand  og  haardfør  og  rig  paa 
Gods.  Gudrid  hed  hans  Kone,  og  hun  var  en  Datter  af  Snæulf. 
Hafgrim  var  Høvding  over  Hælvten  af  Øerne  og  havde  denne 

Hælvt  i  Leen  af  Kong  Harald  Graafeld,  som  dengang  raadede 
for  Norge.  Haf  grim  var  meget  hæftig  af  Sind,  men  var  ikke  i 
Anseelse  for  at  være  meget  kløgtig.  Han  havde  en  Mand  hos 
sig,  som  hed  Einar,  med  Tilnavn  Sydering;  fremdeles  var  der 
hos  Hafgrim  en  anden  Mand  ved  Navn  Eldjarn  Kambhøtt; 
denne  var  tosset  og  ondskabsfuld,  lad  og  fremfusende,  sladder¬ 
agtig  og  uforskammet  i  Munden,  løgnagtig  og  bagtalersk.  — 
Der  var  en  Mand,  som  hed  Thorbjørn,  han  var  kaldet  Gøtuskegg, 
han  boede  paa  Østerø,  paa  Færøerne;  Gudrun  hed  hans  Kone; 
de  havde  to  Sønner,  Thorlak  hed  den  ældre  og  Thraand  den 
yngre:  de  vare  haabefulde  Mænd,  Thorlak  var  baade  stor  og 
stærk,  og  Thraand  var  ligedan,  da  han  voxede  til;  men  der 
var  ellers  stor  Forskjel  mellem  disse  Brødre.  Thraand  var  rød 
af  Haar,  fregnet  i  Ansigtet  og  barsk  i  Aasyn.  Thorbjørn 
var  en  rig  Mand  og  var  allerede  tilaars,  da  dette  foregik.  Thor¬ 
lak  giftede  sig  der  paa  Øerne,  men  forblev  dog  hjemme  hos  sin 
Fader  i  Gøte;  men  kort  efterat  Thorlak  var  gift,  døde  Thor¬ 
bjørn  Gøtuskegg  og  blev  udbaaren  og  høilagt  efter  fordums  Skik; 
thi  da  vare  alle  Færingerne  endnu  Hedninger.  Hans  Sønner 
skiftede  Arv  mellem  sig;  begge  vilde  have  Hovedgaarden  i  Gøte, 
thi  den  var  den  største  Herlighed;  de  kastede  da  Lod  om  den, 
og  den  tilfaldt  Thraand.  —  Paa  Svinø  boede  en  Mand,  som 
hed  Bjarni  og  blev  kaldet  Svinø-Bjarni ;  han  var  en  god  Bonde 
og  havde  meget  Gods.  Han  var  Morbroder  til  Thraand  i  Gøte 
og  var  en  saare  underfundig  Mand. 

Nu  er  at  fortælle  om  Brødrene  Br ester  og  Beiner;  de 
havde  to  Gaarde,  den  ene  paa  Skuvø,  og  den  anden  paa  Dimun. 
Brester  havde  en  Kone,  ved  Navn  Cecilia,  som  var  norsk  af  Æt, 
og  med  hende  en  Søn,  som  hed  Sigmund,  og  var  den  Gang  ni 
Aar  gammel,  da  dette  foregik;  han  var  baade  stor  og  anseelig. 

Beiner  havde  en  Frille,  veel  Navn  Thora,  og  med  hende  en  Søn, 
som  hed  Thorer;  han  var  den  Gang  elleve  Aar  gammel  og 
meget  haabefuld.  Det  hændte  sig  nu  engang ,  da  Brødrene 
Brester  og  Beiner  vare  paa  deres  Gaard  paa  Dimon,  at  de  seilede 
over  til  Øen  Lille-Dimun,  som  er  ubeboet,  hvor  de  lode  deres 
Faarehjord  gaae  tilligemed  de  Nød,  som  de  bestemte  til  Slagt¬ 
ning.  Drengene  Sigmund  og  Thorer  bade  om  at  maatte  drage 
med  dem,  hvilket  Brødrene  tillode  dem,  og  de  seilede  nu  over 
til  Øen.  Brødrene  havde  alle  deres  Vaaben  med  sig.  Brester 
beskrives  som  en  stor  og  stærk  Mand  og  bedre  vaabendygtig 
end  enhver  Anden,  viis  og  saare  afholdt  af  alle  sine  Venner. 
Hans  Broder  Beiner  besad  ogsaa  fortrinlige  Egenskaber,  men 
kunde  dog  ikke  lignes  med  Broderen.  De  seilede  nu  fra  Øen 
Lille-Dimun,  og  idet  de  styrede  med  stærk  Fart  mod  Øen,  den 
beboede  Dimun,  saae  de  tre  Skibe  med  væbnede  Mænd  om  Bord 
seile  imod  sig,  og  tolv  Mand  vare  paa  hvert  Skib.  De  kjendte 
disse  Mænd,  at  det  var  Haf  grim  fra  Syderø,  Thraand  fra 
Gø  te  paa  det  andet  Skib,  og  Bjarne  fra  Svinø  paa  det  tredie. 
De  styrede  hen  imellem  Brødrene  og  Øen,  saa  at  disse  ikke 
naaede  at  lande,  men  kom  op  med  deres  Skib  et  Sted  paa 
Strandbredden.  Der  hævede  sig  en  steil  Klippe,  op  paa  den  løb 
Brødrene  med  deres  Vaaben  og  lode  Drengene  sætte  sig  der  ned 
ved  Siden  af  dem.  Klippen  var  bred  foroven  og  et  godt  For¬ 
svarssted.  Hafgrim  og  hans  Ledsagere  kom  nu  til  med  deres 
tre  Skibe;  de  sprang  strax  af  Skibene  op  paa  Strandbredden 
til  Klippen,  og  Hafgrim  og  Svinø -Bjarne  gjorde  uden  Ophold 
Anfald  paa  Brødrene,  men  disse  værgede  sig  vel  og  mandigen. 
Thraand  og  hans  Skibsfolk  gik  frem  og  tilbage  paa  Strandbredden 
og  deeltoge  ikke  i  Angrebet.  Brester  værgede  Klippen  paa  den 
Side,  hvor  den  var  lettest  at  angribe  og  vanskeligst  at  forsvare. 

De  strede  nu  mod  hinanden  en  Stund,  og  Kampen  imellem  dem 
var  ikke  hurtig  afgjort.  Da  sagde  Hafgrim:  „Det  havde  jeg  be¬ 
tinget  mig  af  dig,  Thraand !  at  du  skulde  yde  mig  Hjælp,  og 
derfor  tilstod  jeg  dig  mit  Kvæg«,  føiede  han  til.  „Du  er,« 
svarede  Thraand,  „tilvisse  en  feig  Karl,  at  du  med  tvende 
Tylvter  Mænd  ikke  kan  angribe  to  eenlige  Mænd,  og  det  er  din 

Maade,  stedse  at  sætte  andre  i  Vove  for  dig,  og  du  tør  ikke 

* 

komme  i  Nærheden,  hvor  der  er  nogen  Fare  for  Haanden;  det 
er  klogest,  om  der  er  nogen  Daad  i  dig,  at  du  trænger  først  op 
mod  Brester;  men  de  Andre  følge  efter  dig,  ellers  kan  jeg  vel 
indsee,  at  du  ikke  er  dygtig  til  Noget!«  og  han  ophidsede  ham 
nu  saaledes  paa  det  Heftigste.  Derefter  løb  Hafgrim  op  paa 
Klippen  mod  Brester  og  stak  til  ham  med  sit  Spyd  midt  paa 
Livet,  og  stødte  det  igjennem  ham.  Og  da  Brester  mærkede,  at 
dette  var  hans  Banesaar,  gik  han  frem,  i  det  han  fik  Stikket, 
mod  Hafgrim  og  hug  til  ham  med  sit  Sværd.  Hugget  traf  Haf¬ 
grim  paa  den  venstre  Skulder  og  kløvede  Skulderen  og  Siden, 
saa  at  Armen  faldt  bort  fra  Kroppen,  og  Hafgrim  styrtede  død 
ned  af  Klippen,  og  Brester  ovenpaa  ham,  og  der  lode  begge 
deres  Liv.  Nu  angrebe  de  dernæst  Beiner,  og  han  værgede  sig 
vel;  men  det  endtes  dog  med,  at  ogsaa  Beiner  faldt.  Folk  sige, 
at  Brester  blev  tre  Mænds  Bane,  førend  han  dræbte  Hafgrim, 
men  Beiner  to  Mænds,  inden  han  faldt.  Efterat  dette  var  skeet, 
sagde  Thraand,  at  man  skulde  dræbe  Drengene  Sigmund  og 
Thorer.  „Nei,«  svarede  Bjarne,  „de  skulle  ikke  dræbes.«  „Hvis 
de  undslippe,«  sagde  Thraand,  „da  vil  det  dog  blive  Følgen,  at 
de  ville  blive  de  Flestes  Bane  af  dem,  som  ere  her  tilstede.« 
„Alligevel,«  svarede  Bjarne,  „skal  man  ligesaa  lidt  dræbe  dem 
som  mig  selv.«  „Dette  var  heller  ikke  mit  Alvor,«  sagde  da 
Thraand,  „jeg  vilde  kun  sætte  en  Prøve  paa  Eder,  hvorledes  I 

vilde  optage  dette  Forslag;  men  i  den  Sted  vil  jeg  nu  gjen- 
gjelde  Drengene  det,  at  jeg  har  været  tilstede  i  denne  Træfning, 
og  tilbyde  dem  Opfostring."  Drengene  sade  paa  Klippen  og 
saae  paa  denne  Tildragelse.  Thorer  græd,  men  Sigmund  sagde: 
„Lad  os  ei  græde,  Frænde!  men  mindes  dette  des  længer."  Der¬ 
efter  begave  de  sig  bort  derfra,  og  Thraand  lod  Drengene  følge 
med  sig  til  Gøte.  Hafgrims  Lig  blev  ført  til '  Syderø  og  der 
jordet  efter  gammel  Skik;  men  Bresters  og  Beiners  Venner  førte 
deres  Lig  hjem  til  Skuvø  og  begrove  dem  der  ligeledes  efter 
Fortids  Skik.  Nu  spurgtes  denne  Tidende  over  alle  Færøerne, 
og  hvert  Menneske  sørgede  over  disse  Brødre. 

2 

Sigmund  drog  over  at  forkynde  Christendommen  paa  Færøerne. 

Da  nu  Vaaren  begyndte,  kom  Kong  Olaf  en  Dag  i  Samtale 
med  Sigmund  og  sagde,  at  han  vilde  sende  ham  ud  til  Fær¬ 
øerne  for  at  christne  det  Folk,  som  boede  der.  Sigmund  und¬ 
skyldte  sig  for  dette  Hverv,  men  tilstod  dog  omsider  Kongens 
Villie.  Kongen  satte  ham  da  til  Befalingsmand  over  alle  Øerne 
og  gav  ham  Lærere  med,  som  skulde  døbe  Folket  og  undervise 
det  i  de  nødvendigste  Lærdomme.  Sigmund  seilede  bort,  saa- 
snart  han  var  færdig,  og  hans  Reise  gik  lykkelig  af.  Da  han 
nu  kom  til  Færøerne,  stævnede  han  Bønderne  til  Thinge  paa 
Strømø;  der  kom  Mange  sammen.  Da  Thinget  var  sat,  stod 
Sigmund  op  og  holdt  en  lang  Tale,  hvori  han  fortalte,  at  han 
havde  været  ovre  i  Norge  hos  Kong  Olaf  Tryggvesøn ;  han 
sagde  da  ogsaa,  at  Kongen  havde  gjort  ham  til  Befalingsmand 
over  alle  Øerne.  De  fleste  Bønder  optoge  dette  vel.  Dernæst 
sagde  Sigmund:  „Det  vil  jeg  ogsaa  gjøre  vitterligt  for  Eder,  at 

jeg  har  antaget  en  anden  Tro,  og  er  nu  bleven  Christen,  og  jeg 
har  det  Ærende  og  Bud  fra  Kong  Olaf,  at  omvende  alt  Folket 
her  paa  Øerne  til  den  sande  Tro."  Thraand  svarede  paa  hans 
Tale  og  sagde,  at  det  var  billigt,  at  Bønderne  overtalte  denne 
vanskelige  Sag  imellem  sig.  Bønderne  sagde,  at  det  var  vel  talt. 
De  gik  derpaa  til  den  anden  Side  påa  Marken,  og  Thraand 
talte  nu  for  Bønderne,  at  det  vilde  være  dem  det  Bedste,  strax 
at  nægte  dette  Bud,  og  ved  sine  Overtalelser  bragte  han  det 
saavidt,  at  de  bleve  alle  enige  herom.  Men  da  Sigmund  saae, 
at  alt  Folket  havde  trukket  sig  hen  til  Thraand,  saa  der  Ingen 
var  tilbage  hos  ham  uden  hans  Mænd,  som  vare  Christne,  sagde 
han:  „Altfor  megen  Magt  har  jeg  nu  givet  Thraand."  Dernæst 
stimlede  Folk  hen,  hvor  Sigmund  og  hans  Mænd  sade;  de  hævede 
strax  Vaabnene  i  Veiret  og  lode  ikke  fredelige.  Sigmund  og 
hans  Mænd  sprang  op  imod  dem;  da  sagde  Thraand:  „Lad  Folk 
sætte  sig  ned  og  ikke  gjøre  sig  saa  heftige;  men  det  vil  jeg  sige 
dig,  min  Frænde  Sigmund!  at  vi  Bønder  ere  alle  bievne  enige 
om  at  svare  saaledes  paa  det  Andragende,  som  du  fremfører,  at 
vi  paa  ingen  Maade  antage  Troesforandring,  og  vi  ville  anfalde 
dig  her  paa  Thinget  og  dræbe  dig,  hvis  du  ikke  vil  opgive  dette, 
og  give  os  fast  Løfte  paa,  at  du  aldrig  mere  vil  fremføre  denne 
Sag  her  paa  Øerne."  Da  Sigmund  mærkede,  at  han  den  Gang 
intet  kunde  udrette  for  Troen,  og  at  han  ikke  havde  Styrke  til 
at  stride  imod  alt  det  Folk,  som  var  kommet  sammen  der,  saae 
han  sig  nødt  til  at  love  det,  som  de  forlangte,  ved  Vidner  og 
Haandslag,  og  dermed  sluttede  de  Thinget.  Sigmund  opholdt 
sig  om  Vinteren  paa  Skuvø,  og  var  meget  ilde  tilfreds  med, 
at  Bønderne  havde  tvunget  ham,  men  lod  det  dog  ikke  mærke 


paa  sig. 

Engang  om  Vaaren,  da  Strømmene  gik  meget  stærkt,  og 
Folk  holdt  det  for  umuligt  at  seile  paa  Søen  og  mellem  Øerne, 
foer  Sigmund  hjemmefra  Skuvø  med  tredive  Mænd  paa  to  Skibe; 
nu  vilde  han  een  af  Delene,  sagde  han,  forsøge  paa  at  udføre 
Kongens  Ærende,  eller  i  modsat  Fald  døe.  De  styrede  til  Østerø, 
og  naaede  til  Øen  langt' ud  paa  atten,  uden  at  Nogen  mærkede 
det;  de  sloge  derpaa  en  Kreds  om  Gaarden  Gøte  og  stødte  en 
Stang  mod  Døren  til  den  Stue,  hvori  Thraand  sov  og  drød  den 
saaledes  op,  hvorefter  de  grebe  Thraand  og  førte  ham  ud.  Da 
sagde  Sigmund:  „End  hænder  det  sig  nu  saa,  Thraand!  at  Lyk¬ 
ken  vexler;  du  tvang  mig  i  Høst  og  satte  mig  to  haarde  Vil- 
kaar;  nu  vil  jeg  ligeledes  sætte  dig  to  ulige  Vilkaar:  det  ene  er 
godt,  at  du  antager  den  sande  Tro  og  lader  dig  døbe;  men  det 
andet  er,  at  du  skal  blive  dræbt  strax  paa  Stedet,  og  det  Vilkaar 
er  ondt  for  dig,  thi  du  mister  da  snart  dine  store  Rigdomme  og 
denne  Verdens  Lykke  og  faaer  derimod  Helvedes  Kval  og  evige 
Pine  i  den  anden  Verden. “  Thraand  sagde:  „Ei  vil  jeg  svigte 
mine  gamle  Venner.  "  Sigmund  satte  da  en  Mand  til  at  dræbe 
Thraand  og  gav  ham  en  stor  Øxe  i  Haanden;  men  da  han  gik 
mod  Thraand  med  hævet  Øxe,  saae  Thraand  til  ham  og  sagde: 
„Hug  mig  ikke  saa  hurtig!  jeg  vil  først  tale  noget;  hvor  er  min 
Frænde  Sigmund?"  „Her  er  jeg",  sagde  denne.  „Du  skal  ene 
raade  imellem  os,"  sagde  da  Thraand,  „og  jeg  vil  antage  den 
Tro,  som  du  ønsker."  Da  sagde  Thorer:  „Hug  ham,  Mand!" 
„Ei  skal  han  nedhugges  dennesinde" ,  svarede  Sigmund.  „Det 
bliver  din  og  dine  Venners  Død,"  sagde  da  Thorer,  „hvis  han 
nu  undslipper."  Sigmund  sagde,  at  man  skulde  vove  derpaa. 
Thraand  blev  da  døbt  tilligemed  hans  Huusfolk  af  en  Præst. 
Sigmund  lod  nu  Thraand  drage  med  sig,  da  han  var  døbt. 
Siden  drog  Sigmund  omkring  paa  alle  Færøerne  og  holdt  ikke 

op,  inden  alt  Folket  der  var  christnet.  Om  Sommeren  gjorde 
lian  dernæst  sit  Skib  i  Stand  og  agtede  sig  til  Norge,  at  bringe 
Kong  Olaf  sine  Skatter  og  tillige  Thraand  i  Gøte.  Men  da 
Thraand  mærkede  dette,  at  Sigmund  agtede  at  føre  ham  til 
Kongen,  bad  han  om  at  slippe  for  denne  Reise.  Dette  vilde 
Sigmund  ikke  tilstede,  og  saasnart  der  blev  Bør,  lettede  de  Anker; 
men  de  vare  ikke  komne  langt  ud  paa  Havet,  inden  der  mødte 
dem  baade  stærke  Strømme  og  en  stor  Storm,  saa  at  de  bleve 
drevne  tilbage  til  Færøerne,  hvor  Skibet  sloges  sønder;  alt 
Godset  forliste  de,  men  de  fleste  Folk  bleve  bjergede.  Sigmund 
reddede  Thraand  og  mange  Andre.  Thraand  sagde,  at  Reisen 
ikke  vilde  gaae  godt  for  dem,  hvis  de  lode  ham  fare  med  imod 
sinVillie;  men  Sigmund  sagde,  at  han  alligevel  skulde  fare  med, 
uagtet  han  ikke  syntes  godt  derom.  Sigmund  tog  da  et  andet 
Skib  og  sit  eget  Gods,  at  føre  Kongen  isteden  for  Skatten,  thi 
ham  fattedes  ikke  Løsøre.  De  stak  nu  anden  Gang  i  Søen,  og 
kom  nu  noget  længer  paa  Veien  end  før,  men  fik  igjen  stærk 
Modvind,  som  drev  dem  tilbage  til  Færøerne,  og  slog  Skibet 
sønder.  Sigmund  sagde,  at  det  syntes  ham,  at  der  var  stor 
Hindring  for  deres  Reise.  Thraand  sagde,  at  det  vilde  gaae 
saaledes,  hvor  ofte  de  end  forsøgte  det,  naar  han  skulde  tåre 
med  dem  imod  sin  Villie.  Sigmund  lod  da  Thraand  løs  paa  det 
Vilkaar,  at  han  svoer  ham  en  hellig  Ed  paa,  at  han  skulde  have 
og  holde  den  christne  Tro,  være  oprigtig  og  tro  imod  Kong  Olaf 
og  Sigmund,  ikke  forhindre  eller  afholde  noget  Menneske  der 
paa  Øerne  fra  at  udvise  Troskab  og  Lydighed  imod  dem,  men 
fremme  og  udføre  dette  Kong  Olafs  Bud,  og  ligesaa  ethvert 
andet,  som  han  vilde  byde  ham  at  udføre  paa  Færøerne;  og 
Thraand  svoer  uden  mindste  Forbeholdenhed  paa  Alt,  hvad  Sig¬ 
mund  kunde  udfinde  at  foresætte  ham.  Thraand  drog  dernæst 

hjem  til  Gøte,  og  Sigmund  forblev  ogsaa  paa  sin  Gaard  paa 
Skuvø  den  Vinter;  thi  da  de  sidste  Gang  bleve  drevne  tilbage, 
var  det  allerede  langt  ud  paa  Efteraaret.  Sigmund  lod  da  istand¬ 
sætte  det  Skib,  som  var  mindst  beskadiget,  og  den  Vinter  var 
alt  roligt  paa  Færøerne,  og  iptet  Mærkeligt  forefaldt  der. 

3. 

Sigmund  Brestissøns  sidste  Kamp  og  Endeligt. 

Det  skete  nu  en  Dag,  da  Vinteren  nærmede  sig,  at  Thraand 
samlede  Folk  til  sig,  og  de  fore  afsted,  tresindstyve  Mand  stærke; 
Thraand  sagde,  at  de  nu  skulde  drage  hen  og  opsøge  Sigmund, 
og  han  føiede  til,  at  han  havde  drømt,  at  de  nu  vilde  komme 
ham  nær.  De  havde  to  Skibe  og  et  udvalgt  Mandskab ;  i  Thraands 
Følge  befandt  sig  da  Leif  Øssursøn,  Sigurd  Thorlaksøn,  Thord 
Lave,  Gaut  Røde,  Steingrim,  en  Bonde  fra  Østerø,  Eldjarn  Kamb- 
høtt,  som  allerede  havde  været  længe  hos  Thraand.  Svinø- 
Bjarne  forholdt  sig  rolig  i  disse  Stridigheder,  efter  at  han  havde 
indgaaet  Forlig  med  Sigmund.  Thraand  foer  nu  med  sine  Folk 
lige  til  Skuvø;  de  trak  deres  Skibe  i  Land,  og  gik  alle  op,  lige 
til  de  naaede  Opgangen.  Skuvø  er  saa  godt  et  Forsvarssted,  at 
man  siger,  at  Øen  ikke  vil  kunne  tages,  naar  der  er  ti  Mand  til 
Forsvar  paa  Opgangen,  om  der  end  kommer  nok  saa  mange  til 
Angreb.  Eldjarn  Kambhøtt  gik  op  lidt  foran  de  Andre  og  traf 
Sigmunds  Vagtmand  ved  Opgangen.  De  fore  strax  ind  paa  hin¬ 
anden,  og  deres  Skifte  endtes  med,  at  de  begge  styrtede  ned  af 
Klippen,  og  fandt  saaledes  begge  deres  Død.  Thraand  gik  nu 
op  med  alle  de  Øvrige  til  Gaarden  og  omringede  den,  og  kom 
der  saa  uforvarendes,  at  ikke  det  mindste  Nys  var  kommet  dem 
forud.  De  brøde  Dørene  op.  Sigmund  og  alle  hans  Folk,  som 

vare  tilstede,  grebe  da  strax  til  Vaaben.  Ligesaa  gjorde  hans 
Kone  Thuride,  og  hun  stod  ligesaa  godt  bi  som  en  Mand. 
Thraand  lod  føre  Ild  til  Huset,  og  de  agtede  at  angribe  Gaarden 
baade  med  Ild  og  Vaaben;  de  gjorde  nu  et  haardt  Anfald,  og 
da  de  havde  angrebet  Gaarden  en  Stund,  gik  Thuride  ud  i  Døren 
og  sagde:  „Hvor  længe  agter  du,  Thraand!  at  slaaes  med 
hovedløse  Mænd?"  Thraand  svarede:  „Dette  maa  være  et  sandt 
Ord,  og  maa  Sigmund  være  kommen  bort."  Han  gaaer  derpaa 
bag  om  Gaarden  og  fløiter,  og  han  kommer  nu  til  en  Løngangs- 
Aabning,  som  var  et  Stykke  fra  Gaarden.  Der  bar  han  sig  saa- 
iedes  ad,  at  han  stak  den  ene  Haand  ned  i  Jorden  og  derpaa 
op  til  Næsen  og  sagde:  „Her  have  de  faret  alle  tre,  Sigmund, 
Thorer  og  Einar."  Nu  foer  Thraand  en  Stund  omkring  og 
snusede,  som  om  han  forfulgte  Spor  ligesom  en  Hund,  de  Andre 
bad  han,  at  de  ikke  maatte  komme  ham  nær,  og  nu  gik  han, 
til  han  kom  til  en  Fjeldkløft;  denne  Kløft  gaaer  tværs  over  Øen 
Skuvø.  Da  sagde  Thraand:  „Her  have  de  faret,  og  her  maa 
Sigmund  have  sprunget  over,  hvor  de  saa  ere  komne  hen.  Nu 
ville  vi  dele  vore  Folk,"  vedblev  Thraand,  og  skulle  Leif  Øssur- 
søn  og  Sigurd  Thorlaksøn  drage  til  den  ene  Ende  af  Kløften,  og 
en  Deel  af  Folkene  med  dem,  men  jeg  vil  drage  til  den  anden 
Ende,  og  vi  ville  da  mødes  paa  den  anden  Side  af  Kløften." 
De  gjorde  nu  saa;  da  sagde  Thraand:  „Det  egner  dig  nu,  Sig¬ 
mund!  at  lade  dig  see,  hvis  du  endnu  besidder  dit  Mod  og  vil 
holdes  for  en  rask  Mand,  som  du  længe  har  været  kaldet."  Det 
var  da  ganske  bælgmørkt,  og  strax  efter  sprang  en  Mand  over 
Kløften  til  dem,  og  hug  med  sit  Sværd  til  Thraands  Nabo  Stein- 
grim,  og  kløvede  ham  ned  i  Skuldrene.  Det  var  Sigmund;  han 
sprang  strax  baglængs  tilbage  over  Kløften.  „Der  foer  Sigmund," 
sagde  Thraand,  „og  efter  dem  skulle  vi  holde  for  Enden  af 

Kløften."  Saa  gjorde  de,  og  Leif  og  Thraand  mødtes  nu  med 

alle  deres  Folk.  Sigmund  og  hans  Staldbrødre  kom  nu  alle  op 

paa  en  Klippe  tæt  ved  Søen  og  hørte  da  Menneskestemmer  paa 
alle  Sider  om  sig.  Da  sagde  Thorer:  „Nu  skulle  vi  her  gjøre  et 
saadant  Modværge,  som  Skjæbnen  vil  gjøre  os  muligt."  „Ei  er 
jeg  i  Stand  til  Modværge,"  sagde  Sigmund,  „thi  jeg  mistede  mit 
Sværd  før,  da  jeg  sprang  baglængs  tilbage  over  Kløften;  derfor 
ville  vi  springe  ned  her  af  Klippen  og  forsøge  at  svømme  bort." 
„Lad  os  gjøre,  hvad  dig  synes!"  sagde  Thorer.  Denne  Beslut¬ 
ning  toge  de,  sprang  ud  fra  Klippen  i  Søen  og  gave  sig  til  at 

svømme.  Da  Thraand  hørte  Pladskene,  sagde  han:  „Der  fore 

de  nu,  nu  skulle  vi  tage  et  Skib,  hvor  vi  kunne  faae  det  og 
søge  efter  dem,  Nogle  paa  Søen,  Andre  paa  Landet!"  og  saa 
gjorde  de,  men  fandt  dem  ikke. 

Om  Sigmund  og  hans  tvende  Staldbrødre  er  dernæst  at 
berette,  at  de  svømmede  en  Stund  og  agtede  sig  til  Syderø,  der 
hvor  Afstanden  var  kortest,  og  det  var  dog  en  lang  Sømiil.  Da 
de  havde  tilbagelagt  Halvdelen  af  Veien,  sagde  Einar:  „Her  maae 
vi  skilles."  Sigmund  sagde,  at  det  ikke  skulde  skee.  „Læg  dig 
paa  mine  Skuldre,  Einar!"  sagde  han,  og  denne  gjorde  nu  saa. 
Sigmund  svømmede  da  endnu  en  Stund.  Da  sagde  Thorer,  som 
svømmede  bag  efter  ham:  „Hvor  længe  vil  du,  min  Frænde  Sig¬ 
mund!  slæbe  et  dødt  Menneske  efter  dig?"  „Ei  troer  jeg,  at 
det  behøves",  sagde  da  Sigmund.  Nu  svømmede  de  saa  langt, 
at  kun  en  Fjerdedeel  af  Veien  var  tilbage;  da  sagde  Thorer: 
„Hele  vor  Levetid,  min  Frænde  Sigmund!  have  vi  levet  sammen 
og  baaret  stor  Kjærlighed  til  hinanden,  men  nu  seer  det  ud  til, 
at  vort  Samliv  hører  op;  nu  har  jeg  gjort  Alt,  hvad  jeg  har 
orket,  nu  vil  jeg,  at  du  skal  frelse  dig  og  dit  Liv  og  ikke  bryde 
dig  mere  om  mig,  thi  ved  at  trækkes  med  mig,  Frænde!  sætter 

du  dit  eget  Liv  til. “  „Det  skal  aldrig  skee,"  sagde  Sigmund, 
„at  vi  saaledes  skulle  skilles,  min  Frænde  Thorer!  Enten  skulle 
vi  begge  komme  i  Land,  eller  ingen  af  os."  Sigmund  førte  da 
Thorer  mellem  sine  Skuldre;  Thorer  var  da  saa  udmattet,  at 
han  næsten  ikke  kunde  hjælpe  sig  selv  det  mindste,  men  Sig¬ 
mund  svømmede,  til  han  naaede  til  Syderø.  Der  var  stærk 
Brænding  ved  Øen;  Sigmund  var  da  saa  udmattet,  at  han  snart 
førtes  fra  Land,  og  snart  igjen  bares  til  det;  da  skyllede  Bøl¬ 
gerne  Thorer  af  hans  Skuldre,  og  denne  druknede,  men  Sigmund 
naaede  omsider  at  krybe  op,  og  var  da  saa  udmattet,  at  han 
ikke  kunde  gaae,  men  krøb  op  paa  Strandbredden  og  lagde  sig 
ned  i  en  Tangdynge.  Dette  var  i  Dagningen.  Der  laa  han,  til 
det  var  lys  Dag.  Der  var  en  lille  Gaard  kort  derfra  paa  Øen, 
som  hed  Sandvig,  hvor  der  boede  en  Mand,  ved  Navn  Thorgrim 
den  Onde;  han  var  en  stor  og  stærk  Mand  og  havde  sin  Gaard 
i  Fæste  af  Thraand  i  Gøte.  Han  havde  to  Sønner,  ved  Navn 
Ormstein  og  Thorstein,  de  vare  haabefulde  Mænd.  Om  Morgenen 
gik  Thorgrim  den  Onde  til  Strandbredden  og  havde  en  Buløxe 
i  sin  Haand.  Han  kom  da  ensteds,  hvor  han  saae,  at  et  rødt 
Klæde  stak  frem  af  en  Tangdynge,  han  skrabede  da  Tangen  til¬ 
side  og  saae,  at  der  laa  en  Mand.  Han  spurgte,  hvo  han  var; 
Sigmund  navngav  sig.  „Lavt  ligger  nu  vor  Høvding,"  sagde 
han  da,  „og  hvad  har  voldt  det?"  Sigmund  fortalte  nu  Alt, 
hvorledes  det  var  gaaet.  I  det  samme  kom  Thorgrims  Sønner 
til.  Sigmund  bad  dem  om  at  hjælpe  ham,  Thorgrim  var  ikke 
hurtig  til  at  svare  derpaa,  men  talte  sagte  med  sine  Sønner: 
„Sigmund  har,  som  mig  synes,  saa  megen  Rigdom  paa  sig," 
sagde  han,  „at  vi  aldrig  have  været  Eiere  af  saa  meget,  og  hans 
Guldring  er  meget  tyk;  det  synes  mig  derfor  bedst,  at  vi  dræbe 
ham  og  skjule  ham  dernæst,  dette  vil  aldrig  kunne  opdages." 


160 


Hans  Sønner  talte  imod  en  Tid,  men  samtykte  omsider,  og  de 
gik  nu  hen,  hvor  Sigmund  laa,  og  toge  ham  i  Haaret,  og  Thor- 
grim  den  Onde  hug  Hovedet  af  ham  med  Buløxen,  og  saaledes 
lod  Sigmund  sit  Liv,  den  i  alle  Henseender  saa  udmærkede  Mand. 
De  toge  Klæderne  og  Kostbarhederne  af  ham  og  trak  ham  siden 
op  under  en  Jordbanke  og  grove  ham  der  ned.  Thorers  Lig  var 
drevet  op,  og  de  grove  ham  ned  ved  Siden  af  Sigmund  og 
skjulte  dem  begge. 


XIII. 

Det  færøiske  Sprog, 

Førend  jeg  slutter  disse  Skildringer  fra  mit  Fødeland,  maa 
jeg  i  Korthed  omtale  det  Sprog,  som  tales  deroppe,  da  dette  jo 
giver  det  vigtigste  Bidrag  til  at  lære  Færingens  aandelige  Eien- 
dommelighed  at  kjende,  og  dette  Sprog  har  baade  før  og  senere 
været  Gjenstand  for  Strid  og  Meningsforskjel  her  i  Danmark, 
just  fordi  det  er  af  saa  stor  Betydning  for  Folket.  Det  færøiske 
Sprog  er  en  Dialekt  af  det  gamle  nordiske  Fællessprog,  der  har 
vedligeholdt  sig  renest  paa  Island,  hvor  det  tillige  er  uddannet 
til  Skriftsprog,  Kirke-  og  Rets-Sprog.  Derfor  vil  enhver  Islæn¬ 
der,  ved  nogen  Opmærksomhed,  kunne  forstaae  det  Færøiske, 
naar  det  er  stavet  fornuftigt,  ligesom  jeg  veed,  at  færøiske 
Bønder  kunne  forstaae  de  islandske  Sagaer,  naar  de  læses  lang¬ 
somt  for  dem.  Islandsk  og  Færøisk  ere  i  Bygningen  og  Ord- 
forraadet  overordentlig  lige,  begge  meget  kunstig  formede  og 
vanskelige  for  Fremmede  at  lære,  begge  haarde  som  Fjeldene, 
hvor  de  fostredes,  skarpe  som  Vinden,  der  suser  om  Klippernes 
Toppe.  Men  Udtalen  er  overordentlig  forskjellig,  og  Tonefaldet 
i  det  Færøiske  (især  hos  Nordenfjords-Mændene)  er  en  saa  fuld¬ 
kommen  anden  end  i  det  Islandske,  og  naar  man  kun  hører 

Sprogets  Klang,  ikke  de  enkelte  Ord,  skulde  man  ikke  antage, 
at  de  to  Maal  havde  det  Mindste  med  hinanden  at  gjøre.  Tone¬ 
faldet  i  det  Færøiske  er  (nordenfjords)  langsomt  og  syngende, 
omtrent  som  i  det  Svenske,  og  Lyd  -  Overgangene  saavelsom  de 
enkelte  Bogstavers  Udtale  ligner  meget  dette  Sprog,  medens  den 
hastige,  stødende  Udtale,  som  er  i  Islandsk,  ikke  findes  paa  Fær¬ 
øerne  (Syderø  og  Sandø  tildeels  undtagne),  ligesom  de  eien- 
dommelig  islandske  Læspelyd  „5“  (blødt  „d“,  somi  „blød“,  ,,sød“) 
og  I>  (th  i  Engelsk,  den  samme  Lyd  som  „5“,  stærkere  beaandet) 
ligesaalidt  ligge  for  det  færøiske  Organ,  som  for  det  norske  og 
svenske;  derfor  udelades  disse  Bogstaver  i  Udtalen  eller  blive, 
det  første  til  „ j “  eller  „v“ ,  det  sidste  til  „t“.  „H“,  som  Islæn¬ 

derne  udtale  saa  stærkt  foran  Medlyd  (hva5,  hniga),  udelades 
enten  aldeles  eller  udtales  som  „k“  (hvonn,  hvat,  hvitur,  hross, 
hnlsa;  læs:  kvonn,  kvat,  kvitur,  ross,  nisa).  „K“  udtales  foran 
e,  i,  æ  og  ø  som  i  Svensk  (tsch);  samme  Regel  følges  ved  Ud¬ 
talen  af  „sk“  og  „g“  foran  de  samme  Bogstaver,  saa  det  første 
lyder  som  „sch“,  det  sidste  som  „g“  i  Engelsk  (f.  Ex.  i  „gin  ger 
,,gipsy“).  „A“  og  „Aa“  (å)  udtales  meget  fladt  og  bredt,  naar 
de  have  Tonen,  omtrent  „æa“  og  „åa“ ;  „i“  lyder  „uj“.  —  Saa- 
ledes  lyder  da  det  færøiske  Sprog  i  Almindelighed,  men  der  er, 
som  sagt,  stor  Forskjel  paa,  hvordan  det  tales  paa  de  forskj ellige 
Øer.  Vistnok  er  Sproget  renere  og  bedre  bevaret  paa  Syderø, 
men  —  ja  det  er  en  Smags  Sag  —  det  lyder  kraftigere  og  mere 
klingende  paa  de  nordlige  Øer.  —  Dette  Sprog,  som  er  bleven 
saa  overordentlig  falsk  bedømt  her  i  Danmark  af  de  Folk,  i  hvis 
Haand  desto  værre  Færingernes  Skjæbne  var  lagt1),  dette  Sprog, 


')  See  S.  Frederiksen:  Dansken  paa  Færøerne,  Sidestykke  til  Tydsken  i 
Slesvig.  Kjøbenhavn  1845. 


1G3 


som  Tydskeren  Graba  har  kaldt  „ein  Gemisch  von  Islåndisch, 
Dånisch  und  Deutsch*,  blandt  Andet  fordi  en  Hest  hedder 
paa  Færøisk  „ross“ ;  dette  Sprog  har  nu  i  Aarlmndreder  levet 
paa  den  færøiske  Almues  Læber,  i  dens  Sange  og  Sagn,  og  det 
er  vedligeholdt  og  bevaret  med  den  Troskab  og  Kjærlighed,  som 
ethvert  sundt  Folk  føler  for  sit  Modersmaal;  thi  enhver  Færing 
betragter  Færøisk  som  sit  Modersmaal. 

Dansk  er  et  fremmed  og  tillært  Sprog,  som  aldrig  bruges 
i  den  daglige  Omgang  mellem  Mand  og  Mand.  Ikkedestomindre 
har  Dansk  fra  Reformationens  Tid  været  Kirke-  og  Rets-Sprog 
der  paa  Øerne,  og  Færingerne  have  derfor  været  nødte  til  at 
lære  det  og  at  bruge  det  i  Tale  med  Embedsmændene,  skjøndt 
det  bløde,  milde  danske  Maal  naturligviis  tager  sig  meget  stygt 
ud  i  en  Færings  Mund.  At  der  er  opkommen  megen  Vanskelig¬ 
hed  ved  dette  Forhold,  vil  Enhver  indsee,  der  har  et  aabent  Øie 
for  Modersmaalets  Værd  og  for  det  levende  Ords  Betydning. 
Færingen,  der,  som  jeg  i  det  Forrige  har  søgt  at  vise,  er  meget 
gudfrygtig,  gaaer  i  Kirken  og  hører  en  dansk  Prædiken,  hvoraf 
han  vel  —  dog  langtfra  altid  —  forstaaer  de  fleste  Ord,  men 
Aanden,  som  skulde  give  Ordene  Liv,  forstaaer  han  ikke;  saa 
gaaer  han  hjem  og  taler  med  sine  Kjære  om  de  evige  Ting  i  et 
andet  Sprog,  hvis  Aand  er  en  ganske  anden.  Børnene  lære  deres 
Christendom  af  danske  Bøger,  og  det  vilde  vel  see  endnu  ynke¬ 
ligere  ud  med  denne  Lærdom,  end  det  gjør,  hvis  Forældrene  ikke 
selv  meddeelte  den ;  thi  saa  fortælle  de  de  hellige  Sandheder  i 
Modersmaalet ,  og  derved  faae  Børnene  en  Kjærlighed  til  dem, 
hvilken  de  danske  Bøger,  som  de  senere  skulle  lære,  ikke  er 
istand  til  at  fremkalde.  Denne  Vanskelighed,  som  der  ligger  i  at 
have  eet  Talesprog  og  et  andet  Skriftsprog,  er  forøget  derved, 

at  der  i  Loven  om  den  høiere  Borgerskole  i  Thorshavn1)  ikke 
er  optaget  Færøisk  som  Lærefag,  men  kun  Dansk;  derved  er 
Ubilligheden  mod  Færingerne  slaaet  fast  i  den  sidste  Tid;  thi 
det  er  vist,  at  Færingerne  aldrig  kunne  udvikle  sig  til  sund 
aandelig  Dannelse,  hvortil  dg  have  saa  gode  Evner,  saalænge 
man  berøver  dem  Brugen  af  deres  Aands  naturlige  Meddelelses¬ 
middel.  Den  sædvanlige  Indvending:  Færøisk  har  ingen  Litte¬ 
ratur  —  er  intetsigende;  thi  deels  er  der  i  Viserne  og  Sagaen 
tilstrækkeligt  Stof  til  at  undervise  dem  i  deres  Modersmaal,  deels 
vil  der  nok  efterhaanden  komme  flere  færøiske  Bøger,  naar  det 
først  bliver  Skriftsprog.  At  det  skulde  virke  afsondrende  og 
hæmmende  for  den  aandelige  Udvikling  at  lære  Færingerne 
Færøisk  er  endnu  urimeligere  at  mene,  aldenstund  det  jo  staaer 
fast,  at  den  sande  aandelige  Dannelse  kun  tilegnes  ved  frit  Valg, 
saa  naar  Færingerne  ikke  kunne  vælge  mellem  Færøisk  og  Dansk, 
kunne  de  ikke  udvikle  sig  til  en  sund  Dannelse.  —  Hvad 
Sprogets  Værd  angaaer,  da  kan  dette  naturligviis  ikke  bestem¬ 
mes  efter  Bøgernes  Antal,  ikke  heller  maales  efter  Mundenes 
Mængde,  som  taler  det,  ligesom  man  ikke  retfærdigt  kan  be¬ 
dømme  det  fra  en  dansk  Mands,  men  fra  en  Færings  Stand¬ 
punkt,  og  saa  mener  jeg,  at  den  Kjendsgjerning,  at  det  lever 
saa  reent  og  uforfalsket  endnu,  er  tilstrækkeligt  Beviis  for,  hvilken 
Priis  den  færøiske  Mand  sætter  paa  sit  Sprog.  —  Jeg  vil  da 
slutte  disse  Bemærkninger  med  det  Ønske,  som  jeg  før  offentlig 
har  udtalt,  at  man  vil  gjøre  Færingerne  istand  til  at 
læse  og  skrive  deres  Modersmaal  ved  at  indføre  det 
som  Læregjenstand  i  Skolen,  og  jeg  vil  ret  indstændigt 


*)  Lov  om  Ordningen  af  Skole-  og  Underviisningsvæsenet  paa  Færøerne. 
1ste  Marts  1854,  §  6  a  og  c. 

opfordre  mine  danske  Landsmænd,  som  have  opladt  Øie  for  Fri¬ 
hedens  Betydning  i  del  Aandelige,  som  vide,  hvor  inderligt 
Tankernes  Liv  er  knyttet  til  Modersmaalet,  at  hjælpe  Færingerne 
til  deres  naturlige  Ret.  Thi 


„Modersmaal  er  vort  Hjertesprog, 
Kun  løs  er  al  fremmed  Tale: 

Det  alene  i  Mund  og  Bog- 
Kan  vække  et  Folk  af  Dvale  !“ 


Som  Prøve  paa  det  færøiske  Sprog  og  dets  Forskjel  fra 
Dansk  skal  jeg  anføre  2den  Sang  af  Sigmunds-Kvædet1): 


Nii  skal  taka  upp  annan  tått, 
og  sigla  norti  ur  til  Svinoyiar  brått. 

I  Svinoy  hyr  ein  menskur  mann, 
Bjarni  bdndi  heitir  hann. 

Teir  vundu  upp  segl  i  hunar  hatt 
og  sigldu  so  til  Svinoyjar  bratt. 

Sjogvarnir  brota  sum  buåafles, 
nu  for  hann  nordur  um  Mjo- 

vanes. 

Sigmundur  sigldi  um  Svinoyjar 

fjorS, 

skiitan  bogna5i  sum  ein  gjor5. 


Nu  begynder  den  anden  Sang, 
vi  seile  til  Svinø  dennegang. 

Paa  Svinø  boer  en  tapper  Mand, 
Bjarne  Bonde  hedder  han. 

De  vunde  op  Seil  i  høien  Mast, 
og  seiled  saa  til  Svinø  med  Hast. 

Søen  brød,  som  mod  Skjær  den 

slog, 

da  nord  for  Mjovanæs  han  drog. 

Sigmund  seiled  paa  Svinøfjord, 
Skibet  bugnede  som  en  Gjord. 


J)  See  V.  U.  Hammershaimb  i  Antiqvarisk  Tidsskrift  1849—51,  S.  81. 

Kastar  harm  akker  å  hvitan  sand, 
fyrstur  steig  Sigmundur  fotum  å 

land. 

Han  kaster  Anker  paa  hviden 

Sand, 

først  satte  Sigmund  Fod  paa 

Land. 

Tå  15  han  kom  i  bondans  gård, 
all  t  lå  folk  i  svovni  har. 

Da  han  kom  ind  i  Bondens  Gaard, 

da  Alle  laa  udi  Søvn  saa  haard. 

Sigmundur  drog  ut  sina  kniva 

små, 

so  listuliga  letur  hann  lokur 

frå. 

Sigmund  tog  frem  sine  Knive 

smaa, 

saa  listelig  løsned  han  Skodder 

og  Slaa. 

Eg  havi  ei  veri5  i  Svfnoy  firr, 
nu  skal  brota  bondans  dir. 

Jeg  haver  ei  været  i  Svinø  før, 
nu  skal  jeg  bryde  op  Bondens  Dør. 

Ei  vitsti  Bjarni  fyrr  enn  tå, 
Sigmundur  yvir  hans  herSum 

står. 

Ei  vidste  det  Bjarne,  før  han  saae 
Sigmund  over  sin  Skulder  staae. 

FljodiS  steig  i  serki  framm: 
vinn  ikki  gomlum  manni  skamm. 

Hans  Hustru  frem  fra  Sengen 

treen : 

den  gamle  Mand  I  volde  ei  Meen. 

Geri5  tigurn  ei  ta5  skamm, 
at  tær  drepi5  gamlan  mann. 

Gjører  ikke  Jer  selv  den  Skam, 
at  I  dræbe  en  gammel  Mand. 

Vil  hann  Bjarni  kristin  verda, 
tå  skal  eg  honum  einki  gera. 

Dersom  Bjarne  Christen  vil  blive, 
vi  skulle  ham  da  lade  ilive. 

Ta5  vår  bondans  fyrsla  or5, 
hann  bad  breida  duk  å  bord. 

Ta5  var  bondans  annad  ord, 
hann  bad  bera  mat  å  bord. 

Tad  var  bondans  tridja  ord, 
hann  bad  bera  drekk  å  bord. 

Har  var  bædi  giedi  og  gaman, 
Bjarni  og  Sigmundur  drukku 

saman. 

Tad  var  teirra  gaman  i, 
teir  drukku  og  dansadu  i  dagar  ni. 

Tad  gjordi  Sigmundur,  medan 

hann  var  har, 

kristnadi  Bjarna  og  allt  har  var. 


Det  var  Bondens  første  Ord, 
han  bad  brede  Dug  paa  Bord. 

Det  var  Bondens  andet  Ord, 
han  bad  bære  Mad  paa  Bord. 

Det  var  Bondens  tredje  Ord, 
han  bad  bære  Drik  paa  Bord. 

Der  var  baade  Glæde  og  Gammen, 
Bjarne  og  Sigmund  de  drak 

tilsammen. 

Deres  Gammen  mest  bestod  deri, 
de  drak  og  dandsed  i  Dage  ni. 

Det  gjorde  Sigmund,  mens  han 

var  her, 

han  christnede  Bjarne  og  Alle  der. 


Færøisk  Yise. 


(Til  Melodi  af  „Oluvu  kvæ6iu). 

Der,  hvor  Nordhavsbølgen  huul 
Ruller  sig  mod  Strand, 

Hæver  sig  af  Havet 
Del  gamle  Færø-Land. 

O  ru  kvæd  e. 

Værner  tro  om  vort  Land, 
Nytter  Dagen  vel ! 

Deilig  skinner  Solen  over 
Skaling  Fjeld! 

Herligt  er  vort  Fødeland, 

Fast  af  Fjelde  bygt, 

Staaer  mod  Storm  og  Bølge 
Urokkeligt  og  trygt. 

Venligt  ligger  0  ved  0, 

Ret  som  Søstre  smaa; 

Himlen  rolig  smiler, 

Og  Søen  er  saa  blaa. 

Blegi  i  Maaneglandsen  staaer 
Fjeldets  Tinde  steil; 

Lange  Skygger  svæve 
Henover  Havets  Speil. 

Myling1)  staaer  mod  Nord  paa  Vagt 
Med  sit  sorte  Bryst, 

Voved  vel  mod  Bølgen 
Saa  mangen  kraftig  Dyst. 

Længst  mod  Sønder  Munken2)  mørk 
Stirrer  over  Hav, 

Varer  kjække  Sømand 
Mod  Hvirvlens  dybe  Grav. 

Skaling-Fjeld 3)  er  Strømøes  Pryd, 

Stakk4)  for  Vaagø  slaaer, 

Slattar-Tindens 5)  Toppe 
Mod  Himlens  Skyer  naaer. 

Sandø  ligger  mild  og  blid 
Som  en  Æda6)  tam, 

Viser  dog  mod  Norden 
Et  Troldehoved7)  gram. 

J)  Mylingur  er  Nordvest-Pynten  af  Strømø,  aldeles  lodret,  2000  Fod. 

2)  Munken  (som  paa  Stedet  kaldes  Sunnboar  steinur)  er  en  Klippe,  en  Miil 
syd  for  Sunnbd  paa  Syderø,  12  Favne  liøi.  Styrtet  om  i  1884. 

3)  Skalingur  paa  Strømø  er  2400  Fod. 

4)  Stakkur,  østlig  for  Vaagø. 

5)  Slattara-tindur,  nordligst  paa  Østerø,  det  høieste  Fjeld  paa  Færøerne, 
omtrent  2900  Fod. 

6)  Æda  er  en  Æderfugl. 

7)  Trollhovdi,  en  Klippe  N.  for  Sandø. 

Bispen1)  staaer  ved  Fuglø  kjæk. 

Tysser  Havets  Larm, 

Bølgen  heftig  raser 
Mod  Kallsøes  Klippe-Barm. 

Skjønt  er  Norclens  Klippeland, 

Luun  den  dybe  Dal, 

Varm  er  Solens  Straale 
Og  Havets  Bølge  sval. 

Skjønt  det  er  paa  Fjeldets  Ryg. 

Dybt  i  Lyngens  Skjød, 

Mellem  røde  Blomster, 

Er  Sommer-Hvilen  sød. 

Frodig  spirer  Græs  og  Urt, 

Bøen  er  saa  grøn. 

Mildt  paa  Teigen2)  smiler 
Saa  mangen  Blomst  i  Løn. 

Yndig  grønnes  Lid  og  Dtil 
Ved  den  stille  Fjord; 

Agren  vel  og  giver 
Sin  Frugt  i  høie  Nord. 

Titling3)  synger  Visen  fiin 
Lystelig  i  Sky, 

Steinstolp4)  har  sin  Rede 
I  store  Stenes  Ly. 

*)  Bispen  (paa  Stedet  kaldes  den  Fugloyar  stapi),  en  høi  Klippe  øst  for  Fuglø. 

2)  Teig  (teygur,  svensk  teg)  er  en  Ager,  omgiven  af  Grøfter. 

3)  Titling  (titlingur)  kaldes  enhver  Sangfugl. 

4)  Steinstolpa,  Steenpikker. 

Rige  Faare-Flokke  gaae 
Over  Fjeldets  Ryg, 

Rosset1)  sikkert  springer 
Paa  Klippetinder  tryg. 

Koen  hviler  luunt  og  blødt 
Mellem  Bøens  Græs, 

Sødt  paa  Engen  dufter 
Den  friske  Stak  og  Hæs.  ■ 

Flavet  bruser  klart  og  blaat 
Trindt  om  Fjeld  og  0, 

Mildt  i  Fjord  og  Sunde 
Og  vildt  paa  høie  Sø. 

Flavet  er  vor  Vugge  fiin, 
Havet  er  vor  Lyst, 

Lette  Baade  gynge 
1  Flok  fra  Kyst  til  Kyst. 

Sej  og  Kalvi2)  lege  flinkt 
Over  Havets  Bund, 

Nisen3)  lystig  boltrer 
Sig  i  det  blanke  Sund. 

Grinde-Hval  i  Flundredtal 
Stævner  ind  mod  Strand; 
Munter  Leg  da  venter 
Den  djærve  Bondemand. 


J)  En  Hest  hedder  paa  Færøisk  „ross“  (islandsk  hross). 

2)  Seynr  og  Kalvi,  den  første  en  Slags  Torsk,  den  sidste  en  Helleflynder. 

3)  Nisa  (Nisa,  islandsk  Hnisa)  er  en  Springer,  Tumler  (Delfin). 

Deilig  er  vor  Sommerdag 
Paa  det  høie  Fjeld, 

Solen  aldrig  gjemmer 

Sin  Giands  i  senest  Kveld. 

♦ 

Stormen  hviner  barsk  og  vild 
Over  Vinter-Snee, 

Renser  Nordens  Dale 
For  Sydens  Sot  og  Vee. 

Herligt  er  vort  gamle  Maal, 
Stærkt  som  Klippens  Bryst, 
Klang  dog  tidt  med  Blide 
Om  Livets  Sorg  og  Lyst. 

Lyd  fra  Læben  friskt  og  reent, 
Moders  søde  Maal! 

Ret  mod  fremmed  Vælde 
Du  er  vort  Va^rn  og  Staal. 

Kjæk  er  Fjeldets  raske  Gut, 
Havet  giver  Mod; 

Rask  i  Aaren  ruller 
Jo  gjæve  Nordmænds  Blod. 

Stenen  er  vel  haard  og  kold, 
Bær  dog  Ild  ved  Barm; 

Saa  er  Fjeldets  Bonde 
Vel  kold  og  dog  saa  varm. 

Frisk  er  Gentens  Rosenkind, 
Mild  hun  er  og  hulel, 

From  som  Lammets  Øie, 

Og  Hjertet  tro  som  Guld. 

Munter  er  vor  Gang  tilfjelds 
Over  Lyng  og  Myr 
Iler  raske  Søjdmand1), 

Fra  aarie  Morgen  gryer. 

Munter  og  paa  Bølge-Top 
Baaden  vipper  let; 

Henter  tit  fra  Havet 
Velsignet  Fiskedræt. 

Men  naar  Sneen  fyger  vild 
Over  Dal  og  Fjeld, 

Sidder  Bonden  rolig 
Ved  Arnens  Ild  i  Kveld. 

Ja,  vort  LIuus  er  luunt.  og  godt, 
Tømret  vel  af  Træ, 

Vinker  mildt  i  Dalen 
1  store  Fjeldes  Læ. 

Ilden  blusser  rask  i  Gru2), 
Lampen  den  er  tændt, 

Hver,  som  veed,  fortæller, 

Hvad  fordumdags  er  hændt. 


J)  Søjdmand  (seyAamaAur)  er  den  Mand,  der  skal  røgte  Faarene  tilfjelds. 
2)  Gru  (Grugva)  er  et  Arnested  af  Steen. 


Sagn  om  Fædres  Helte-Færd 
Gaacr  fra  Mund  til  Mund, 

Ofte  vel  og  klinger 
Et  Kvad  fra  Hjertens  Grund. 

Saa  er  Livet  i  vort  Hjem,. 
Friskt  i  Gry  og  Kveld, 

Friskt  i  Dal,  paa  Bølge 
Og  paa  det  høie  Feid. 

Syng  da  om  vort  Fjeld  og  Hav 
Hver  en  Færø-Mand, 

Altid  vil  vi  elske 
Vort  Maal  og  Fødeland ! 

Omkvæde. 

Værner  tro  om  vort  Land, 
Nytter  Dagen  vel! 

Deiligt  skinner  Solen  over 
Skaling  Fjeld. 

